
PIRMAS SKYRIUS 


Sausis 


KALĖDINIAI PYRAGĖLIAI 


Reikia: 


1 skardinėlės sardinių, 

pusės ringės rūkytos dešros, 
svogūno galvutės, 

1 skardinėlės mažų aitriųjų paprikų, 
10 kvietinės duonos papločių, 
raudonėlio 


Ruošimo būdas: 


Svogūną reikia susmulkinti. Patariama šiek tiek svogūno už- 
sidėti ant momens, tai saugo nuo varginamo ašarojimo, jei 
kas nors šalia pjausto svogūnus. Ne tai blogiausia, kaip sako- 
ma, kad ašaroji nuo pjaustomų svogūnų, tiesiog kartais pra- 
dėjęs taip įsiverki, kad niekaip negali sustoti. Nežinau, ar jums 
yra taip nutikę, bet man tai jau tikrai. Ir galybę kartų. Mama 
sako, taip yra dėl to, kad aš tokia pat jautri svogūnams kaip 
mano senelės sesuo Tita. 

Pasakojama, kad Tita buvusi tokia jautri svogūnų kvapui, 
jog dar mano prosenelės įsčiose vis ašarodavo juos pjaustant; 
ji pravirkdavo taip garsiai, kad verksmą girdėdavo net apykur- 
tė virėja Načia. Vieną kartą ji taip klykė, kad tai paankstino 
gimdymo laiką. Mano prosenelei nespėjus nė susivokti, Tita 
išvydo pasaulį tiesiai ant virtuvės stalo, ir ją apgaubė verda- 
mos lakštinių sriubos, čiobrelių, lauro lapų, kalendros, virinto 
pieno, česnakų ir, žinoma, svogūnų kvapai. Kaip suprantate, 
pribuvėjos nė neprireikė, todėl Tita gimė raudodama, tarsi iš 
anksto būtų Žinojusi pranašystę, kad ištekėti ir patirti vedybi- 
nę laimę jai neskirta. Načia vėliau pasakojusi, kad Tita į šį pa- 
saulį įplaukė tikrąja to žodžio prasme, su didžiausiu ašarų po- 
tvyniu, užliejusiu ne tik virtuvės stalą, bet ir grindis. | 

Po vidurdienio, kai išgąstis aprimo, kaitri saulė išdžiovino 
vandenį, Načia šluostė raudonus grindų koklius. Taip atsira- 

do net penki kilogramai druskos, ir šių atsargų maistui pa- 
kako gana ilgai. Toks nepaaiškinamas gimimo būdas nulė- 
mė nenumaldomą Titos potraukį prie virtuvės ir tai, kad 
joje teko praleisti didžiąją gyvenimo dalį jau nuo pirmos 
gyvenimo akimirkos, ir dar: jos tėvą, tai yra mano prosene- 
lį, ištiko infarktas, jis pasimirė vos jai sulaukus dviejų die- 
nų. Mamai Elenai nuo sukrėtimo dingo pienas. Kadangi 
tuomet dar nebuvo pieno mišinių ar kokio kito pakaitalo, o 
žindyvės rasti nepavyko, kilo rūpestis, kaip mergaitę mai- 
tinti. Načia, išmaniusi galybę virtuvės paslapčių ir kitų gy- 
venimiškų dalykų, kurių čia neminėsime, apsiėmė ruošti 
mergaitei valgį. Ji pasirodė tinkamiausia rūpintis „nekalto 
kūdikio pilvo reikalais“, nors savo vaikų neturėjo. Ji nei skai- 
tyti, nei rašyti nemokėjo, tačiau virtuvės reikalus nepapras- 
tai gerai išmanė. Mama Elena mielai priėmė šį pasiūlymą, 
nes, nepaisant gedulo, jos pečius užgriuvo ūkio priežiūros 
darbai, turėjo mąstyti, kaip išmaitinti vaikus ir suteikti jiems 
gerą išsilavinimą, o papildomų rūpesčių dėl naujagimės mai- 
tinimo jai tikrai nereikėjo. 

Taigi nuo tos dienos Tita buvo apgyvendinta virtuvėje, kur, 
maitinama košėmis ir arbatėlėmis, augo kaip ant mielių. Ga- 
lima sakyti, jau tada atsirado šeštasis pojūtis - maisto gami- 
nimo. Pavyzdžiui, jos maitinimas priklausė nuo virtuvės dar- 
bo: rytą, kai užuosdavo verdamas pupeles, ar vidurdienį, kai 
pajusdavo, kad vanduo vištoms pešti jau karštas, o paskui 
pavakare, kai pasklisdavo ką tik iškeptos duonos kvapas, - 
tada ji suprasdavo, kad laikas prašytis maitinamai. 

Kartais ji ūmai pravirkdavo, ypač Načiai smulkinant svo- 
gūnus, tačiau žinodamos, dėl ko taip yra, nė viena šiems verks- 
mams didelio dėmesio neteikė. Dažnai tai net virsdavo pra- 
moga, tad vaikystėje Tita neskirdavo, kada ji verkdavo iš 

džiaugsmo, o kada iš tikro poreikio verkti. Juokas jai tapo 
verksmo forma. 

Lygiai taip pat ji neskirdavo troškimo gyventi nuo troški- 
mo valgyti. Nėra lengva žmogui, suvokiančiam aplinką tik 
kaip virtuvę, pažinti išorinį pasaulį. Tas didžiulis už virtuvės 
durų į namo gilumą atsiveriantis pasaulis ją baugino, pažįs- 
tamesnės buvo kitos durys, vedančios iš virtuvės į kiemą, į 
sodą, į daržą, — taip, tai buvo jos pasaulis, ir jis buvo svar- 
biausias. Visai priešingai nei jos seserims, kurias Titos pa- 
saulis gąsdino, atrodė kupinas nežinomų pavojų. Joms buvo 
keista ir nesuprantama žaisti virtuvėje, nors vieną dieną Tita 
įkalbėjo pasižiūrėti, kaip nuostabiai atrodo lietaus lašai, tek- 
šintys ant įkaitusios krosnies. 

"Tuo metu, kai Tita dainavo ir šlapiomis rankomis gaudė 
ritmingai tekšinčius lašus, kad jie kristų ant krosnies ir „šok- 
tų“, Rosaura abejingai tūnojo kamputyje. To nepasakysi apie 
Gertrūdą, kuriai patiko viskas, kas ritminga, - ar tai būtų 
judesys, ar muzika, - ji su džiaugsmu įsitraukė į žaidimą. Tai- 
gi Rosaurai neliko nieko kita, kaip irgi pradėti Žaisti, tačiau 
rankų ji nenorėjo sušlapti, tai ir džiaugsmo didelio nepatyrė. 
Tuomet Fita pasišovė jai padėti, stengdamasi prikišti jos ran- 
kas prie šiltos krosnies, bet Rosaura pasipriešino, ir jos ko- 
vojo tol, kol supykusi Tita paleido jos rankas, o ši neišlaikė 
pusiausvyros ir pargriuvusi prisilietė prie įkaitusios krosnies. 
Maža to, kad gerai gavo į kailį, Titai savame pasaulyje - vir- 
tuvėje - buvo uždrausta Žaisti su seserimis. Taigi jos Žaidimų 
drauge tapo Načia. Juodvi išgalvodavo įvairiausių žaidimų ir 
užsiėmimų, susijusių su virtuve ir maisto ruošimu. Kartą mies- 
to aikštėje išvydusios prekeivį, iš balionėlių darantį įvairiau- 
sias gyvūnų figūrėles, tą patį sumanė pamėginti iš rūkytų deš- 
rų. Jos pasidarė ne tik žinomų, bet ir išgalvotų gyvūnų figū- 

rėlių, pavyzdžiui, gyvūną su gulbės kaklu, šuns letenomis ir 
arklio uodega. 

Būdavo gaila paskui jas ardyti, bet dešras reikėjo kepti. 
"Todėl Tita dažniausiai priešindavosi. Vienintelė išimtis, kai 
Tita sutikdavo grąžinti dešrą, - tai pažadas kepti kalėdinius 
pyragėlius, nes juos nepaprastai mėgo. Ji ne tik be liūdesio 
atsisveikindavo su gyvūnėliais, bet ir pati stebėdavo linksmai 
čirškančią dešrą. 

Dešrą kalėdiniams pyragėliams reikia labai atidžiai kepti 
ant lėtos ugnies, ji turi būti iškepusi, bet neapskrudusi. Kai 
dešra pagaliau iškepa, reikia dėti sardines, prieš tai išėmus 
ašakas. Peiliu nuo odelių reikia pašalinti juodas dėmes. Kar- 
tu įmaišomas smulkintas svogūnas, aitriosios paprikos ir rau- 
donėlis. Šis įdaras kurį laiką paliekamas, o paskui juo įdaro- 
mas pyragas. 

Tita nepaprastai mėgaudavosi šiuo procesu, nes nuo du- 
bens su įdaru sklisdavo malonus kvapas, o kvapai priminda- 
vo praėjusį laiką, visiškai kitokį nei nūdienos kvapai ir gar- 
sai. Titai labai patiko traukti į save tą nepakartojamą dūmo 
kvapą ir mintimis keliauti savo prisiminimais. 

Nelabai prisiminė, kada pirmąkart užuodė šių pyragėlių . 
kvapą, nes gali būti, kad prisimena iš tų laikų, kai dar nebuvo 
gimusi, Galbūt keistas dešros ir sardinių derinys taip smar- 
kiai ją sugundė, kad išsirinko būtent Mamos Elenos įsčias ir 
tokiu būdu papildė De la Garsų šeimą, kur žmonės skaniai 
maitindavosi ir ruošdavo ypač gardžią dešrą. 

Mamos Elenos sodyboje dešros ruošimas prilygo ritualui. 
Dieną prieš tai imdavo lupti česnakus, ruošti aitriąsias pa- 
prikas ir malti prieskonius. Šeimos moterys dalyvaudavo vi- 
sos iki vienos: Mama Elena, jos dukterys Gertrūda, Rosaura 
ir Tita, virėja Načia ir tarnaitė Čenčia. Susėdusios aplink vir- 

tuvės stalą šnekučiuodavosi ir juokaudavo, o laikas iki sute- 
mų skriete praskriedavo. Tuomet Mama Elena tardavo: 

— Šiandien pakaks. 

Ji tuščiai burnos neaušindavo, tad po šių žodžių visos su- 
prasdavo, ką toliau daryti. Pirmiausia nukraustydavo stalą, o 
paskui pasidalydavo darbus: viena eidavo uždaryti vištų, kita — 
pasemti vandens iš šulinio, kad pusryčiams nestigtų, o trečia 
pasirūpindavo malkomis pakurti krosnį. Tą dieną nereikėda- 
vo nei lyginti, nei megzti, nei siūti. Galiausiai visos išsiskirsty- 
davo po savo kambarius skaityti, melstis ir miegoti. Vieną to- 
kią pavakarę, dar Mamai Elenai neištarus, kad leidžiama kilti 
nuo stalo, Tita, kuriai jau buvo penkiolika, virpančiu balsu pa- 
sakė, kad su ja norėtų pasikalbėti Pedras Muskisas... 

— Ir ką gi tas ponas ketina man pasakyti? 

Tą Mama Elena ištarė, rodos, po visą amžinybę trukusios 
tylos, kuri sustingdė Titai sielą. 

Vos girdimu balsu Tita ištarė: 

— Aš nežinau. 

Mama Elena dėbtelėjo į Titą žvilgsniu, kuriame atsispin- 
dėjo visi metai, nugyventi šioje šeimoje tvardantis. 

— Ką gi, geriau jau išsyk perspėk jį, tegul nesivargina pra- 
šydamas tavo rankos. Jis tik veltui švaistytų savo ir mano lai- 
ką. Puikiai žinai, kad, būdama jauniausia duktė, privalai rū- 
pintis manimi ligi pat mirties. 

Ištarusi šiuos žodžius Mama Elena lėtai pakilo nuo stalo, 
įsidėjo akinius į prijuostės kišenaitę ir pabaigą reiškiančiu 
tonu pranešė: 

- Šiandien pakaks! 

Tita gerai žinojo, kad pokalbis pagal šių namų įstatymus 
čia nepageidaujamas, tačiau ji pirmąsyk išdrįso paprieštarauti 
savo motinos valiai. 

— Bet aš manau, kad... 

— Tu neturi teisės nieko manyti, ir baigta! Niekas nuo am- 
žių amžinųjų mūsų giminėje nėra prieštaravęs šiai tradicijai, 
ir tu nebūsi pirmoji, kuri šitaip pasielgs. 

Tita panarino galvą, ašaros papsėjo ant stalo, tokios sun- 
kios ir kaip jos pečius užgulusi lemtis. Nuo tos akimirkos ir 
jos, ir stalo laukė tas pats, - juk nėra vilties nusikratyti absur- 
diškų prievolių, kurias reikės atlikti, pasukti gyvenimą kita 
linkme, o stalui teks sugerti nuo vaikystės čia lietas ašaras ir 
susitaikyti su nuosprendžiu. 

-Bet Tita su tuo nesusitaikė. Jai nedavė ramybės galybė min- 
čių ir abejonių. Pavyzdžiui, labai knietėjo sužinoti, kas šios 
tradicijos pradininkas. Būtų gerai šiam išradingam asmeniui 
pranešti, kad jo sumanymas apsaugoti moterų senatvę turė- 
jo vieną nedidelį trūkumą. Jeigu Titai nelemta ištekėti ir su- 
silaukti vaikų, kas tada senatvėje pasirūpins ja pačia? Kokia 
ateitis numatyta jai? O gal manyta, kad dukterys, karšinan- 
čios savo motinas, po gimdytojų mirties ilgai neišgyvens? O 
ištekėjusios moterys, nesusilaukusios vaikų? Kas jomis pasi- 
rūpins? Ir dar, kas lemia, kad būtent jauniausiajai dukteriai 
skirta karšinti motiną, o ne vyriausiajai? Ar kas nors teiravo- 
si pasmerktųjų dukterų nuomonės? Ar joms leista bent jau 
pažinti meilę? O gal ir tai uždrausta? 

Tita puikiai žinojo, kad visos šios abejonės tebegulės neat- 
sakytų klausimų archyve. De la Garsų šeimoje turėjai pa- 
klusti, ir viskas. Mama Elena paliko virtuvę supykusi ir į Titą 
net nepažvelgė, mąža to, visą savaitę nepratarė jai nė žodžio. 

Iylos įžadai buvo sulaužyti, kai motina apžiūrinėjo drabu- 
žius, kuriuos siuvo kiekviena moteris. Mama Elena pastebė- 
jo, kad nepriekaištingai susiūtas Titos siuvinys prieš tai ne- 
buvo daigstytas. 

— Turiu tave pagirti, - tarė jai, - dygsniai tolygūs, bet prieš 
tai siuvinio nesudaigstei, tiesa? 

— Ne, - atsakė Tita, apstulbusi, kad tylos bausmė pagaliau 
baigėsi. 

— Vadinasi, reikės viską išardyti. Sudaigstysi siuvinį, susiū- 
Si iš naujo, 0 tada ir įvertinsiu tavo darbą. Ateity žinok, kad 
tinginys ir šykštuolis moka du kartus. 

— Bet taip sakoma apie tuos, kurie klysta, o jūs pati ką tik 
sakėte, kad mano siuvinys... 

— Tu ir vėl drįsti man priešgyniauti? Jau gana to, kad laužai 
siuvimo taisykles. 

— Atleiskite, mamyte. Daugiau tai nepasikartos. 

Titos žodžiai kiek apmaldė Mamos Elenos pyktį. Malo- 
niai ištarti „mamyte“ nebuvo taip paprasta. Mamai Elenai 
atrodė, kad žodis „mama“ nepakankamai pagarbus, tad nuo 
mažens įpratino dukteris kreiptis į ją „mamyte“. Vienintelė 
Tita nepaisė šios taisyklės arba kreipdavosi į ją nepakanka- 
mai pagarbiai, už tai ne kartą yra užsidirbusi antausį. Tačiau 
šįkart jai puikiai pavyko! Mama Elena patenkinta mąstė, kad 
galiausiai pavyko sutramdyti neklusnų jaunylės būdą. Deja, 
neilgai teko džiaugtis, nes kitą dieną, lydimas savo garbaus 
tėvo, jų namuose pasirodė Pedras Muskisas, ketindamas pra- 
šyti Titos rankos. Jų apsilankymas sukėlė tikrą sambrūzdį. 
Niekas to nesitikėjo. Prieš dieną Tita per Načios brolį perda- 
vė Pedrui žinutę, kad atsisakytų vizito. Anas dievagojosi, kad 
žinutę Pedrui perdavęs, tačiau svečiai vis dėlto atvyko. Ma- 
ma Elena juos pakvietė į svetainę. Ji elgėsi maloniai, tačiau 
paaiškino, kodėl Tita negalinti tekėti. 

- Žinoma, jeigu jūs norite apvesdinti Pedrą, tai galiu pa- 
siūlyti kitą savo dukterį, Rosaurą, tik dvejais metais vyresnę 
už Titą, ji puiki partija ir pasirengusi santuokai... 

Išgirdusi tokius žodžius Čenčia ant Mamos Elenos vos ne- 
apvertė padėklo su kava ir sausainiais, ji kaip tik įžengė į 
svetainę pasiūlyti ponui Paskualiui su sūnumi pasivaišinti. At- 
siprašiusi paskubomis spruko į virtuvę, kur, nekantraudamos 
išgirsti, kas vyksta svetainėje, lūkuriavo Tita, Rosaura ir Ger- 
trūda. Vos jai pasirodžius, visos metė darbus, kad tik nepra- 
leistų iš pasakojimo nė žodelio. 

Visos buvo užsiėmusios kalėdiniais pyragėliais. Kaip ma- 
tyti iš pavadinimo, šie pyragėliai paprastai kepami artėjant 
Kalėdoms, tačiau šįkart jie buvo skirti Titos šešioliktojo gim- 
tadienio šventei, nes juos Tita labai mėgo. 

— O dievulėliau? Šeimininkė siūlo dukters ranką lyg kokį 
troškinį? Ir nė galvos nesuka, kad ne tą, kurios jiems rei- 
kia? Bet juk ne tas pats, jei prašai paplotėlių, o tau paduo- 
da troškinį. 

Čenčia, pasakodama viską, kas vyksta svetainėje, nesiliovė 
kalbėjusi tokiais palyginimais, Žinoma, savaip viską pagra- 
žindama. Tita gerai žinojo, kokia ji gali būti melagė ir pra- 
maniūgė, tačiau niekaip negalėjo atsikratyti apėmusio neri- 
mo. Ji nenorėjo priimti už gryną pinigą to, ką dabar išgirdo. 
Vaizduodama visiškai ramią, ji toliau kočiojo paplotėlius, o 
seserys su Načia dėjo įdarą. 

Geriausi yra krosnyje kepti paplotėliai. Bet, jei nėra gali- 
mybės, galima nedidelių paplotėlių užsisakyti duoninėje, nes 
dideli šiems pyragėliams netinka. Įdaryti pyragėliai dar dešimt 
minučių kepami orkaitėje ir patiekiami karšti. Patariama per 
naktį laikyti juos uždengtus drobe, kad papločių tešla prisi- 
gertų dešros syvų. 

Tita jau baigė įdaryti pyragėlius rytdienos puotai, kai vir- 
tuvėje pasirodė Mama Elena ir pranešė, kad sutinka su Ped- 
ro prašymu vesti dukterį, tik ne Titą, o Rosaurą. 

Išgirdusi šią žinią, Tita pasijuto taip, tarsi jos kūną būtų 
sukaustęs Žiemos šaltis; buvo taip šalta ir sausa, kad jos skruos- 
tai užsiliepsnojo, jie pasidarė raudoni - kaip tie obuoliai ant 
stalo. Tas stingdantis šaltis dar ilgai jos nepaleido, ir niekas 
negalėjo jo išsklaidyti, net Načios pasakojimas, kai ji, išlydė- 
dama poną Paskualį Muskisą su sūnumi, nugirdo jų pokalbį. 
Načia ėjo tėvui su sūnumi iš paskos. Jiedu žingsniavo lėtai ir 
ponas Paskualis tyliai, bet piktokai paklausė sūnaus: 

— Pedrai, kodėl taip pasielgei? Sutikdamas vesti Rosaurą 
atrodei apgailėtinai. Kur dingo meilė, kurią prisiekei Titai? 
Ar tai buvo vien tušti žodžiai? 

— Žinoma, ne, bet jeigu jums draustų vesti moterį, kurią 
mylite, o vienintelė išeitis būtų vesti jos seserį, kad tik gyven- 
tumėt arčiau jos, ar pasielgtumėt kitaip? 

Načiai nepavyko išgirsti atsakymo, nes Pulkė, jų šuo, triušį 
palaikęs katinu, puolė pasiutiškai skalyti. 

— Vadinasi, tu nusprendei vesti nemylimą? 

— Ne, tėve, aš vedu todėl, kad per daug myliu Titą. 

Balsai pamažu tolo, be to, juos užgožė sausų lapų čežėji- 
mas po vyrų kojomis. Labai keista, kad Načia, kuri laikyta 
apykurte,.pasakojo girdėjusi jų šneką. Tita padėkojo jai už 
persakytą pokalbį, tačiau niekas negalėjo išsklaidyti nusivy- 
limo Pedru. Sakoma, kurčias negirdi, bet supranta. Galbūt 
Načia išgirdo tik tai, ką kiti nutylėjo. Tąnakt Titai taip ir ne- 
pavyko užmigti, ji negalėjo paaiškinti užplūdusių jausmų. Ap- 
maudu, kad tais laikais dar nebuvo žinoma apie kosmoso juo- 
dąsias skyles, nes tuomet būtų maniusi, kad jos krūtinėje at- 
sirado juodoji skylė, pro kurią 1r skverbiasi begalinis šaltis. 

Kai tik užmerkdavo akis, aiškiai prisimindavo pernykštes 
Kalėdas, kai Pedras su visa šeima buvo pirmąkart pakviestas 
į Jų namus vakarienės, ir šaltis ją smaigstė lyg adatomis. Nors 
buvo prabėgę metai, ji puikiai prisiminė garsus, kvapus, savo 

naujos suknelės šiugždesį, kai ėjo ką tik išvaškuotomis grindi- 
mis, Pedro žvilgsnį, glostantį jos pečius... Ak, tas žvilgsnis! Ji 
nešė svečiams saldumynus didelėjė vazoje, kai jį pajuto, tokį 
karštą, net nutvilkiusį jai odą. Pasisuko - ir jų žvilgsniai susiti- 
ko. Tą akimirką ji suvokė, ką pajunta spurga, įleista į verdantį 
aliejų. Ją užliejusi karščio banga buvo tokia smarki, kad visas 
kūnas pradėjo šnypšti, — veidas, pilvas, širdis, krūtys, - Tita 
negalėjo to žvilgsnio atlaikyti ir nuskubėjo į atokesnę svetai- 
nės vietą, kur Gertrūda skambino pianola „Jaunystės akis“. 
Padėjusi ant stalelio vazą su saldumynais, ji paėmė pirmą pa- 
sitaikiusią taurelę su „Nojaus likeriu“" ir prisėdo prie kaimy- 
nystėje gyvenančios Pakitos Lobo. Tačiau pasitraukusi toliau 
nuo Pedro ji nieko nelaimėjo; jautė, kaip kraujas pašėlusiai 
tvinksi gyslose. Skruostus užliejo sodrus raudonis, o klaidžio- 
jantis žvilgsnis niekaip nerado savo tikslo. Pakita pastebėjo, 
kad ji keistai atrodo, ir nudavusi susirūpinusią pakalbino: 

— Puikus likeris, ar ne tiesa? 

— Jums patinka? 

— Tita, ar gerai jautiesi? Atrodai sutrikusi. 

— Viskas gerai, ačiū. 

- Esi tokio amžiaus, kad ypatingomis progomis gali para- 
gauti šiek tiek likerio, bet prieš tai reikia paklausti mamos 
leidimo. Matau, tu susijaudinusi, net virpi. - Ir su užuojauta 
pridūrė: - Daugiau negerk, nes dar iškrėsi kokį pokštą. 

Tik to jai trūko! Kad Pakita Lobo palaikytų ją girta. Žūt- 
būt reikėjo išsklaidyti jos abejones, kol gandas nepasiekė mo- 
tinos. Mintis apie gimdytoją trumpai privertė ją pamiršti Ped- 
rą ir ji visais būdais įtikinėjo Pakitą, kad jos mintys tebėra 
skaidrios, o protas skvarbus. Pasidalijo su ja gandais ir ap- 
kalbomis. Net atskleidė jai receptą „Nojaus likerio“, kuris 


* Saldus migdolų skonio likeris. Vert. 

gaminamas iš keturių uncijų alberčigo" kauliukų ir pusės svaro 
abrikosų kauliukų užplikius juos asumbre verdančio vandens 
ir palaikius dvidešimt keturias valandas, kad suminkštėtų; 
paskui jie išgliaudomi, susmulkinami ir užplikomi dviem 
asumbrėmis verdančio vandens. Penkiolika dienų viskas 
mirksta. Paskui reikia distiliuoti. Kai du su puse svaro smul- 
kaus cukraus visiškai ištirpsta vandeny, dedamos keturios un- 
cijos apelsinmedžio Žiedų, gerai sumaišoma ir košiama. No- 
rėdama visiškai išsklaidyti Pakitos įtarimus, kad jos fizinė ir 
psichinė sveikata kuo puikiausia, pridūrė, kad asumbrė - tai 
2,016 litro, nei daugiau, nei mažiau. 

Kai Mama Elena priėjo pasiteirauti, ar Pakitai nieko ne- 
trūksta, šioji džiaugsmingai atsakė: 

— Man visko pakanka! Kokios puikios tavo dukterys! Ir 
kaip įdomiai pasakoja! 

Mama Elena pasiuntė Titą į virtuvę atnešti daugiau už- 
kandžių ir padalyti juos svečiams. Neatsitiktinai šalia atsidū- 
ręs Pedras pasisiūlė jai padėti. Tita tylėdama skubiai ėjo vir- 
tuvės link. Pedro artumas jai kėlė jaudulį. Ji pasuko tiesiai 
prie didelių padėklų su gardžiais užkandžiais, kantriai lau- 
kiančiais ant virtuvės stalo. 

Niekuomet nepamirš to atsitiktinio susilietimo rankomis, 
kai abudu negrabiai mėgino paimti tą patį padėklą. 

"Tuomet Pedras ir prisipažino ją mylįs. 

— Panele Tita, naudojuosi šia puikia proga galėdamas pasi- 
kalbėti su jumis viena, noriu pasakyti, kad esu pamilęs jus iš 
visos širdies. Žinau, mano poelgis per drąsus ir įžūlus, bet jūs 
tokia nepasiekiama, kad nutariau jau šį vakarą jums prisipa- 
žinti. Prašau tik viena: atsakykit, ar galiu tikėtis jūsų meilės"? 

— Dabar nežinau, ką jums atsakyti. Duokit man laiko. 


* Tokia abrikosų rūšis. Vert. 

— Ne, aš neištversiu, man reikia atsakymo tuojau pat: jei 
myli, nereikia svarstyti. Juk arba myli, arba ne. Aš nesu iškal- 
bus vyriškis, tačiau žodžių tuščiai nelaidau. Prisiekiu, mylė- 
siu jus amžinai. O jūs? Ar jaučiate man tą patį? 

— Taip! 

Taip taip, tūkstantį kartų taip. Nuo tos nakties pamilo jį vi- 
siems laikams. Tačiau dabar privalo jo atsisakyti. Nevalia geis- 
ti būsimo sesers vyro. Kad užmigtų, turėjo pasistengti išguiti jį 
iš savo minčių. Paragavo kalėdinių pyragaičių, kuriuos Načia 
paliko jai ant naktinio stalelio kartu su stikline pieno. Kitu 
metu tai būtų buvęs neapsakomas malonumas. Načia iš ilga- 
metės patirties žinojo, kad šie gardūs pyragaičiai Titai išsklai- 
do didžiausius rūpesčius. Bet tik ne dabar. Jie neužpildė vidi- 
nės tuštumos. Atvirkščiai, ją net supykino. Tada ji suvokė, kad 
ne nuo alkio ta tuštuma - tai buvo skausmingas nykumos po- 
jūtis. Žūtbūt reikėjo atsikratyti šio varginančio šalčio jausmo. 
Pirmiausia apsivilko vilnonius drabužius ir užsiklojo sunkia ant- 
klode. Tačiau drebulys nesiliovė. Tada užsimovė vilnones koji- 
nes ir užsiklojo dar dviem antklodėmis. Niekas nepasikeitė. 
Galiausiai pasiėmė apklotą, kurį buvo pradėjusi nerti tądien, 
kai Pedras užsiminė apie vedybas. Tokį apklotą kaip šis galima 
nunerti vąšeliu tik per metus. Būtent po tiek laiko Tita su Ped- 
ru buvo numatę paduoti užsakus. Kad darbas nenueitų vėjais, 
ji su įtūžiu ėmėsi nerti, liejo ašaras ir nėrė, kol galiausiai pary- 
čiais apklotas buvo baigtas, ir juo užsiklojo. Bet nė tas nepa- 
dėjo. Nei tąnakt, nei daugybę kitų naktų jai taip ir nepavyko 
atsikratyti stingdančio šalčio jausmo. 


Bus daugiau... 


Kitas receptas: 
Ciabelės pyragas (Vestuvių) 


ANTRAS SKYRIUS 


Vasaris 


ČIABELĖS PYRAGAS 


Reikia: 


175 gramų cukraus, 

300 gramų aukščiausiosios rūšies miltų, tris kartus sijotų, 
17 kiaušinių, 

citrinos žievelės 


Ruošimo būdas: 


Dubenyje išsukami 4 kiaušiniai, 5 kiaušinių tryniai ir cukrus. 
Kai masė pasidaro vientisa, paleidžiami dar 2 kiaušiniai ir 
vėl sukama paleidžiant - vis po du - visus kiaušinius. Šiam 
Pedro ir Rosauros sutuoktuvių pyragui Tita su Načia visų pro- 
duktų turėjo sunaudoti dešimteriopai, nes pyrago receptas 
pateiktas aštuoniolikai žmonių, 0 į vestuves kviesta šimtas 
aštuoniasdešimt. Vadinasi, reikėjo šimto septyniasdešimties 
kiaušinių! O tai reiškė, kad reikia surinkti tiek aukščiausio- 
sios rūšies kiaušinių. 

Jau prieš keletą savaičių jos pradėjo kaupti geriausių de- 
deklių kiaušinius ir juos konservavo. Nuo neatmenamų lai- 
kų konservuojant kiaušinius kiaurą žiemą sodyboje nestig- 
davo šio būtino maisto produkto. Geriausiai tam tinka rug- 
pjūčio ir rugsėjo mėnesių kiaušiniai. Konservuojami kiauši- 
niai turi būti labai švieži. Načia laikėsi nuomonės, kad jie 
turi būti šios dienos. Kiaušinius dėdavo į dubenį, kurį už- 
pildydavo lydytu ir ataušintu avių lajumi. To pakako, kad dau- 
gelį mėnesių kiaušiniai neprarastų savo maistinių savybių. Jei- 
gu juos reikia išlaikyti ilgiau nei metus, kiaušiniai dedami į 
aukštą molinę vazą ir užpilami vandenyje ištirpusiomis kalkė- 
mis (viena dalis kalkių ir dešimt dalių vandens). Sandariai už- 
daroma, kad nepatektų oro, ir laikoma rūsyje. Tita su Načia 
pasinaudojo pirmuoju būdu, nes kiaušinius tereikėjo išlaikyti 

keletą mėnesių. Dubuo stovėjo virtuvėje po stalu, ir dabar jos 
ėmė kiaušinius, daužė vieną po kito ir suko masę pyragui. 

Reikėjo labai daug pastangų norint išsukti tokią galybę 
kiaušinių, ir daužiant šimtąjį Titą apėmė panika. Jai atrodė, 
kad šimtas septyniasdešimtojo nesulauks. 

Titai be perstojo maišant, Načia kaukštelėdavo kiaušinį ir 
paleisdavo jį į masę. Staiga leidžiant vieną iš kiaušinių, jos 
kūnas nuėjo pagaugais. Baltymai jai priminė prieš mėnesį 
kastruotų viščiukų kiaušelius. Kastruoti gaidžiukai geriau 
įminta. O patiekalai iš jų laikomi vieni iš skaniausių, ruošia- 
mų tik pasiturinčiuose namuose, mat jie reikalauja nemažai 
darbo, bet patiekalo skonis neprilygstamas. 

Sausio 12-ąją paskelbus sutuoktuvių diena, kaipmat nuspręs- 
ta nupirkti du šimtus jauniklių, kastruoti ir lesinti, kol įmis. 

Visa tai gulė ant Načios ir Titos pečių. Načia kaip niekas 
kitas turėjo patirties, o Tita buvo nubausta už tą dieną, kai 
vyko Rosauros piršlybos, mat ji, teisindamasi migrena, atsi- 
sakė dalyvauti. 

— Aš nesitaikstysiu su tavo neklusnumu, - tarė jai Mama 
Elena, - neleisiu išardyti sesers vestuvių, ir liaukis vaidinusi 
auką. Nuo šiol tau teks rūpintis šventiniu stalu, ir žiūrėk, kad 
nematyčiau tavęs susiraukusios ar liejančios ašaras, supratai? 

Tita stengėsi neužmiršti įspėjimo ir pradėjo dirbti. Kast- 
ruojant reikia įkišti pirštus, užčiuopti sėklides ir jas nutrauk- 
ti. Paskui Žaizdelė patepama šviežiais paukščių taukais. Pirš- 
tu pajutusi pirmojo viščiuko sėklides, Tita vos nenualpo. Jos 
delnai sudrėko, prakaitas žliaugte žliaugė, o skrandyje kilo 
blogumas. Mama Elena dėbtelėjo į ją tiriamu žvilgsniu ir pa- 
klausė: 

— Kas tau? Gal imkimės darbo, ar bijai? 

Tita pažvelgė įją ir nieko neatsakė. Jai norėjosi išrėkti mo- 

tinai į veidą, kad ji tikrai bijo, nes negali kastruoti tų paukš- 
čių, tegu pati tai daro, ir neteisinga, kad Rosaura gyvens su 
vyru, kurį ji myli. Mama Elena, viską supratusi iš jos žvilgs- 
nio, supyko ir skėlė tokį antausį, kad Tita griuvo ant žemės, 
kur iš skausmo blaškėsi nelaimingas viščiukas. 

Tita vis maišė ir maišė su įtūžiu, norėjo kuo greičiau baigti 
šį nepakenčiamą darbą. Dar du kiaušiniai, ir masė pyragui 
pagaliau bus paruošta. Visos kitos vaišės, - 0 jas sudarė dvi- 
dešimt patiekalų ir užkandžių, - jau laukė šventės pradžios. 
Virtuvėje liko tik Načia, Tita ir Mama Elena. Čenčia, Ger- 
trūda ir Rosaura buvo užsiėmusios jaunosios apdarais. Na- 
čia su neslepiamu palengvėjimu paėmė paskutinį kiaušinį. 
Ūmai pasigirdo Titos riksmas: 

— Ne! 

Ji liovėsi maišyti ir atsargiai paėmė kiaušinį. Aiškiausiai 
girdėjo po lukštu cypsintį jauniklį. Tada pridėjo kiaušinį prie 
ausies ir išgirdo dar garsesnį cypsėjimą. Pastebėjusi tai Ma- 
ma Elena valdingu balsu paklausė: 

— Kas nutiko? Ko rėkauji'? 

— Kiaušinio viduje yra viščiukas! Načia tikrai jo negirdi, 
bet aš tai girdžiu. 

— Viščiukas? Gal pakvaišai? Dar niekada iš kiaušinių, ku- 
riuos laikome šaltai, nėra išsiritęs viščiukas! 

Akimirksniu priėjusi prie Titos, išlupo iš rankų kiaušinį ir 
sukūlė. Tita net užsimerkė. 

— Atsimerk ir pažiūrėk į tą savo viščiuką! 

Tita pamažu atsimerkė. Nustebusi pamatė - nieko, ką ji 
manė girdinti, nebuvo, nes kiaušinis visiškai šviežias. 

— Tita, įdėmiai paklausyk, mano kantrybė jau senka, aš ne- 
leisiu tau krėsti kvailysčių. Tegu tai bus pirmas ir paskutinis 
kartas! Arba, prisiekiu, — tau teks pasigailėti! 

Tita niekaip negalėjo paaiškinti, kas jai tąnakt nutiko, ar 
tai buvo iš nuovargio, ar kokia haliucinacija. Vienintelė išei- 
tis dabar buvo grįžti prie darbo, nes jai visiškai nesinorėjo 
bandyti motinos kantrybės. 

Kai įmušami du paskutiniai kiaušiniai, į masę dedama tar- 
kuota citrinos žievelė; kai masė pasidaro puri, tuomet pama- 
žu beriami sijoti miltai, mentele atsargiai maišant, kol suby- 
ra visi. Tada riebalais patepama skarda, išbarstoma miltais ir 
dedama paruošta pyrago masė. Pyragą kepti pakanka trisde- 
šimties minučių. 

- Načia per tris dienas paruošė dvidešimt skirtingų patieka- 
lų ir jau vos laikėsi ant kojų. Niekaip negalėjo sulaukti aki- 
mirkos, kada pyragas bus pašautas į krosnį, kad pagaliau bū- 
tų galima atsipūsti ir išsimiegoti. Kaip supratote, Tita šįsyk 
nebuvo geriausia jos pagalbininkė. Ji nė karto nepasiskun- 
dė, gal, akylai sekama motinos žvilgsnio, negalėjo sau to leis- 
ti, bet vos tik Mama Elena iš virtuvės pasuko savo miegamo- 
jo link, iš jos krūtinės išsiveržė gilus atodūsis. Šalia stovinti 
Načia švelniai paėmė iš rankų mentelę, apkabino ją ir tarė: 

- Be mudviejų, virtuvėje daugiau nieko neliko, mano mer- 
gaite, dabar išsiverk, nes nenoriu tavęs matyti verkiančios ry- 
toj. O labiausiai to nereikėtų matyti Rosaurai. 

Načia trumpai nutraukė darbą, nujausdama, kad Titą gali 
ištikti nervų priepuolis, aišku, ji tokio pavadinimo nežinojo, 
tačiau iš savo gyvenimiškos patirties suvokė, kad Tita dau- 
giau neišlaikys. Tiesą pasakius, ji pati irgi. Rosaura su Načia 
niekuomet nebuvo artimos. Načią vargino tai, kad Rosaura 
nuo pat mažens buvo labai išranki valgiui. Ji tik paknaibyda- 
vo maistą lėkštėje arba patyliukais sušerdavo jį Tekilai, Pul- 
kės (jų šuns) tėvui. Načia kaip pavyzdį rodydavo Titą, kuri 
visais laikais valgė viską be jokių priešgyniavimų. Tiesa, tik 

vieno vienintelio dalyko Tita negalėjo pakęsti - tai šilto minkš- 
to virto kiaušinio, kurį Mama Elena primygtinai liepdavo su- 
valgyti. O visa kita, - Načia buvo pasiaukojusi jos kulinari- 
niam auklėjimui, - mergaitė valgė nemurmėdama, ir, dide- 
liam Rosauros siaubui, net chumiles, agavos kirmėles, akosi- 
les", tepeskuintlę"', šarvuočius ir panašius dalykus. Iš čia ir 
kilo Načios pasibodėjimas Rosaura, ir seserų nesantaika, ku- 
rių kulminacija tapo Rosauros sutuoktuvės su Titos mylimuo- 
ju. Rosaura nežinojo vieno dalyko, galbūt tik nujautė, kad 
Pedras labai mylėjo Titą. Buvo visiškai suprantama, kad Na- 
čia nedvejodama palaikė Titą ir kiek galėdama stengėsi pa- 
lengvinti jos kančias. Načia prijuostės kampu šluostė ašaras, 
be perstojo srūvančias Titai iš akių, ir kalbėjo: 

— Gana, liaukis pagaliau, mano mergaite, pakaks, turime 
baigti darbus. 

Tačiau jos užtruko ilgiau, nei tikėjosi, nes Titos ašaromis 
aplaistyta tešla niekaip netirštėjo. 

Ir apsikabinusios viena kitą jos verkė tol, kol Titai išseko 
ašaros. Tuomet abi verkė be ašarų, o tai, sako, sunkiau už: 
nesėkmingą gimdymą, bet galima pasiguosti nors tuo, kad 
tešla pagaliau sutirštėjo, ir jos toliau ruošė pyragą, tai yra 
ėmėsi įdaro. 


Įdaras 


150 gramų abrikosų minkštimo, 
150 gramų cukraus 


* Indėnų pamėgti valgomieji vikšrai - puikus baltymų šaltinis. Vert. 
** Šuns mėsa, meksikiečių vartojama maistui. Vert. 

Ruošimo būdas: 


Abrikosai užpilami trupučiu vandens ir kaitinami ant lėtos ug- 
nies. Užvirusi masė pilama į rėtuką, jeigu jo neturite, tiks ir 
paprastas koštuvėlis. Nukošti abrikosai dedami į puodą, be- 
riamas cukrus ir nuolat maišant verdama toliau, kol pasidarys 
uogienė. Tada ataušinama ir dedama į iškočiotos tešlos vidurį. 

Kokia laimė, kad keletą mėnesių prieš vestuves Načia su 
Tita išvirė ir pripylė galybę stiklainių abrikosų, datulių uogie- 
nės ir saldžiųjų bulvių su ananasais. Taigi įdaro šįkart ruošti 
nereikėjo. 

Kas metai, kad nenueitų veltui sodo gėrybės, jos virdavo 
daug uogienės, kuri kunkuliuodavo dideliame katile pačia- 
me kiemo vidury. Katilą pakabindavo ant didžiulio strypo, o 
jį maišyti galėjai tik rankas apsivyniojęs senomis paklodė- 
mis. Taip apsisaugodavai nuo kunkuliuojančios ir karštais pur- 
slais tykštančios masės. 

Titai atidarius stiklainį, gaivus abrikosų aromatas priminė 
jai popietę, kai virė uogienę. Tita iš sodo nešėsi pilną sterblę 
sunokusių vaisių, nes nebuvo pasiėmusi pintinės. Taip ji įėjo 
į virtuvę, ir koks buvo jos nustebimas, kai ten kaktomuša su- 
sidūrė su Pedru. Jis ėjo galinio kiemelio link kinkyti karietos. 
Reikėjo nuvykti į miestelį ir įteikti keletą kvietimų, o pasiun- 
tinukas lyg tyčia šiandien nepasirodė, taigi šį darbą teko at- 
likti pačiam. Vos pamačiusi jį einant virtuvėn, Načia strim- 
ninių žolių pupelėms virti. Nustebusiai Titai iškrito keletas 
abrikosų. Pedras tuojau puolė jų rinkti. Pasilenkęs jis galėjo 
matyti sijono nepridengtas Titos kojas. Norėdama išvengti 
Pedro žvilgsnio, Tita paleido sijoną. Tuomet Pedrui ant gal- 
vos pabiro tikra abrikosų kruša. 

-—- Atleiskite, Pedrai, ar neužgavau jūsų? 

— Niekai, palyginti su tuo, kaip jus esu įskaudinęs aš, leis- 
kite pasakyti, kad mano veiksmai... 

— Neprašiau jokių pasiaiškinimų. 

— Privalau jums pasakyti keletą žodžių... 

— Vieną kartą jau esu patikėjusi, ir nieko iš to neišėjo, dau- 
giau nenoriu nieko iš jūsų girdėti... 

Tarusi šiuos žodžius, Tita išbėgo iš virtuvės pro kitas duris, 
vedančias į svetainę, kur Čenčia su Gertrūda siuvinėjo balto 
šilko užvalkus vedybiniam guoliui. Viduryje esančią kiaury- 
mę juosė prašmatnūs raštai, santuokinio intymumo akimir- 
komis bylosiantys vien apie taurias nuotakos savybes. Tikras 
stebuklas, kad šiais sunkiais nestabilios politikos laikais joms 
pavyko gauti prancūziško šilko. Revoliucinio perversmo me- 
tu keliauti po šalį nebuvo saugu ir, jei ne vieno kontrabanda 
besiverčiančio kino paslauga, nežinia iš kur jos būtų gavu- 
sios medžiagos; aišku, Mama Elena griežtai pareiškė, kad nė 
viena iš jos dukterų nekeliaus į sostinę pirkti visa, ko trūko 
Rosauros kraičiui. Tas kinas buvo tikrai nepėsčias: sostinėje 
prekiavo už revoliucinės Šiaurės pinigus, nors sostinėje jie 
buvo beverčiai - neturėjo perkamosios galios. Suprantama, 
čia jo prekės atrodė juokingai pigios. Tačiau su tais bever- 
čiais banknotais jis traukdavo į šiaurę, kur pinigai turėjo ver- 
tę, ir už juos pirkdavo prekių. 

Šiaurėje jis imdavo ir sostinėje konvertuojamus pinigus, 
kurių vertė buvo labai menka, ir šitokiu būdu per visą revo- 
liucijos metą tapo milijonieriumi. O svarbiausia buvo tai, kad 
iš jo Rosaura savo vestuvėms gavo prašmatniausių audinių. 

Tita lyg užhipnotizuota žiūrėjo į baltą audeklą. Tai truko 
tik kelias sekundes, tačiau jų pakako, kad baltumas apžilpin- 
tų. Kur tik žvelgė, viskas atrodė balta. Rosaura, kuri sėdėda- 

ma prie stalo rašė kvietimus, jai atrodė lyg vaiduoklis. Tačiau 
niekam neišsidavė, kas jai yra, tad neatkreipė niekieno dė- 
mesio. 

Nė už ką nenorėjo dar kartą supykdyti Mamos Elenos. 
Kai Lobai atvyko įteikti vestuvinių dovanų, ji turėjo sutelk- 
ti visus savo pojūčius, kad suvoktų, su kuo dabar sveikinasi, 
jai tai priminė šešėlinį kinų teatrą, kur veiksmas vyksta už 
baltos paklodės. Gerai, kad iš spigaus Pakitos balso supra- 
to, kokie tai svečiai, todėl pasisveikinimas nesukėlė jokių 
netikėtumų. 

Jau paskui, išlydėjusi svečius, pastebėjo, kad iki pat vaka- 
rojai vaidenosi tai, ko niekada nebuvo mačiusi: švytintis bal- 
tumas. 

Tita nusigando. Nors labai stengėsi susikaupti ir paruošti 
glajų pyragui, niekaip negalėjo. Ją gąsdino cukraus baltumas, 
rodėsi, tuojau užvaldys jos sąmonę ir ji negalės to atsikratyti, 
atgijo naivūs vaikystės prisiminimai, kai gegužės mėnesį ją, 
baltai apsitaisiusią, vesdavo pagerbti baltomis gėlėmis Mer- 
gelės altoriaus. Būrelis vorele išsirikiavusių mergaičių bal- 
tais drabužiais, altorius, puoštas baltomis žvakėmis ir gėlė- 
mis, ir viskas nutvieksta nenusakomo baltumo ryto aušros, 
kuri skverbėsi pro bažnyčios langų vitražus. Atėjusi į bažny- 
čią įsivaizduodavo, kad išauš tokia diena, kai ją čia atves vy- 
riškis. Reikėjo kaipmat užmiršti ne tik šį, bet ir kitus ją Žei- 
džiančius prisiminimus: reikėjo baigti ruošti glajų sesers ves- 
tuviniam pyragui. Nežmoniškomis pastangomis susitvardžiu- 
si, ėmėsi darbo. 

Glajui reikės: 


600 gramų cukraus, 
60 lašų citrinos sulčių ir vandens 
cukrui ištirpinti 


Ruošimo būdas: 


Cukrų su vandeniu reikia supilti į puodą ir kaitinti, kol už- 
virs. Paskui perpilti į kitą puodelį, supilti citrinos sultis ir vėl 
kaitinti, kol pasidarys masė; kartkartėmis puodo kraštus rei- 
kėtų perbraukti drėgna pašluoste, kad neprisviltų. Vos tik 
įgaus reikiamą tirštumą, pilti į kitą, vandeniu perlietą, puo- 
delį ir šiek tiek atvėsinti. 

Paskui maišyti medine mentele, kol sukris į gumulėlius. 

Norint užtepti glajų, reikia jį praskiesti šaukštu pieno ir 
kaitinti, kol išsilydys, paskui, įbėrus truputėlį karmino dažų, 
ištepti pyrago viršų. 

Načia suprato, kad Tita lyg nesava, kai ši paklausė, ar ne- 
dėsianti karmino. 

— Mano mergaite, juk aš ką tik įdėjau, ar nematai, koks 
rausvas pasidarė glajus? 

— Ne... 

— Eik miegoti, brangute, aš baigsiu turoną" . Aš Žinau, kaip 
tu jautiesi, ir liaukis verkusi, nes glajus sudrėks ir bus niekam 
tikęs, eik miegoti, gana. 

Načia apibėrė Titą bučiniais ir stumte išstūmė iš virtuvės. 
Nežinia iš kur dar Titos akyse galėjo atsirasti ašarų, tačiau jų 


* Su cukrumi ar medumi skrudinti trinti lazdyno, žemės, kedro riešutai ar migdolai. Vert. 


1, 
9 


(ABS MUS, 
| į 
Nas 


30 


prikapsėjo tiesiog į puodelį su glajumi. Taigi dabar prireikė 
dvigubai daugiau pastangų suteikti jam reikiamą tirštumą. 
Jai rūpėjo tik viena: kuo greičiau paruošti riešutų masę ir 
griūti miegoti. Turonui reikia 10 kiaušinių baltymų, išplaktų 
iki standžių putų su 500 gramų cukraus. 

Galiausiai ji pirštu patikrino glajų, ar Titos ašaros nepa- 
keitė jo skonio. Ne, tikrai nesugadino, tik nežinia kodėl, Na- 
čią staiga apėmė neapsakomas ilgesys. Ją užplūdo prisimini- 
mai apie pokylius, ruoštus De la Garsų šeimai, kaskart vis 
tikintis, kad kitas pokylis bus jos garbei. Sulaukus aštuonias- 
dešimt penkerių jau nevertėjo nei ašarų lieti, nei gailėtis, kad 
taip ir neįvyko lauktas pokylis ar vestuvės. Nors buvo ir jai 
pasipiršęs jaunikis, ir dar koks jaunikis! Tik Mama Elena pa- 
sistengė juo nusikratyti. Tad jos dalia - gėrėtis svetimomis 
vestuvėmis, ir tai jau daugel metų neburnodama darė. Neži- 
nia kodėl pyktis sukilo kaip tik dabar. Suprato, kad tai visiš- 
kai paika, bet nepajėgė susiturėti. Dailiai glajumi padengė 
pyrago paviršių ir nuėjo miegoti su maudžiančiu skausmu 
krūtinėje. Visą naktį verkusi, rytojaus dieną dalyvauti cere- 
monijoje neturėjo nei jėgų, nei noro. 

Tita būtų atidavusi bet ką, kad būtų Načios vietoje, deja, 
kad ir kaip jaustųsi, privalėjo vykti į bažnyčią, be to, reikėjo 
susikaupti, kad veide nešmėstelėtų nė šešėlis liūdesio. Ji ma- 
nė sugebėsianti, kad tik jos žvilgsnis nesusitiktų su Pedro. Tai 
galėjo sudrumsti jos taip sunkiai įsikalbėtą ramybę. 

Suvokė, kad dėmesio centre atsidūrė ji, o ne Rosaura. Su- 
sirinkusiems atlikti visuomeninės pareigos svečiams magėjo 
pamatyti jos kančią, tačiau jie buvo aiškiai apvilti. Už nuga- 
ros ji girdėjo kuždesius ir nekuklių susirinkusiųjų skleidžia- 
mas apkalbas. 

— Ar matei Titą? Vargšelė, jos mylimasis veda seserį! Ma- 

čiau juodu aną dieną miesto aikštėje, vaikštinėjo susiėmę už 
rankų. Atrodė tokie laimingi! 

— Negali būti! O Pakita sakė mačiusi, kai vienąkart tiesiog 
per mišias Pedras Titai perdavė iškvėpintą meilės laišką. 

— Sako, jie gyvens vienuose namuose! Aš, Elena dėta, tik- 
rai to neleisčiau! 

— Nemanau, kad taip bus. Jau dabar sklinda apkalbos! 

"Tokių išvedžiojimų ji negalėjo pakęsti. Bet nesijautė nuga- 
lėta. Žūtbūt reikia suvaidinti, kad ji laiminga! Lyg talentinga 
aktorė ji laikėsi išdidžiai ir stengėsi pamiršti sutuoktuvių apei- 
gas, kunigo žodžius, kaspinus ir Žiedus. 

Prisiminimais nuklydo į tuos laikus, kai ji, devynmetė mer- 
gaitė, su vaikais linksmai keliavo iš miestelio. Jai buvo už- 
drausta žaisti su berniukais, tačiau bendravimas su seserimis 
buvo gerokai įkyrėjęs. Visi patraukė prie didelės upės kran- 
to išmėginti, kas greičiausiai ją perplauks. Kokia laiminga 
buvo tądien pasijutusi nugalėtoja. 

Kitą pergalę laimėjo vieną ramų miestelio sekmadienį. Jai 
sukako keturiolika metų, su seserimis važinėjosi karieta, kai 
kažkokie vaikai pakelėje susprogdino petardą. Išgąsdinti ar- 
kliai pasileido šuoliais. Miestelio pakrašty jie taip įsišėlo, kad 
vežikas jau negalėjo suvaldyti karietos. 

Tita vienu truktelėjimu sustabdė karietą ir suvaldė keturis 
arklius. Kai keletas miestelio vyrų raiti juos pavijo, negalėjo 
atsigėrėti Titos žygdarbiu. 

Miestelyje ją lydėjo narsuolės vardas. 

Šie ir kiti panašūs prisiminimai palaikė jos dvasią per visą 
ceremoniją, jos veide švietė palaiminga patenkintos katės šyp- 
sena, o kai jau reikėjo apkabinti ir pasveikinti seserį, šalia 
stovintis Pedras paklausė: 

— Ar nepasveikinsi manęs? 

- Žinoma, o kaipgi. Linkiu daug laimės. 

Apkabinęs ją daug karščiau, nei leidžia visuomenės nor- 
mos, jis pasinaudojo proga ir sukuždėjo Titai: 

— Neabejoju, kad taip ir bus, nes šiomis vestuvėmis pasie- 
kiau tai, ko norėjau: būti arčiau jūsų. Moters, kurią tikrai 
myliu... 

Pedro žodžiai Titą paveikė lyg gaivaus vėjo gūsis, įplies- 
kiantis jau baigiančio gesti laužo kibirkštis. Jos veidas, ilgus 
mėnesius slėpęs jausmus, staiga persimainė, jame nušvito ne- 
nusakomas palengvėjimas ir laimė. Tarsi visa tai, kas kitiems 
nematant kunkuliavo jos viduje, atgijo nuo kaklą deginančio 
Pedro alsavimo, nuo karštų jo rankų, apglėbusių nugarą, ver- 
žlios krūtinės, prisilietusios prie jos krūtų... Tai galėjo tęstis 
visą amžinybę, jei ne rūstus Mamos Elenos žvilgsnis, nuo ku- 
rio ji akimirksniu atšlijo nuo Pedro. Mama Elena priėjo prie 
Titos ir paklausė: 

— Ką tau pasakė Pedras? 

— Nieko, mamyte. 

— Manęs neapgausi, esu už tave daugiau nugyvenusi, taigi 
neapsimesk nekalta avele. Įspėju, pasigailėsi, jei dar kartą 
pamatysiu tave su Pedru. 

Po grasinamų Mamos Elenos žodžių Tita laikėsi nuo Ped- 
ro kuo toliau. Nesugebėjo tik viena - paslėpti palaimingos 
šypsenos. Nuo tos akimirkos vestuvės jai įgijo visai kitą 
prasmę. 

Daugiau nesikankino matydama, kaip Pedras su Rosaura 
eina nuo vieno stalelio prie kito ir kelia taures su svečiais, 
kaip juodu sukasi valso ritmu, kartu ptapjauna vestuvinį py- 
ragą. Dabar ji buvo tikra: Pedras ją myli. Tiesiog nesitvėrė 
laukdama pokylio pabaigos, taip norėjosi greičiau bėgti pas 
Načią ir viską jai papasakoti. Šiaip ne taip sulaukė, kol sve- 

čiai suvalgys pyragą, kada jau leidžiama pasišalinti. Karenjo 
gero elgesio vadovas draudžia išeiti anksčiau, bet nedrau- 
džia skrajoti debesyse, o būtent taip ji jautėsi valgydama sa- 
vąjį gabalą. Ji buvo taip paskendusi mintyse ir neatkreipė 
dėmesio, kad aplinkui darosi keisti dalykai. Vos paragavus 
pyrago, žmones apėmė nepaaiškinamas ilgesys. Net Pedras, 
kuris visuomet buvo puikios nuotaikos, vos galėjo suturėti 
ašaras. Ir Mama Elena, sutuoktiniui pasimirus nė ašarėlės 
neišspaudusi, ir toji tylutėliai verkė. Bet tai dar ne viskas, 
ašaros buvo tik pirmas nepaaiškinamo apsinuodijimo požy- 
mis, pasireiškęs begaliniu ilgesiu ir baime, sukausčiusia visus 
čia esančiuosius. Ilgesys ginė juos laukan, į daržinę, į vonios 
kambarius apraudoti savo prarastą meilę. Niekas neišsisuko 
nuo šių burtų, ir tik keletas laimingųjų spėjo užsirakinti vo- 
nios kambariuose, kiti tiesiog kiemelyje pajuto keistą kolek- 
tyvinį pykinimą. Tiesa, vienintelė Tita nieko tokio nepatyrė. 
Suvalgiusi savo gabalėlį, ji pasišalino. Troško kuo anksčiau 
papasakoti Načiai, kad Pedras ją vieną temyli. Ji įsivaizdavo, 
kokia laiminga pasijus Načia, todėl neatkreipė dėmesio į ne- 
gandą, kurios padariniai pasiekė skandalingą lygį. 

Rosaurai ėmė baisiai raižyti skrandį ir ji buvo priversta iš- 
eiti iš pokylio. Ji stengėsi nepasiduoti pykinimui, bet šis pasi- 
rodė stipresnis už visas jos pastangas! Kaip išmanydama sau- 
gojosi, kad nuotakos drabužio neišteptų besikankinantys 
draugai ir giminės, tačiau bėgdama per kiemelį slystelėjo, ir 
neliko nė lopinėlio vėmalais neišteptos medžiagos. Bejėgiš- 
kumo banga nusviedė ją keletą metrų, ir pykinimas tarsi ug- 
nikalnis išsiveržė iš jos tiesiog Pedrui prieš akis. Rosaura ne- 
apsakomai susikrimto, kad šis įvykis sužlugdė jos vestuvių 
pokylį, ir nė viena būtybė nebūtų paneigusi įtarimų, kad Tita 
bus ko nors įmaišiusi į tešlą. 


GMS Id, 
| 
ss nys 


34 


Visą naktį kovojo su pykinimu ir baime nesutepti šilkinių 
patalų, kuriuos buvo ilgai ir kruopščiai siuvinėjusi. Pedras 
pasiskubino įtikinti ją vestuvių kulminaciją atidėti kitai nak- 
čiai. Ir tik po kelių mėnesių, Rosaurai pagaliau išdrįsus pra- 
sitarti, kad jaučiasi gerai, Pedras ryžosi atlikti savo pareigą. 
Jis puikiai suprato, kad šiąnakt neišdegs išsisukti nuo suei- 
ties, tad, suklupęs prie vedybinio šilko patalų guolio, sukal- 
bėjo tokią maldelę: 

— Viešpatie, ne iš paleistuvystės ar sanguliavimo darau tai, 
o tik iš didelio noro dovanoti tau palikuonį. 

. Tita niekuomet nesužinojo, kad prabėgs daug laiko, kol įsi- 
galios fiktyvi santuoka. Jai nerūpėjo paminėtieji dalykai, o už- 
vis mažiau — ar viskas nutiko tą naktį, ar kada nors vėliau. Jai 
dabar labiausiai rūpėjo apsaugoti savo kailį. Pokylio naktį nuo 
Mamos Elenos gavo antausį, kokio dar nebuvo tekę ir ateity 
neteks gauti. Dvi savaites turėjo gulėti lovoje gydydamasi kir- 
čio pėdsakus. Šios nežmoniškos bausmės esmę Mama Elena 
pagrindė įsitikinimu, kad Titos ir Načios sąmokslo tikslas bu- 
vo sužlugdyti Rosauros vestuves, todėl į šventinį pyragą jos 
įmaišiusios ko nors, kas kelia pykinimą. Titai niekada nepavy- 
ko įtikinti jos, kad vienintelis dalykas, kurio pyrago recepte 
nebuvo - tai jos ašaros, plūdusios iš akių maišant tešlą. Načiai 
neteko atsakyti už savo veiksmus, nes tą naktį atskubėjusi Tita 
rado ją atšalusią, atviromis akimis, smilkinius pasidabinusią 
vėžlio kiauto papuošalu, o rankose laikančią savo kadaise pra- 
rasto mylimojo fotografiją. 


Bus daugiau... 


Kitas receptas: 
Kurapkos rožių žiedlapių padaže 


TREČIAS SKYRIUS 
Kovas 


KURAPKOS ROŽIŲ ŽIEDLAPIŲ PADAŽE 


Reikia: 


12 rožių, geriausia raudonų, 
12 kaštonų, 

2 šaukštų sviesto, 

2 šaukštų kukurūzų krakmolo, 
2 lašų rožių esencijos, 

2 šaukštų anyžių, 

2 šaukštų medaus, 

2 česnako galvučių, 

6 kurapkų, 

1 pitajos" 


* Kaktusinių šeimos augalas, kurio vaisiai valgomi. Vert. 


Ruošimo budas: 


Atsargiai nuplėškite rožių žiedlapius, saugokitės įsidurti — 
ne tik dėl skausmo (turiu omeny dūrius), bet ir dėl kraujo, 
galinčio patekti ant žiedlapių, o tai pakenktų patiekalo sko- 
niui ir sukeltų nepageidaujamas, net pavojingas, chemines 
reakcijas. 

Tačiau Titai ši detalė išgaravo iš galvos, jautėsi apsvaigusi 
iš laimės, nes gavo nuo Pedro rožių puokštę. Pirmą kartą po 
sesers vestuvių buvo tokia susijaudinusi, kai Pedras jai prisi- 
pažino mylįs, 0 ji visaip stengėsi nuslėpti tai nuo Mamos Ele- 
nos ir visų kitų. Žinoma, Mama Elena pasižymėjo šviesiu pro- 
tu ir gera nuovoka, ji nutuokė, kas gali nutikti, jeigu Tita su 
Pedru liks vienu du. Tad griebėsi išradingiausių būdų, kad 
tik atskirtų vieną nuo kito, ir juodu kuo rečiau susitiktų. Ta- 
čiau praleido vieną smulkmeną - Načios mirtį, o Tita labiau- 
siai iš visų moterų tiko užimti virėjos vietą, kur, net griež- 
čiausiai kontroliuojant, nebuvo galima suvokti kvapų, sko- 
nių, pagardų ir to, kokius jausmus jie gali sukelti. 

Tita buvo paskutinė - dar net nepasirodžius ispanams - iš 
kartos į kartą perduodamų virtuvės paslapčių sergėtoja, ir pri- 
pažinta geriausia šio nuostabaus meno - valgių gaminimo - 
žinovė. Beje, Titos paskyrimas oficialia namų virėja susilaukė 
didelio visų pritarimo. Ji su pasitenkinimu priėmė jai patikė- 
tas pareigas, nors ir labai sielvartavo dėl Načios netekties. 

Šis praradimas neapsakomai prislėgė Titą. Pasimirus Načiai, 
ji pasijuto be galo vieniša. Lyg būtų netekusi tikros motinos. 
Pedras, mėgindamas ją išblaškyti, nusprendė, kad būtų žavu įteik- 
ti jai rožių puokštę, nes jau lygiai metus Tita ėjo namų virėjos 
pareigas. Tačiau Rosaura, - ji laukėsi pirmagimio, - atrodo, manė 
kitaip, nes vos pamačiusi rožių puokštę įteikiant ne jai, o Titai, 
apsipylė ašaromis ir tekina išbėgo iš svetainės. 

Mama Elena žvilgsniu įsakė Titai išeiti ir išmesti tas rožes. 
Pedras pernelyg vėlai suprato pasielgęs lengvabūdiškai. Ta- 
čiau Mama Elena, pervėrusi jį tam tikru žvilgsniu, leido su- 
prasti, kad jis dar turįs galimybę ištaisyti klaidą. Atsiprašęs 
visų esančių svetainėje, jis nuskubėjo paskui Rosaurą. Tita 
taip stipriai sugniaužė rožes ir prispaudė jas prie krūtinės su 
tokia jėga, kad raudoni Žiedai nuo subadytų Titos rankų ir 
krūtinės aptiško krauju. Reikėjo nedelsiant sugalvoti, ką su 
jomis daryti. O rožės buvo nuostabios! Jokiu būdu negalėjai 
išmesti jų į šiukšles, pirmiausia dėl to, kad jai niekas lig šiol 
nėra dovanojęs gėlių, o antra, kad jas gavo iš Pedro. Staiga ji 
aiškiai išgirdo Načios balsą, diktuojantį jai indėnišką recep- 
tą, kur vartojami rožių žiedlapiai. Tita jau buvo jį primiršusi. 
Patiekalui reikėjo fazanų, o sodyboje tokie prašmatnūs paukš-- 
čiai niekada nebuvo auginami. 

Šiuo metu:čia buvo gausu kurapkų, tad ji nusprendė truputį 
pakeisti receptą, kad tik nereikėtų išmesti brangiųjų gėlių. 

Nieko nelaukusi patraukė į kiemą gaudyti kurapkų. Suga- 
vusi bent šešias, nusinešė virtuvėn ir ėmė jas galabyti, o tai 
tikrai nebuvo paprasta, juk paukščius pati su meile penėjo ir 
augino. 

Sulaikiusi kvapą paėmė pirmą paukštelį ir, kaip ne kartą 
buvo mačiusi darant Načią, pamėgino nusukti jam galvą, ta- 
čiau padarė tai pernelyg švelniai, nes vargšelis ne nugaišo, o 

pasileido tabaluojančia galvele po virtuvę. Šis vaizdas ją su- 
krėtė! Suprato, kad silpnumas čia nereikalingas: arba iškart 
nugalabiji, arba suteiki vien skausmą. Tuomet suvokė, kad Ma- 
ma Elena turi vieną neginčijamai gerą dalyką: tvirtybę. Ji pri- 
baigdavo negailestingai, vienu mostu. Kita vertus, ne visada 
taip būdavo. Pati Tita — išimtis, nes nuo vaikystės buvo pa- 
smerkta lėtai merdėti, nors paskutinio kirčio dar nesulaukė. 
Rosauros ir Pedro vedybos sužeidė jos sielą ir kūną lyg tos 
kurapkos, tad išlaisvindama paukštelį, kaip ir save pačią, nuo 
kančių, vienu mostu jį pribaigė. Paskui viskas ėjo daug leng- 
viau. Jai reikėjo tik įsivaizduoti, kad gūžyje yra įstrigęs šviežias 
kiaušinis, O ji vienu mostu išvaduoja paukštį nuo kančios. Dar 
mergaitei jai mielesnė buvo mirtis nei kasdien privalomas val- 
gyti ką tik padėtas kiaušinis. Mama Elena primygtinai reika- 
laudavo jį suvalgyti. Titai atrodydavo, kad skrandis susitrauk- 
davo taip, jog ten nepateks joks maistas, tik stebuklingai pa- 
veiktas motinos antausio gerkle nuslysdavo kamuolys, ir kiau- 
šinis be vargo niurktelėdavo žemyn. Dabar ji pasijuto rames- 
nė, todėl daug mitriau susidorojo su likusiais paukšteliais. 

Atrodė, pati Načia įsikūnijo Titoje, ir viskas ėjo kaip svies- 
tu patepta: paukščiai nupešti, išdarinėti ir paruošti kepti. 

Kai plunksnos jau nupeštos ir viduriai išimti, kurapkoms su- 
rišamos kojos ir, įtrynus paukščius druska su pipirais, kepama 
su sviestu. 

Ypač svarbu kurapkas pešti sausas, nes nuplikyta karštu 
vandeniu mėsa praranda savo skonį. Tai viena iš daugelio 
per ilgą praktiką įgytų valgio ruošimo subtilybių. Kadangi 
Rosaura po atsitikimo su įkaitusia krosnimi valgio ruošti ne- 
pageidavo, savaime suprantama, į šią ir kitas subtilybes ne- 
kreipė dėmesio. Tiesa, galbūt norėdama nustebinti Pedrą, o 
gal nusprendusi pasigalynėti su Tita, vienąkart nutarė per- 

žengti jos karalystės slenkstį. Kai Tita geraširdiškai davė ke- 
letą patarimų, Rosaura didžiai įsižeidusi pareiškė seseriai, 
kad virtuvėje norėtų būti viena. 

Atsitiko taip, kad ryžiai virdami sulipo, mėsa buvo per sū- 
ri, o desertas prisvilo. Niekas iš šeimynykščių neišdrįso paro- 
dyti nė menkiausio nepasitenkinimo, tad Mama Elena tarė: 

— Tai pirmas kartas, kai Rosaura gamina valgį, ir, manau, 
jai neblogai pavyko. Ką jūs, Pedrai, pasakysite? 

Pedras, nenorėdamas įžeisti žmonos, pritarė: 

- Žinoma, kaip pirmą sykį visai neblogai pavyko. 

Vakare visus valgiusiuosius kamavo pilvo skausmai. 

Prasidėjo tikra sumaištis, nors ne tokia kaip anądien. Ti- 
tos kraujas, suvilgęs Pedro dovanotų rožių žiedlapius, sukėlė 
netikėtą reakciją. 

Sėdėjusius už stalo apėmė keistas jausmas. Pedras, nors 
negeidė kurstyti žmonos pavydo, paragavęs pirmą patiekalo 
kąsnį, negalėjo susiturėti ir iš pasimėgavimo net užsimerkė: 

— Štai kur tikras dievų valgis! 

Nors buvo pripažinta, kad patiekalas nuostabus, Mama 
Elena vis dėlto sunerimo dėl Pedro žodžių ir tarė: 

— Pernelyg sūru. 

Rosaura, dangstydamasi pykinimu ir prasta savijauta, pri- 
sivertė nuryti gal tris kąsnelius. O Gertrūdai, atvirkščiai, at- 
sitiko kai kas dar labiau netikėta. 

Pasirodė, kad patiekalas, kurį valgė, paveikė ją kaip afrodi- 
ziakas: ją išmušęs karštis buvo toks stiprus, kad pakirto kojas. 
Kažkas viduje ją taip kuteno, kad negalėjo nusėdėti ant kėdės. 
Ją mušė prakaitas, o mintyse įsivaizdavo save, šuoliuojančią 
ant žirgo su vienu Pančios Vijos" šalininku, kurį prieš savaitę 

regėjo Žygiuojantį miestelio aikšte. Jie atsidavė prakaitu, že- 
me, pavojaus nuojauta ir nežinia, gyvybe ir mirtimi. Su tarnai- 
te ČCenčia ėjo apsipirkti, kai pamatė jį, žygiuojantį pagrindine 
Piedro Negro miestelio gatve, pačiame būrio priešaky. Jų žvilgs- 
niai trumpai susitiko, ir nuo to, ką perskaitė jo akyse, ji net 
sudrebėjo. Išvydo daugybę vienišų naktų prie laužo be mo- 
ters, kurią norėtų bučiuoti, kurią galėtų apkabinti, tokios mo- 
ters... kaip ji. Išsitraukusi nosinaitę, su prakaitu nuo kaktos 
tikėjosi nubraukti savo nuodėmingas mintis. 

Bet viskas veltui. Jai darėsi kažkas keista. Gertrūda tikėjo- 
si Titos supratimo, tačiau jos tarsi nebuvo čia, nors labai tiesi 
sėdėjo ant kėdės, tačiau akys nerodė jokių ženklų. Atrodė, 
lyg kokia alchemija ištirpdė jos sielą rožių žiedlapių padaže, 
kurapkėlėse, vyne ir patiekalo kvape. Taip ji įsiskverbė į Ped- 
ro kūną - gosli, kvepianti, karšta ir jausminga. Lyg jiedu bū- 
tų atradę kitokį bendravimo būdą, kur Tita buvo radijo sto- 
tis, Pedras — imtuvas, o Gertrūda - laimingoji, kuriai patie- 
kalas žadino tą neregėtą seksualinį potraukį. 

Pedras nesipriešindamas pasidavė ir leido jai įsiskverbti į 
savo esybės gelmes, o žvilgsniais laikė prikaustę vienas kitą. 
Jis tarė: 

— Dėkoju, niekada nieko skanesnio nebuvau ragavęs. 

Šis patiekalas tikrai buvo gardus. Nuo rožių jo skonis įgavo 
subtilumo. 

Nuskabius visus žiedlapius, reikia juos sumalti arba sugrūsti 
piestoje kartu su anyžiais. Tada skrudinami kaštonai, išlukš- 
tenami ir užpilami vandeniu. Paskui jie trinami iki tyrės tirš- 
tumo. Smulkiai pjaustyti česnakai pakepinami su sviestu, pa- 
gardinami kaktusų marmeladu, į juos dedama kaštonų tyrė, 
medus, malta pitaja, trinti rožių žiedlapiai ir druskos pagal 
skonį. Kad padažas būtų tirštesnis, reikia įberti porą šaukš- 

telių krakmolo. Padažas gerai išmaišomas, tada įlašinami tik 
du rožių esencijos lašai, nes didesnis kiekis gali sugadinti pa- 
tiekalo skonį. Sudėjus visus prieskonius, reikia nukelti nuo 
ugnies. Kurapkoms pakaks šiame padaže mirkti dešimt mi- 
nučių, tada jas reikia nusausinti. 

Rožių kvapas toks stiprus, kad piestoje, kurioje jos buvo 
trinamos, dar keletą dienų jausis šis aromatas. 

Piestą kartu su kitais virtuvės rykais plaudavo Gertrūda. 
Tai būdavo atliekama kieme po valgio, o maisto likučiai su- 
šeriami gyvuliams. Kai kurie rykai buvo labai dideli, todėl 
mazgoti juos reikėjo lauke. Tačiau tądien, kai buvo ruošia- 
mas kurapkų patiekalas, ji pasiprašė Titos ją pakeisti. Ger- 
trūda jautėsi su šiuo darbu nesusidorosianti, ją visą mušė pra- 
kaitas. O besisunkiantys lašai buvo rausvos spalvos, malo- 
niai ir alsiai kvepiantys rožėmis. Pajuto nenumaldomą norą 
išsimaudyti, todėl pasileido bėgte maudyklos link. 

Galiniame kiemelyje prie daržinės ir kluono Mama Ele- 
na buvo liepusi įrengti primityvią prausyklą. Tai buvo mažu- 
tė iš lentų sukalta būdelė, o pro plyšius be vargo galėjai ma- 
tyti, kas joje maudosi. Vis dėlto tai buvo pirmoji prausykla, 
tikra naujovė kaime. Šis atradimas priklausė Mamos Elenos 
pusbroliui iš San Antonijaus, Teksaso valstijos. Viršum stogo 
riogsojo 40 litrų talpos indas, kurį kartkartėmis reikėjo pri- 
pildyti, kad veiktų žemės traukos dėsnis. Nebuvo lengva me- 
dinėmis kopėtėlėmis tempti aukštyn pilnus kibirus vandens, 
užtat paskui būdavo tikra palaima, kai, vos pasukus ranke- 
nėlę, vanduo stipria srove perliedavo visą kūną, o to niekada 
nepajusi pildamas vandenį puodeliais. Netrukus amerikie- 
čiai už šį išradimą pusbroliui sumokėjo su kaupu, ir dar pa- 
tobulino jį. Pagamino tūkstančius dušo kabinų, o išvedžiojus 
vamzdynus nereikėjo kaskart pildyti talpyklos. 

Jei tik Gertrūda būtų žinojusi! Ji bent dešimt kartų tempė 
aukštyn sklidinus kibirus vandens. Vos laikėsi nenualpusi, nes 
fizinis darbas tik padidino karštį, deginantį ją iš vidaus. Vie- 
nintelė paguoda buvo taip trokštama atgaiva, deja, palaimos 
patirti neteko, nes iš laistytuvo krintantys lašai nepalietė jos 
kūno: jie išgaruodavo tiesiog ore. Jos kūno skleidžiamas karš- 
tis buvo toks stiprus, kad lentos ėmė traškėti ir rusenti. Ap- 
imta panikos sudegti gyva, ji metėsi lauk iš būdelės kaip sto- 
vinti, nuogut nuogutėlė. 

Tačiau rožių kvapas, sklindantis nuo jos kūno, buvo jau- 
čiamas už kažin kiek mylių. Iki pat miestelio pakraščių, kur 
revoliucionieriai grūmėsi žiaurioje kovoje su sąjungininkais. 
Labiausiai pasižymėjo tasai Pančio Vijos šalininkas, kuris 
prieš savaitę įžygiavo į Piedro Negro miestelį, ir juodu susiti- 
ko aikštėje. 

Rožinio debesies apgaubtas, jis šuoliais pasileido į Mamos 
Elenos sodybą. Chuanas, toks buvo to asmens vardas, dėl 
nepaaiškinamų priežasčių paliko mūšio lauką ir vos gyvą prie- 
šą likimo valiai. Keista vidinė jėga lėmė jo poelgius. Jautė 
stiprų poreikį kuo greičiau šuoliuoti nežinia kur, susitikti su 
nežinia kūo. Ir tai nebuvo sunku. Jį masino Gertrūdos kūno 
kvapas. Atjojo kaip tik laiku, nes pamatė ją bėgančią laukais. 
Tuomet suprato, kodėl šuoliavo būtent čia. Šiai moteriai trū- 
ko vyriškio, galinčio užgesinti visa naikinantį karštį, įsiplies- 
kusį jos įsčiose. 

Vyriškio, irgi ištroškusio meilės, — tokio kaip jis. 

Gertrūda, pamačiusi jį priešais, sustojo. Nuogutėlė, susi- 
taršiusiais juosmenį siekiančiais plaukais, skleidžianti aplink 
save švytinčią energiją, ji buvo angeliška ir tuo pačiu metu 
demoniška moteris. Subtilūs veido bruožai ir nuostabus ne- 
kaltos mergaitės kūnas buvo kontrastas aistrai ir goslumui, 

besiveržiantiems iš jos akių ir odos porų. Visa tai tik padidi- 
no geismą, kurį Chuanas, daug laiko praleidęs karo mūšiuo- 
se, slopino savy, ir šis dviejų žmonių susitikimas buvo įspū- 
dingas. 

Vis dar šuoliuodamas, kad negaištų, pasilenkė, sugriebė ją 
už juosmens, užsodino ant žirgo veidu į save ir nurūko. Žir- 
gą, matyt, valdė aukštesniosios galios, nes šuoliavo, tarsi Ži- 
nodamas galutinį tikslą, nesvarbu, kad Chuanas jau buvo pa- 
leidęs vadeles ir aistringai glamonėjo ir bučiavo Gertrūdą. 
Ritmingas šuoliavimas atliepė kūno judesius, kai jie pirmą- 
syk mylėjosi, užmiršę pavojų ir visu greičiu lekiantį žirgą. 

Viskas įvyko taip greit, kad sargybiniai, atsekę Chuaną, pa- 
metė juos iš akių. Nusivylę pusiaukelėje jie pasuko atgalios, 
o pareiškime buvo išdėstyta, kad karvedžiui per mūšį apte- 
mo protas ir jis pabėgo iš mūšio lauko. 

Štai tokius faktus, remiantis mačiusiųjų parodymais, nors 
ir neatitinkančiais tikrovės, mini istorija. Bet Titos nuomo- 
nė buvo visai kitokia nei revoliucionierių. Mazgodama kie- 
melyje virtuvės rykus, ji viską puikiai matė. Nepraleido nė 
menkiausios smulkmenos, nors rožinis debesis ir ugnis nuo 
liepsnojančios prausyklos vaizdą užgoždavo. Pedrui irgi pa- 
sisekė visa tai matyti, nes kaip tyčia išėjo laukan sumanęs 
pasivažinėti dviračiu. 

Pedras ir Tita, nebylūs įvykio stebėtojai, žiūrėjo į besimy- 
linčiuosius ir susijaudino iki ašarų, nes juodviem tai buvo 
draudžiama. Vieną akimirką Pedras dar galėjo pakeisti lem- 
tį. Paėmęs Titą už rankos tarė: Tita... Ir viskas. Daugiau nie- 
kam neužteko laiko. Sutrukdė žiauri realybė. Pasigirdo Ma- 
mos Elenos balsas, klausiantis, kas gi ten kiemelyje darosi. 
Jei tik Pedras būtų paprašęs Titos bėgti kartu su juo, ši nė 
akimirkos nebūtų dvejojusi, tačiau jis to nepasakė, tik, tūž- 


LAURA ESOUIVEL Iš KAIP VANDUO ŠOKOLADUI 45 


mingai mindamas pedalus, nurūko tolyn. Jis negalėjo atsikra- 
tyti nuogutėlės Gertrūdos, šuoliuojančios per kaimą, vaizdo. 
Stangrios besikilnojančios krūtys jį tarsi užbūrė. Jam dar nie- 
kuomet neteko matyti nuogos moters. Intymumo su Rosaura 
akimirkomis jam nekildavo noro nei matyti jos kūno, nei jį 
glamonėti. Tokiais atvejais puikiai tikdavo vedybinė paklodė, 
atidengdama vien kilnias žmonos kūno vietas. Atlikęs vyrišką 
priedermę, dar jai nesuvokus, kas ir kaip, jis tuojau pasišalin- 
davo iš jos miegamojo. Dabar jam nubudo smalsumas pama- 
tyti Titą nuogą, be jokių drabužių. Tirti, uostyti, mėgautis kiek- 
vienu jos įspūdingo ir išnašaus kūno centimetru. Tikriausiai 
jis panašus į Gertrūdos, ne veltui juodvi buvo seserys. 

Vienintelė Titos kūno vieta, kurią jam, išskyrus veidą ir 
rankas, kartą teko pamatyti, buvo kraštelis blauzdos. Kaip 
jis troško paliesti ranka tą odos lopinėlį, o paskui glamonėti 
ir visą kūną, kaip matė darant Gertrūdą pasiėmusį vyriškį: 
aistringai, nevaldomai, gosliai! 

O Tita pamėgino sulaikyti Pedrą, šūktelėti jam, kad palū- 
kėtų, išsivežtų ją, kur jiems bus leista mylėti vienas kitą, kur 
neegzistuoja gyvenimą reguliuojančios taisyklės, kur nėra mo- 
tinos, tačiau iš jos burnos neišsiveržė garso. Žodžiai tarsi su- 
sipynė į kamuolį ir dar neištarti užslopino vienas kitą. 

Pasijuto tokia vieniša ir apleista! Mažutė paprikos ankštis 
riešutiniame padaže pasibaigus pokyliui nesijaustų vienišes- 
nė. Kiek kartų jai yra tekę virtuvėje valgyti tą skanumyną, 
kad tik nereikėtų išmesti lauk. Tai, kad niekam nekyla noras 
iš dubens išsigriebti paskutinės paprikos ankšties, tik reiškia, 
kad Žmonės vengia parodyti savo rajumą - nors ir kaip norė- 
tų, niekas nesiryžta. Ir jie atsisako įdarytos paprikos, kurioje 
dera visa skonių gama: kaktusų marmelado prieskonis, pa- 
prikos aitris, riešutinio padažo švelnumas, granato gaiva. Ak, 

nuostabios paprikos ankštys riešutiniame padaže! Jose slypi 
visos meilės paslaptys, tačiau iš drovumo niekas nedrįsta jų 
atskleisti. 

Tebūnie prakeiktas padorumas! Ir Karenjo gero elgesio 
vadovėlis! Per jį Titos kūnas pasmerktas lėtai vysti, ir nema- 
tyti jokios išeities. Ir tebūnie prakeiktas padorusis Pedras, jis 
toks teisingas, toks šaunus ir toks... mylimas! 

Jei Tita būtų Žinojusi, kad nereikės ilgai laukti, kol jos kū- 
nas patirs meilę, gal tada būtų taip nesisielojusi. 

Antras Mamos Elenos šūksnis išsklaidė jos apmąstymus ir 
paskatino greičiau sugalvoti atsakymą. Neišmanė, ką pirmiau- 
sia reikės pasakyti motinai: ar tai, kad galiniame kiemelyje 
kilo gaisras, ar kad Gertrūda išjojo su Pančio Vijos kapito- 
nu... nuogut nuogutėlė. 

Ji nusprendė pateikti savo versiją: sąjungininkai, kuriais 
Tita bodėjosi, įsiveržė į jų valdas, padegė prausyklą ir pagro- 
bė Gertrūdą. Mama Elena viskuo patikėjusi iš širdgėlos su- 
sirgo ir atgulė patalan, net vos nenumirė iš tėvo Ignasijo, pa- 
rapijos klebono, išgirdusi, - vienam Dievui aišku, iš kur jis 
tai sužinojo, - kad Gertrūda uždarbiauja pasienio viešnamy- 
je. Nuo šiol ji uždraudė minėti dukters vardą, sudegino visas 
jos nuotraukas ir gimimo liudijimą. 

Nepaisant to, nei gaisras, nei metai nesunaikino svaigaus 
rožių kvapo toje vietoje, kur anksčiau buvo prausykla, o da- 
bar įrengtas vieno iš daugiaaukščių garažas. Pedro ir Titos 
sąmonėje visam laikui išliko regėti vaizdai, primindami lais- 
vės dieną, kai sesuo paliko namus. Nuo to laiko kurapkos 
rožių žiedlapių padaže buvo nebylus kerinčio vaizdo prisi- 
minimas, ir Tita stengėsi ypač gražiai papuošti kurapkėles. 

Sudėjusi paukštelius ant padėklo, užpildavo juos padažu, 
vidury padėdavo išsiskleidusį rožės žiedą, o aplink paberda- 

vo žiedlapių, nors galima puošti ir atskirose lėkštėse. Titai 
labiau patiko patiekti lėkštėse, tada būdavo tikra, kad ne- 
šant į stalą kurapkos puošmenos išliks tokios pat gražios. Tą 
ji pažymėjo savo valgių gaminimo knygoje, kurią pradėjo ra- 
šyti kaip tik tą naktį, jau numezgusi gerą gabalą antklodės, o 
tai jai tapo kasdieniu įpročiu. Mezgant jos mintys nepaliau- 
damos sukosi apie Gertrūdą, jojančią per kaimą, ji įsivaizda- 
vo, kas darėsi paskui, kai sesuo dingo iš akiračio. Žinoma, 
jos vaizdiniai buvo labai skurdūs, nes jai trūko patyrimo. 

Jai magėjo sužinoti, ar paskui ji prisidengė kokiu drabu- 
žiu, ar taip ir liko... nuogutėlė. Jai rūpėjo, ar sesuo, kaip ji 
pati, nejautė šalčio, ir nusprendė, kad vis dėlto ne. Juk buvo 
arti ugnies, savo vyriškio glėby, ir tai ją turėjo šildyti. 

Staiga toptelėjusi mintis privertė pakelti akis į žvaigždėtą 
dangų. Ji žinojo, kokią galią turi deginantis Žvilgsnis, nes pa- 
ti tą patyrė. 

Nustelbti galima net saulę. Kas bus, jei Gertrūda nusižiū- 
rės kokią žvaigždę? Meilės įpliekstas jos kūno karštis Žvilgs- 
niu keliaus per begalinę visatą kaip neišsenkamos energijos 
šaltinis, kol jo švytėjimas pasieks geidžiamą žvaigždę. Milži- 
niškos žvaigždės egzistuoja milijonus metų tik todėl, kad ne- 
sugeria deginamos kaitros spindulių, kuriuos kasnakt jiems 
siunčia viso pasaulio įsimylėjėliai. Jei sugertų spindulius, nuo 
per didelio karščio žvaigždės sprogtų į tūkstančius dalelių. 
Sugavusios maldaujamą žvilgsnį, tarsi saulės zuikutį siunčia 
atgalios į žemę. Štai kodėl žvaigždės naktimis taip spiridi. Ti- 
ta tikėjosi pamatyti danguje žvaigždę, į kurią galbūt dabar 
Žiūri jos SeSUO, ir pajusti nors truputį šilumos, kurios dabar 
jai taip trūko. 

Šit kokios buvo jos svajos, tačiau žvelgdama čia į vieną 
žvaigždę, čia į kitą taip ir nepajuto nė truputėlio šilumos, 

greičiau net atvirkščiai. Sužvarbusi grįžo į savo guolį ir nu- 
sprendė, kad sesuo saldžiai miega, todėl svajonė neišsipildė. 
Ji šmurkštelėjo po antklode, kurią jau galėjai sulenkti trilin- 
ką, permetė akimis, ar ko netrūksta paskutinio patiekalo re- 
cepte, ir po juo prirašė: „Paragavusi šio patiekalo, iš namų 
dingo Gertrūda...“ 


Bus daugiau... 


Kitas receptas: 
Kalakutienos troškinys su migdolais ir sezamu 


KETVIRTAS SKYRIUS 


Balandis 


KALAKUTIENOS TROŠKINYS SU 
MIGDOLAIS IR SEZAMU 


Reikės: 


ketvirtadalio tamsios aitriosios paprikos ankšties, 
3 ilgųjų paprikų, 

3 didelių saldžiųjų paprikų, 
žiupsnio migdolų, 

žiupsnio sezamo sėklų, 
kalakutienos sultinio, 

trintų džiūvėsių, 

pusės galvutės svogūno, 

vyno, 

2 nedidelių plytelių šokolado, 
anyžių, 

riebalų, 

gvazdikėlių, 

CINamMono, 

pipirų, 

cukraus, 

aitriosios paprikos sėklų, 

5 skiltelių česnako 


Ruošimo būdas: 


Kalakutą reikia papjauti prieš dvi dienas, išdaryti ir išvirti 
sūriame vandenyje. Kalakutiena bus skanus, net delikatesi- 
nis patiekalas, jei paukštis tinkamai augintas. Paukščiai lai- 
komi švariuose aptvaruose, gausiai penimi grūdais ir girdo- 
mi vandeniu. 

Likus penkiolikai dienų iki kalakutų pjovimo, jie prade- 
dami lesinti mažais riešutėliais. Pirmą dieną pakaks vieno, 
antrą į lesalą reikia įdėti du, ir taip vis didinti riešutų skaičių 
iki paskutinės kalakuto dienos, be to, reikia iki soties lesinti 
juos kukurūzų grūdais. 

Tita labai stengėsi deramai prižiūrėti kalakutus, nes jai buvo 
labai svarbu patiekti puikiai nupenėtus paukščius šventei, ku- 
rios visi sodyboje labai laukė: tai jos sūnėno, Rosauros ir Ped- 
ro pirmagimio, krikštynos. Šventinei puotai reikėjo paruošti 
galybę skanių valgių. Šiai progai įamžinti buvo užsakytas por- 
celiano indų rinkinys su Roberto vardu ant kiekvieno indo, 
taip pavadino naujagimį, pritraukusį visų namiškių ir aplin- 
kinių dėmesį. Ypač jį mylėjo Tita, kuri, atvirkščiai, nei buvo 
tikėtasi, berniuką labai pamilo, tarsi užmiršusi, kad tai sesers 
ir Pedro, jos didžiosios meilės, kūdikis. 

Ji su įkarščiu ėmėsi ruošti vaišes ateinančios dienos krikš- 
tynų šventei. Pedras iš svetainės girdėjo ją triūsiančią ir jį 
užplūdo naujas jausmas. Puodų dzingsėjimas, krosnyje skru- 

dinamų migdolų kvapas, melodingas Titos balsas, kai daina- 
vo virdama, nelauktai pažadino jo seksualinį potraukį. Įsi- 
mylėjėliai visada nujaučia artėjančią intymumo akimirką - pa- 
kanka tik minties, kad esi mylimas, būsimos meilės kvapo ir 
įsivaizduojamų glamonių, taigi kaip tik iš tų garsų ir kvapų — 
ypač jaudino skrudintų sezamo sėklų kvapas - Pedras pajuto 
ir suprato gausiąs tikrą kulinarijos stebuklą. 

Migdolus ir sezamo sėklas būtina paskrudinti. Didžiąsias 
paprikas be sėklų irgi truputį pakepinti, bet stebėti, kad ne- 
apkarstų. Tai reikia daryti kitoje keptuvėje, ištirpinus gaba- 
lėlį riebalų. Paskui paprikos malamos kartu su migdolais ir 
sezamu. 

Tita atsiklaupusi malė sezamą su migdolais ir ritmiškai 
lingavo. 

Po palaidine laisvai bangavo jos krūtys, nes liemenėlės ji 
niekuomet nedėvėjo. Kaklu riedantys prakaito lašai dingda- 
vo jos standžių apvalių krūtų tarpelyje. 

Pedras negalėjo atsispirti iš virtuvės sklindantiems kva- 
pams, jis patraukė tiesiai ten ir sustojo tarpdury kaip įbestas, 
sužavėtas jaudinančio Titos vaizdo. 

Tita, nesiliaudama judėti, pakėlė akis, ir jų žvilgsniai susi- 
tiko. Abiejų akyse degė tokia aistra, kad juodu stebėjęs žmo- 
gus tą akimirką būtų išvydęs tik vieną žvilgsnį, vieną pulsuo- 
jantį ritmą, trūkčiojantį kvėpavimą ir tik vieną troškimą. 

Meilės ekstazės apimti jie žiūrėjo vienas į kitą, kol Pedras 
nuleido akis į jos palaidinės iškirptę. Tita liovėsi malti, atsi- 
tiesė ir išdidžiai atstatė krūtinę, kad Pedras gerai ją matytų. 
Tai reiškė patvirtinimą, kad jų santykiai visiems laikams kei- 
čiasi. Pajutus tokį žvilgsnį, deginantį net per drabužius, jau 
negalėjai gyventi kaip anksčiau. Visa esybe Tita suvokė, kad 
ugnies paliesti daiktai kinta, juk tešlos gabalėlis virsta ban- 

dele, o krūtinė, nepaliesta meilės liepsnos, - dar be gyvybės, 
lyg tešlos gabalėlis. Per vieną akimirką nekaltas Titos krūtis 
Pedras pavertė gosliomis jų nė nepalietęs. 

Niekas nežino, kas būtų nutikę tarp Pedro ir Titos, jei ne 
Čenčia, kuri grįžo iš turgaus pirkusi didžiųjų paprikų; galbūt 
Pedras jau aistringai glamonėtų Titos jam siūlomas krūtis, 
deja, viskas pasisuko kitaip. Pedras sumurmėjo norėjęs atsi- 
gaivinti citrinų gėrimu, prisipylė stiklinę ir tuoj pat dingo iš 
virtuvės. 

Tita virpančiomis rankomis mėgino tęsti savo darbą, lyg 
nieko nebūtų įvykę. 

Gerai sumaltus riešutus ir sezamo sėklas reikia suberti į 
kalakutienos sultinį ir jį pasūdyti. Piestoje sutrinti anyžius, 
gvazdikėlius, pipirus ir cinamoną, tuomet suberti džiūvė- 
sius, prieš tai pakepintus su riebalais, smulkintu svogūnu ir 
česnaku. 

Viskas apšlakstoma vynu ir maišoma iki vientisos masės. 

Maldama prieskonius Čenčia mėgino kalbinti Titą. Nors 
ir kaip išraiškingai pasakojo miestelio aikštėje matytus įvy- 
kius, nors labai stengėsi apsakyti apylinkėse vykstančius mū- 
šius, jai tik kartkartėmis pasisekė pagauti susidomėjusį Titos 
žvilgsnį. 

Dabar jos minčių neapleido ką tik patirti jausmai. Be to, 
Tita puikiai žinojo, kad Čenčia viską pasakoja perdėtai. Ji 
jau nebuvo toji mergaitė, kuri apsipildavo ašaromis nuo bai- 
sių istorijų apie girinį, raganas, ryjančias vaikus, baidykles ir 
kitas baisybes, o dabar Čenčia mėgino įbauginti ją istorijo- 
mis apie pakartus, sušaudytus, ketvirčiuotus, perrėžtomis ger- 
klėmis nelaiminguosius ar net istorija, kai gyviems kariams 
išplėšiamos širdys, ir tai vyko tiesiog per mūšio įkarštį! Gal- 
būt kitu metu Tita būtų priėmusi Čenčios istorijas už gryną 

pinigą, net patikėjusi melu, kad Pančiai Vijai patiekdavo dar 
kraujuojančias priešininkų širdis, bet tik ne dabar. 

Pedro žvilgsnis padėjo jai vėl įtikėti meile. Ištisus mėne- 
sius ją graužė mintis, kad Pedras vestuvių dieną greičiausiai 
jai melavo, pasakė mylįs vien todėl, kad ji nesisielotų, arba 
laikui bėgant jis vis dėlto pamilo Rosaurą. Tas nepasitikėji- 
mas atsirado tuomet, kai jis liovėsi gyręs jos patiekalus. Titą 
apėmė kažin koks įdūkis kasdien gaminti vis geriau. Iš nevil- 
ties kasnakt numegzdavo gerą gabalą antklodės, o tuomet 
kurdavo vis naujus receptus, nes jie su Pedru bendravo tik 
valgydami. Tais kankinamais mėnesiais Tita sukūrė geriau- 
sius savo valgių receptus. 

Kaip poetas rimuoja eiles, taip ir ji su įkvėpimu derino pro- 
duktus ir jų kiekį, sukurdama nuostabių patiekalų. Bet vel- 
tui, nes jos pastangos atsimušdavo į tylą. Iš Pedro lūpų neiš- 
girdo nė žodelio. Iš kur ji galėjo žinoti, kad Mama Elena „pra- 
šė“ Pedro neliaupsinti Titos patiekalų, nes vargšelė Rosaura 
sielojasi dėl savo po gimdymo papilnėjusios figūros, tad pa- 
gyrimai dėl skanaus maisto irgi gali tapti nepasitenkinimo 
priežastimi. 

Kokia vieniša tuomet jautėsi Tita! Kaip jai trūko Načios!. 
Nekentė visų, net ir Pedro. Tikino save daugiau nieko kaip 
gyva nepamilsianti. Ir visi pažadai išsisklaidė kaip dūmas, vos 
paėmė į rankas Rosauros naujagimį. 

Išaušo žvarbus kovo rytas, vištidėje ji rinko šviežius kiauši- 
nius pusryčiams. Kai kurie dar buvo šiltutėliai, tokius kišo už 
palaidinės, arčiau kūno, kad pati bent kiek sušiltų, nes pas- 
kutiniu metu ją kaustė šaltis. Kaip įprasta, šįryt buvo atsikė- 
lusi pirmoji. 

"Tačiau šiandien ji pakirdo pusvalandžiu anksčiau, norėda- 
ma surinkti Gertrūdos drabužius. Pasinaudojo tuo, kad Ni- 

kolas turėjo išginti kaimenę, taigi pakeliui galėsiąs aplankyti 
seserį. Suprantama, viską darė slapčia nuo motinos. Titos ne- 
paliko mintis, kad Gertrūda vis dar gyvena nuoga, tad labai 
norėjo nusiųsti jai drabužių. Ji nenorėjo pripažinti, kad įsi- 
taisiusi pasienio viešnamyje sesuo išsivertė ir be jų, Titai at- 
rodė, kad drabužių nėra kur gauti, ir tiek. 

Įdavė ryšulį su drabužiais Nikolui, neužmiršo nė voko su 
šiokiais tokiais ženklais, kaip surasti Gertrūdą, ir paskubo- 
mis grįžo prie savo darbų. 

Netrukus išgirdo, kad Pedras ruošia vežėčias. Ją nustebino 
kelionė tokį ankstyvą metą, bet, pažvelgusi laukan, suprato, 
kaip užgaišo su Gertrūdos drabužiais, tvarkant juos užplūdo 
prisiminimai, ir laikas lėkte pralėkė. Su širdgėla prisiminė jų, 
visų trijų, Pirmosios komunijos dieną. Į ryšelį įdėjo žvakelę, 
maldaknygę ir jų visų trijų fotografiją bažnyčios šventoriuje, 
bet ne tai labiausiai ją sugraudino. Prisiminė Načios virtų ko- 
šių ir banano lapuose šutintų kukurūzinių paplotėlių skonį, 
smagu būdavo pasivaišinti su aplankiusiais giminaičiais. Į ry- 
šulį įdėjo ryškiaspalvių abrikosų kauliukų skonį, bet netilpo 
džiaugsmas, kai svaidydavosi jais mokyklos kieme, netilpo nei 
mokytojos Chovitos atminimas, nei sūpynės, nei miegamojo, 
nei šviežio šokolado kvapas. Ir gerai, kad netilpo Mamos Ele- 
nos antausiai nei bambėjimai, todėl Tita kietai suveržė maz- 
gą, kad neišsprūstų tai, kas ryšulyje buvo. 

Išėjusi į kiemą, kaktomuša susidūrė su Pedru, kuris visur 
jos ieškojo ir šaukė vardu. Reikėjo skubiai vykti pas šeimos 
gydytoją Brauną į Ygl Paso sodybą, o Tita dingo kaip į van- 
denį. Rosaura jau vadavosi gimdymo skausmais. 

Pedras paprašė Titos pasirūpinti seserimi, kol jo nebus. 

Vienintelė Tita galėjo prie jos būti. Namie daugiau nebu- 
vo nė gyvos dvasios: Mama Elena su Čenčia jau buvo išėju- 

sios į turgų apsipirkti, juk gimdymas galėjo prasidėti bet ka- 
da, užtat reikėjo pasirūpinti, kad gimdyvei ir naujagimiui nie- 
ko netrūktų. Dėl sąjungininkų užimto miestelio ir neramu- 
mų jos negalėjo to padaryti anksčiau. Išeidamos nė nenu- 
tuokė, kad kūdikis jau beldžiasi į pasaulį, nes Rosaurai jau 
buvo prasidėję sąrėmiai. 

Taigi Titai teko eiti pas seserį ir stiprinti jos viltį, kad Ped- 
ras tuoj sugrįš. 

Apie gimdymą ir kūdikius ji nieko nenutuokė. 

Tačiau Pedras netikėtai pakliuvo į sąjungininkų kariškių 
rankas, jie primygtinai reikalavo atvežti gydytoją, o Mama 
Elena su Čenčia buvo priverstos prisiglausti Lobų namuose 
dėl miestelyje sprogusios bombos, taigi vienintelė Tita buvo 
šalia, kai sūnėnas išvydo pasaulį. Būtent ji! 

Per tas kelias valandas šalia sesers ji išmoko daugiau nei 
per visus mokykloje praleistus metus. Patyliukais keiksnojo 
mokytojus ir mamą, niekada neužsiminusius, kaip priimti kū- 
dikį. Kokią prasmę dabar turi planetų pavadinimai ar Ka- 
renjo gero elgesio vadovėlis, kai sesuo vaduojasi mirtimi, O ji 
yra šalia ir nežino, ko griebtis? Nėštumo metu Rosaura pri- 
augo trisdešimt kilogramų, o tai dar labiau sunkino pirmagi- 
mio atėjimą į pasaulį. Nekreipdama dėmesio į nutukimą, Ti- 
ta pastebėjo, kad sesers kūnas baisingai ištino. Iš pradžių ko- 
jos, paskui veidas ir rankos. Tita be perstojo šluostė jai nuo 
kaktos srūvantį prakaitą, stengėsi bent kiek pralinksminti, 
bet Rosaura, rodėsi, jos nė negirdėjo. 

Tita ne kartą matė, kaip į pasaulį ateina gyvulių jaunikliai, 
tačiau dabar ši patirtis nieko nereiškė. Ji tiesiog stebėdavo. 
Gyvuliai gerai žinojo, kaip elgtis, O ji visai nieko nenutuokė. 
Tik pasiruošė keletą švarių paklodžių, karšto vandens dube- 
nį ir sterilias žirkles. Žinojo, kad reikės nukirpti virkštelę, 

tačiau neišmanė nei kaip, nei kada, nei kurioje vietoje. Žino- 
jo, kad, vos kūdikiui išvydus pasaulį, reikės juo pasirūpinti, 
bet kaip? Svarbiausia, ką žinojo, kad jis turi gimti, o kada? 
Tita vis žvilgčiojo į sesers tarpukojį, bet kol kas viskas buvo, 
kaip buvę. Nesimatė nieko daugiau, tik ramus, tamsus ir gi- 
lus tunelis. Atsiklaupusi prie Rosauros Tita mintyse ėmė šauk- 
tis Načios, kad šioji patartų, kaip reikia elgtis. 

Jeigu Načia pakuždėdavo jai patiekalų receptus, gal padės 
įveikti ir šią keblią padėtį! Kas nors iš anapus turėjo padėti 
Rosaurai, nes nė vieno iš šiapus arti nebuvo. 

Net pati nesuvokė, kiek laiko čiupinėjo rožinį, tačiau, vos 
atmerkusi akis, pastebėjo ant patiesalų iš tamsaus tunelio lyg 
iš prasiveržusio ugnikalnio plūstančią raudoną srovę. Sesers 
kūnas atvėrė vartus naujai gyvybei. Tita kaip gyva neužmirš 
to garso nei pasirodžiusios galvutės vaizdo, kai sūnėnas lai- 
mėjo kovą už teisę gyventi. Nebuvo tai gražutė galva, dėl il- 
gas valandas kentėto spaudimo labiau priminė presuoto cuk- 
raus gabalą. Tačiau Titai ji buvo gražiausia, kokią tik kada 
nors teko matyti. 

Kūdikio verksmas užpildė visas tuščias Titos širdies kerte- 
les. Ji net suvirpėjo pajutusi, kad vėl gali mylėti: gyvenimą, šį 
kūdikį, Pedrą, net savo seserį, kurios anksčiau taip nekentė. 
Ji paėmė kūdikį ant rankų, padėjo Rosaurai ant krūtinės, ir 
apkabinusios jį abidvi apsipylė džiaugsmo ašaromis. Paskui 
Tita ėmėsi darbo, ji staiga suprato, ką reikia daryti, nes viską 
į ausį šnibždėjo Načia: pirmiausia tam tikroje vietoje nukirp- 
ti virkštelę, suveržti bambutę, kūdikį nuvalyti saldžiųjų mig- 
dolų aliejumi ir aprengti. Nė nedvejodama apvilko apatinius 
marškinėlius ir marškinius, tada pridengė bambutę švariu 
tvarsčiu, įspraudė minkštą baltą vystyklą, apvyniojo tamses- 
niu, paskui vilnone skepeta apmuturiavo kojytes, apvilko švar- 

kutį, užmovė kojines ir batukus, galiausiai padėjo kūdikio 
rankas ant krūtinės, kad nagučiais nesusiraižytų veidelio, ir 
suvystė į minkštą, švelnią antklodėlę. Vakare sugrįžusios Ma- 
ma Elena su Cenčia ir abiem Lobais negalėjo atsistebėti, kaip 
išmoningai Tita su viskuo susidorojo. Suvyniotas lyg svogū- 
nas kūdikis ramiausiai miegojo. 

Pedras tik kitą dieną grįžo su gydytoju Braunu, nes buvo 
suimtas. Jam grįžus, moterims tarsi akmuo nuo širdies nu- 
sirito. 

Visi būgštavo dėl jo gyvybės. Dabar reikėjo pasirūpinti Ro- 
saura, kuri buvo dar labai silpna ir ištinusi. Gydytojas Brau- 
nas ją nuodugniai apžiūrėjo. Tik tada paaiškėjo, kaip rizikin- 
gai ji gimdė. Gydytojo žodžiais, Rosaura patyrė priepuolį, 
kuris galėjo nusinešti jos gyvybę. Jis didžiai stebėjosi, kaip 
Tita tokiomis primityviomis sąlygomis puikiai viską atliko. 
Nežinia, kas jį labiau stebino, ar kad Tita viena ir be jokio 
pasiruošimo priėmė kūdikį, ar kad retadantė mažylė, kokią 
ją prisimena, buvo išaugusi į gražią moterį. 

Prieš penkerius metus mirtis pasiėmė jo žmoną, ir nuo to 
laiko jo nė karto nesužavėjo kita moteris. Skausmas prara- 
dus gyvenimo draugę vos susituokus padarė jį abejingą mei- 
lei. Žiūrint į Titą, jį apėmė keistas jaudulys. Lengvas drebu- 
lys perbėgo visu kūnu, žadindamas miegančius jausmus. Žvel- 
gė ją, tarsi pirmąkart matydamas. Kokie gražūs subtilių bruo- 
žų veide dabar jam atrodė jos dantys, tokie gražūs ir lygūs jai 
besišypsant. 

Jo apmąstymus nutraukė Mamos Elenos balsas: 

— Gydytojau, ar malonėtumėt lankytis pas mus dukart per 
dieną, kol mano dukteriai negrės joks pavojus? 

— Be abejo! Pirmiausia tai mano pareiga, o antra, man vi- 
suomet malonu lankytis svetinguose jūsų namuose. 

Tikra laimė, kad Mama Elena buvo tiek susirūpinusi Ro- 
sauros sveikata, jog nepastebėjo susižavėjusio Džono žvilgs- 
nio, kurio jis nenuleido nuo Titos, nes pamačiusi ką nors įtar- 
tina kažin ar svetingai atvertų jam savo namų duris. 

Tačiau gydytojas Mamai Elenai nesukėlė jokių įtarimų; vie- 
nintelis dabar ją kamavęs dalykas buvo tas, kad Rosaura ne- 
turėjo pieno. 

Laimei, miestelyje pavyko rasti vaikeliui žindyvę. Ji buvo 
Načios giminaitė, pagimdžiusi aštuntą vaiką, o žindyti ir Ma- 
mos Elenos vaikaitį palaikė didele garbe. Visą mėnesį viskas 
klojosi kuo puikiausiai, kol vieną rytą, jai einant per miestelį 
aplankyti giminaičių, per sukilėlių susišaudymą su sąjungi- 
ninkais nuklydusi kulka ją kliudė ir mirtinai sužeidė. Vienas 
jos giminaitis pasirodė su žinia sodyboje kaip tik tuo metu, 
kai Tita su Čenčia ruošėsi virti sultinį. 

Kai visi prieskoniai jau tinkamai sumalti, viskas sukrečia- 
ma į puodą, dedama gabalais supjaustyta kalakutiena, šoko- 
lado plytelės ir cukraus pagal skonį. Kai pasidaro vientisa 
masė, puodą reikia nukelti nuo ugnies. 

Tita pasiliko viena ruošti patiekalą, nes Čenčia, vos išgir- 
dusi žinią, iškūrė miestelin ieškoti naujos žindyvės. Grįžo jau 
nakčia nieko nepešusi. Kūdikis klykė net išraudęs. Mėgino 
duoti karvės pieno, tačiau kūdikis jo negėrė. Tita bandė įsiū- 
lyti jam arbatėlės, kaip kadaise vaikystėje Načia nuraminda- 
vo ją pačią, bet viskas veltui: kūdikiui ji nepatiko. Jai šovė 
mintis apsigobti žindyvės Lupitos skara, gal kūdikis, pajutęs 
pažįstamą kvapą, nurims, bet kur tau, jis tik dar labiau įsirė- 
kė, nes pažįstamas kvapas reiškė, kad greitai bus pamaitin- 
tas, tik neaišku, kodėl taip delsiama. Beviltiškai ieškojo pie- 
no tarp Titos krūtų. Titai dar niekad nebuvo nutikę, kad kas 
nors būtų alkanas, o ji negalėtų pamaitinti. Ją apėmė baimė. 

Negalėdama susiturėti ji ėmė segiotis palaidinės sagutes, ap- 
nuogino krūtį ir pakišo kūdikiui žįsti. Puikiai žinojo, kad pie- 
no joje - nė lašo, tačiau gal kūdikis palaikys krūtį žinduku ir 
aprims, 0 ji tuo metu pamąstys, ką daryti toliau. 

Kūdikis pagavęs spenelį čiulpė su tokiu įkarščiu, kad Titai 
pradėjo gamintis pienas. Stebėjo, kaip kūdikis pamažu rimsta, 
girdėjosi tik ritmingas čepsėjimas, bet nesuvokė, kaip tai pa- 
aiškinti. Ar gali būti, kad ji maitina kūdikį? Norėdama tuo 
įsitikinti, Tita atitraukė kūdikį nuo krūties ir pamatė besisun- 
kiančią plonytę pieno srovelę. Netikėjo savo akimis, kad tai 
atsitiko jai. Neįmanoma, kad nekalta mergina galėtų maitinti 
kūdikį, tai neįtikima ir, tų laikų supratimu, tiesiog antgamtiš- 
ka. Vos pajutęs grėsmę vėl netekti maisto, kūdikis pravirko. 
Tita nieko nelaukusi įkišo jam krūtį, tegu berniukas numalši- 
na alkį, ir šis pasisotinęs palaimingai lyg angelėlis užmigo. Ji 
užsimiršusi žiūrėjo į kūdikį ir nepajuto, kaip virtuvėje atsirado 
Pedras. Tita buvo panaši į vaišingumo ir pilnatvės deivę. 

Pedras nė trupučio nenustebo ir jam nereikėjo jokio pa- 
aiškinimo. Šypsodamasis iš laimės jis prisiartino prie jų, pa- 
silenkė ir pabučiavo Titą į kaktą. Tita atitraukė kūdikį nuo 
krūties, nes šis ramiai miegojo. Tada Pedro akys aiškiai išvy- 
do tai, ką regėjo per palaidinę: Titos krūtis. 

Ji susisiautė drabužį, o Pedras tylomis švelniai užsagstė. 
Tuomet juodu užplūdo jausmų lavina: meilė, aistra, švelnu- 
mas, geismas, gėda... ir baimė, kad niekas šito neišvystų. Lai- 
mė, kad medinėmis grindimis kaukšintys Mamos Elenos kul- 
niukai laiku juodu įspėjo. Kai ji pasirodė virtuvėje, Tita spė- 
jo susitvarkyti palaidinę, o Pedras - atitolti nuo jos per dera- 
mą atstumą. Taigi atvėrusi duris ji nepamatė nieko nepado- 
raus, ką draustų elgesio normos, niekas nesukėlė įtarimo. Ped- 
ras ir Tita romiai pažvelgė į ją. 

Tiesą pasakius, ore sklandė tai, kas privertė ją suklusti ir 
įminti myslę, nes kažkas jai nedavė ramybės. 

— Tita, kaip laikosi kūdikis? Ar pavyko jį pamaitinti? 

— Taip, mamyte, jis atsigėrė arbatėlės ir užmigo. 

— Su Dievo palaima! Pedrai, ko gi delsi, nunešk kūdikį žmo- 
nai. Vaikai turi būti šalia motinos. 

Pedras paėmė kūdikį ant rankų ir išėjo, o Mama Elena, 
įdėmiai sekusi Titą, jos akyse pastebėjo šmėstelint nerimo 
šešėlį, ir tai jai visai nepatiko. 

— Ar jau paruošei seseriai gėrimą? 

— Taip, mamyte. 

— Tai duok šen, nunešiu, jai reikia jį gerti, kad pagaliau 
atsirastų pienas. 

Tačiau, nors ir daug gėrimo buvo išgerta, pieno taip ir ne- 
atsirado. O Tita turėjo tiek pieno, kad būtų užtekę dar dviem 
kūdikiams pamaitinti. Rosaura dar buvo labai silpna, taigi 
niekam nekėlė įtarimų, kad Tita maitina sūnėną; tik niekas 
taip ir nesužinojo, kaip Tita tai daro, nes, padedant Pedrui, 
pavyko išvengti, kad niekas nepamatytų. 

O kūdikis, atrodo, turėjęs galutinai juodu išskirti, dar 1a- 
biau suartino. Rodės, kad jo tikra motina yra ne Rosaura, o 
Tita. Nes ji pati taip jautėsi ir nevengė to rodyti. Krikštynų 
dieną ji laiminga laikė sūnėną ant rankų ir su pasididžiavimu 
klausėsi svečių pagyrų. Rosaura vis dar jautėsi nekaip, taigi 
dalyvavo tik šventose mišiose, o pokylyje ją pakeitė Tita. 

Gydytojas Braunas negalėjo atplėšti nuo Titos akių. Žiū- 
rėjo į ją lyg pakerėtas. Džonas atėjo į krikštynas vien tam, 
kad persimestų su ja žodeliu kitu. Tiesa, jis kasdien lankyda- 
vo gimdyvę, bet vis neištaikė progos paplepėti be pašalinių. 
Tita kaip tik ėjo pro jo stalelį, tad nieko nelaukęs pakilo ir 
prisiartino prie jos, lyg norėdamas pasižiūrėti kūdikio. 

— Koks žavus šis kūdikis savo gražuolės tetos rankose! 

— Dėkui, gydytojau. 

— "Taip, vaikas ne jūsų, tačiau man nesunku įsivaizduoti, 
kaip nuostabiai atrodysite nešiodama savo kūdikį. 

Liūdesio šešėlis aptemdė Titos veidą. Džonas tai pastebė- 
jo ir sutriko: 

— Atleiskite, atrodo, pasakiau ką nors nederama. 

— Ne, nieko tokio. Tiesiog aš negaliu ištekėti ir turėti vai- 
kų, nes mano pareiga rūpintis mama iki pat mirties. 

— Negali būti! Juk tai gryniausia nesąmonė. 

— Deja, tai tiesa. O dabar prašyčiau man atleisti, turiu ben- 
drauti ir su kitais svečiais. 

Tita paskubomis nuėjo, palikusi Džoną visai suglumusį. Ji 
irgi jautėsi panašiai, tačiau, pažvelgusi į besiilsintį prie krūti- 
nės Robertą, kaipmat atsigavo. Kam sukti galvą dėl savo at- 
eities, kai štai dabar ji glaudžia prie savęs kūdikį, priklausan- 
tį tik jai? Taip, ji atstoja vaikui motiną. Pedras su Robertu 
priklausė jai, ir nieko daugiau iš gyvenimo ji negeidė. 

Tita jautėsi tokia laiminga, jog nepastebėjo, kad motina, 
kaip.ir Džonas, tik dėl kitų priežasčių, nė akimirkos nepalei- 
do jos iš akių. Ji buvo tikra, kad tarp Titos ir Pedro kas nors 
yra. Mėgindama įminti šią myslę ji taip užsigalvojo, kad nė 
nepalietė maisto, ir nepastebėjo viso pokylio žavesio. Svečiai 
vienu balsu tvirtino, kad be Titos talento šventė nebūtų to- 
kia puiki, o koks gardus kalakutienos kepsnys! Iš svečių ji 
sulaukė galybės liaupsių, kokia esanti puiki virėja, ir kiekvie- 
nas teiravosi, kur slypi tokio talento priežastis. Labai gaila, 
bet Titai prasitarus, kad patiekalą ruošusi su didele meile, 
Pedras stovėjo visai netoliese, ir tik sekundės dalį susitikę jų 
žvilgsniai priminė akimirką, kai Tita malė prieskonius, ta- 
čiau akylas Mamos Elenos žvilgsnis net per dvidešimt metrų 
viską pastebėjo ir ji suprato, kas jai iki šiol nedavė ramybės. 

Tikrai ji vienintelė iš svečių atrodė tokia rūškana ir susirū- 
pinusi, 0 įdomiausia, kad pasivaišinę kalakutienos kepsniu, 
svečiai pajuto nepaaiškinamą euforiją, juos pagavo neįpras- 
ta linksmumo banga. Jie kvatojo ir pokštavo taip, kaip jau 
seniai buvo darę, ir nežinia, ar dar kada to sulauks. Revoliu- 
„cionieriai grasino miesteliui badu ir mirties šmėkla. Tačiau 
šiuo metu atrodė, kad čia niekas negalvoja apie netoliese ai- 
dinčius šūvius. 

Vienintelė Mama Elena neprarado sveiko proto, jai knie- 
tėjo rasti išeitį iš susidariusios padėties, todėl pasinaudojusi 
proga, kad Tita buvo šalia ir viską galėjo puikiai girdėti, gar- 
siai pasakė tėvui Ignasijui: 

— Kai viskas šitaip klostosi, tėve, manau, jei dar kada mano 
dukrai Rosaurai skubiai reikės gydytojo pagalbos, mes vėl 
galim laiku nesuskubti, kaip tądien per gimdymą. Todėl nu- 
tariau, kai ji sustiprės, tegul vyksta kartu su vyru ir sūneliu 
gyventi pas mano pusbrolį į San Antonijų Teksase. Ten ja 
bus tinkamai pasirūpinta. 

— Ponia Elena, leiskit paprieštarauti. Sprendžiant iš susi- 
klosčiusios politinės padėties, jums būtina namie turėti bent 
vieną vyriškį dėl saugumo. 

— Man niekada nereikėjo, kad mane kas gintų, rūpinausi 
ir ūkiu, ir dukterimis. Tėve, gyvenime galima apsieiti ir be 
vyriškio, - pabrėžė. - Toji revoliucija nėra toks baubas, kaip 
ji vaizduojama; daug blogiau, kai per barzdą varva, o bur- 
noj neturi. | 

— Jūs visiškai teisi, ponia Elena! - pritarė juokdamasis. — 
Matau, žodžio kišenėje neieškot. Sakykit, ar San Antonijuje 
jau turite numačiusi kokį darbelį Pedrui? 

— Na, gali pusbrolio įmonėje dirbti kasininku, jam sunku 
nebus, nes puikiai kalba angliškai. 

Šie žodžiai Titai buvo lyg griaustinis iš giedro dangaus. 
Jokiu būdu negalėjo leisti, kad taip nutiktų. Negali būti, kad 
ji daugiau nebematys berniuko. Reikia išvengti šių permai- 
nų. Taip, galiausiai Mama Elena pasiekė savo ir sugadino 
jai šventinę nuotaiką. Tai buvo pirmoji šventė, kai ji pasiju- 


to laiminga. 
Bus daugiau... 


Kitas patiekalas: 
Siaurietiška dešra 


PENKTAS SKYRIUS 


Gegužė 


ŠIAURIETIŠKA DEŠRA 


Reikia: 


6 kilogramų kiaulienos nugarinės, 

2 kilogramų nugarinės pjausnio, 

1 kilogramo didelių saldžiųjų paprikų, 
60 gramų kmynų, 

60 gramų raudonėlio, 

30 gramų pipirų, 

6 gramų gvazdikėlių, 

2 puodelių trinto česnako, 

2 litrų obuolių acto, 

4 kilogramo druskos 


Ruošimo būdas: 


Prikaistuvyje reikia pašildyti obuolių actą ir sudėti paprikas, 
prieš tai išėmus jų sėklalizdžius. Vos pradėjus virti, reikia nu- 
kelti nuo ugnies ir uždengti, kad suminkštėtų. 

Čenčia skubiai trinktelėjo dangtį ir nukūrė į sodą padėti 
Titai rinkti sliekų. Netrukus virtuvėje pasirodys Mama Ele- 
na patikrinti, kaip kemšamos dešros, be to, reikėjo užkaisti 
vandens jos maudynėms, o darbas joms sunkiai sekėsi. Ir vis- 
kas dėl to, kad sužinojusi apie Pedro, Rosauros ir kūdikio 
persikėlimą gyventi į San Antonijų Teksase, Tita pasidarė lyg 
nesava, jai niekas nerūpėjo, tik silpnutis jos augintinis balan- 
dėlis, kurį vis penėdavo sliekais. Visa kita galėjo prasmegti 
skradžiai, jai buvo visai vis tiek. 

Čenčia bijojo net pagalvoti, kas bus, jei Mama Elena suži- 
nos, kad Tita prie dešros ruošimo nė piršto nekiša. 

Dešras buvo nuspręsta kimšti todėl, kad tai taupiausias 
skerdienos sunaudojimo būdas, ilgam apsirūpinama maistu, 
ir mėsa nesugenda. Pasirūpinta ir įsūdyti mėsos, išsirūkyti 
kumpių ir lašinių, pripilti dubenis taukų. Reikėjo kuo geriau 
sunaudoti visą skerdieną, nes paskerstą paršelį tik vargais ne- 
galais pavyko išsaugoti nuo sukilėlių armijos kareivių, prieš 
keletą dienų išsivariusių visus gyvulius. 

Tądien, kai jie pasirodė, ūkyje buvo tik Mama Elena, Ti- 
ta, Čenčia ir du darbininkai: Rosalijus ir Gvadalupė. Ūkve- 

dys Nikolas dar nebuvo grįžęs iš turgaus, kur aplinkybių ver- 
čiamas išvyko pirkti gyvulių, nes bado spaudžiami turimus 
gyvulius išskerdė, reikėjo pasirūpinti naujais. Kiti du pati- 
kimi darbininkai išvyko kartu su juo. Už sargą ūkvedys pa- 
liko savo sūnų Felipę, tačiau Mama Elena pati ėmėsi šito 
vaidmens, o Felipę pasiuntė į San Antonijų Teksase, nes iš 
Pedro ir jo šeimos nebuvo jokių Žinių. Baiminosi, ar kas 
bloga nenutiko, nes nuo pat išvykimo apie juos nieko nebu- 
vo girdėti. 

Šuoliais atjojęs Rosalijus pranešė, kad ūkio link traukia 
kuopa kareivių. Mama Elena čiupo dvivamzdį ir užtaisyda- 
ma jį svarstė, kaip nuo godžių akių paslėpti vertingesnius daik- 
tus. Atsiliepimai apie sukilėlius nežadėjo nieko gera, žinoma, 
negalėjai pernelyg pasitikėti šaltiniais, kurie juos skleidė - tė- 
vas Ignasijus ir Piedro Negro miestelio savivaldybės pirmi- 
mus, viską verčia aukštyn kojom, prievartauja visas pakeliui 
sutiktas merginas. Todėl Titą, Čenčią ir paršelį tučtuojau rei- 
kėjo paslėpti rūsyje. 

Pasirodę kareiviai Mamą Eleną rado tarpdury. Po padur- 
kais ji slėpė dvivamzdį. O šalia lyg apsauga stovėjo Rosalijus | 
ir Gvadalupė. Ji pažvelgė į kapitoną taip, jog šiam pasidarė 
aišku, kad prieš jį apdairi ir tvirta moteris. 

- Laba diena, ponia! Ar jūs esate ūkio šeimininkė? 

— Tikrai taip. O ko jūs čia ieškote? 

— Atėjome čia, kad pasidalytumėte su mumis savo geru. 

— Aš gera valia leidžiu jums pasiimti, ką tik rasit daržinėje 
ar kluone, bet turite neliesti trobos. Toks mano prašymas. 

Kapitonas, juokais atidavęs jai pagarbą, tarė: 

— Supratau, generole. 

Kareivius tai pralinksmino, jie nusikvatojo, tačiau kapito- 

nas suprato, kad su Mama Elena juokauti neverta, jos Žo- 
džiai nuskambėjo labai rimtai. 

Nekreipdamas dėmesio į rūstų valdingą šeimininkės žvilgs- 
nį, įsakė kareiviams apžiūrėti ūkį. Nedaug ką rado, viso labo 
truputį kukurūzų grūdų ir aštuonetą vištų. Vienas iš karinin- 
kų labai nepatenkintas priėjo prie kapitono ir metė: 

— Šita senė, matyt, viską paslėpė troboje. Leiskit man pa- 
tikrinti! 

Mama Elena uždėjo pirštą ant šautuvo gaiduko ir atkirto: 

— Aš nejuokauju, sakau dar kartą - į trobą niekas nekels 
kojos! 

Karininkas šaipydamasis ir ore už kojų apsukęs vištas, spur- 
dančias abiejose rankose, juokais pamėgino prisiartinti prie 
durų. Mama Elena išsitraukė iš po padurkų dvivamzdį, įrė- 
mė į sieną, kad atoveiksmio jėga jos neparblokštų žemėn, ir 
nudėjo abidvi vištas. Mėsgaliai išlakstė į visas puses ir paskli- 
do svylančių plunksnų kvapas. 

Rosalijus ir Gvadalupė drebančiomis rankomis išsitraukė 
pistoletus - neabejojo, kad tai paskutinė jų gyvenimo diena. 
Šalia kapitono stovėjęs kareivis nusitaikė į Mamą Eleną, ta- 
čiau šis mostu jį sulaikė. Visi laukė tik ženklo pulti. 

— Kapitone, turiu taiklią ranką ir nesukalbamą būdą. Kitas 
šūvis bus skirtas jums, ir įspėju - galiu jus nudėti anksčiau, 
nei nušaus mane, tad verčiau gerbkime vienas kitą, nes jei 
mirsiu aš, didelio praradimo nebus, tačiau jūsų netektis tau- 
tai suteiks daug liūdesio, ar ne taip? | 

Tikrai nelengva buvo atlaikyti Mamos Elenos žvilgsnį. Ja- 
me slypėjo kažkas bauginamo. Kareiviams jis kėlė nepaaiš- 
kinamą baimę: pasijuto lyg teisiami už padarytus nusikalti- 
mus. Tarsi vaikai, pabūgę motinos rūstybės. 

— Jūsų tiesa. Bet nesijaudinkite, niekas jūsų nežudys ir ne- 

pamins jūsų garbės, lyg to mums reikėtų! Tokia drąsi moteris 
kaip jūs visuomet bus gerbiama. - Ir atsisukęs į kareivius ta- 
rė: - Tegul niekas nedrįsta peržengti šių namų slenksčio, ap- 
sižiūrėkit, gal dar ką pavyks rasti, ir eime. 

Balandinė po dvigubai dengtu didžiulio namo stogu - tai 
visa, ką jiems pavyko rasti. Norint į ją patekti reikėjo užlipti 
klibančiomis septynių metrų kopėčiomis. Užlipo trise ir net 
apstulbo iš netikėtumo. Juos nustebino pastogės dydis, prie- 
tema ir galybės balandžių burkavimas, čia įskrendančių, čia 
išskrendančių pro nedidukus langelius. Uždarę visus lange- 
lius ir duris, kad nė vienas paukštis nepaspruktų, ėmė gaudy- 
ti balandžius ir jų jauniklius. 

Prisigaudė tiek, kad savaitę galės išmaitinti visą kuopą. 
Pasitraukdamas kapitonas ant žirgo apsuko keletą ratų po 
galinį kiemą ir giliai įkvėpė tebetvyrančio rožių kvapo. Trum- 
pai stabtelėjo ir užsimerkė. Prijojęs prie Mamos Elenos pa- 
klausė: 

— Kiek žinau, turėjote tris dukteris, kur jos dabar? 

— Vyresnioji ir jauniausioji apsigyveno Jungtinėse Valsti- 
jose, O trečioji pasimirė. 

Šią žinią išgirdęs kapitonas akimirką sukluso. Ir su vos jun- 
tamu gailesčiu tarė: 

— Apmaudu, tikrai labai gaila. 

Nusilenkė Mamai Elenai ir pasuko vartų link. Kareiviai 
pasitraukė tylomis, kaip ir buvo atėję. Mama Elena buvo ap- 
stulbusi, kaip pagarbiai jie su ja pasielgė, o tai nė iš tolo ne- 
atitiko gandų, kad jie esą beširdžiai žmogžudžiai, ir nieko 
gera iš jų nelauk. Nuo tos dienos ginčuose apie sukilėlius ji 
nedalyvaudavo. Tik vieno ji niekuomet nesužinojo: kad ka- 
pitonas buvo tas pats Chuanas Alechandresas, prieš keletą 
mėnesių išsigabenęs jos dukterį. 

„Atrodė keista, beje, ir kapitonas neatkreipė dėmesio į tai, kad 
niekas neapžiūrėjo galinio kiemelio, kur pelenuose Mama Ele- 
na užkasė beveik visas vištas. Kol jie pasirodė, pavyko nugala- 
byti net dvidešimt. Į vištas reikia prikimšti kviečių ir avižų grū- 
dų, tada net su plunksnomis ir visu kitu dėti į glazūruoto molio 
puodus ir uždengti švaria drobe. Tačiau aprišti reikia labai san- 
dariai, tik šitaip mėsą galima išlaikyti šviežią visą savaitę. 

Šis būdas ūkyje žinomas nuo senų laikų, kai reikėdavo iš- 
laikyti medžioklės laimikio mėsą. 

Pirma, kas nustebino iš slėptuvės išlindusią Titą, tai ne- 
įprasta tyla, pasigedo burkavimo, kurį girdėjo nuo vaikystės, 
tai buvo neatsiejama jos pasaulio dalis. Ši spengianti tyla aki- 
mirksnį priminė, kokia ji dabar vieniša. Su širdgėla prisimi- 
nė Pedro, Rosauros ir sūnėno išvykimą. Skubiai užlipo ilgiau- 
siomis kopėčiomis į balandinę, tačiau joje rado tik plunksnų 
kilimu nuklotas paukščių išmatas, to niekada netrūko tokio- 
je vietoje. 

Vėjas varstė duris, ir nuo smūgio čia viena, čia kita plunks- 
nelė iš palubės tyliai sklendė žemyn. Staiga pasigirdo silpnutis 
čiepsėjimas: vos išsiritusiam jaunikliui pavyko išvengti skerdy- 
nių. Atsargiai jį paėmusi, Tita taisėsi lipti žemėn, bet pamatė 
kareivių sukeltą dulkių debesį, kuris vis tolo. Ji klausė savęs: 
kodėl jie nenubaudė motinos, taip įžūliai su jais kalbėjusios? 
Tupėdama slėptuvėje meldėsi, kad Mamai Elenai nenutiktų 
nieko bloga, bet pasąmonėje tikėjosi rasti ją negyvą. 

Susigėdusi tokių minčių, kyštelėjo jauniklį užantin ir, lai- 
kydamasi abiem rankomis, ėmė leistis klibančiomis kopėčio- 
mis. Nuo tos dienos jos vienintelis rūpestis buvo varguolis 
balandėlis. Tik dėl jo dar vertėjo gyventi. Negalėjai paukšte- 
lio penėjimo lyginti su Žmogaus, tačiau bent iš dalies ji tą 
poreikį patenkino. 


(JA 5 
p) 


094434 


72 


Pienas jos krūtyse pranyko per keletą dienų, nes išsiskyri- 
mas su sūnėnu ją sugniuždė. Ieškodama sliekų ji negalėjo 
liautis galvojusi, kas ir kaip maitins Robertą. Dieną ir naktį 
šios mintys nedavė ramybės. Visą mėnesį nė bluosto nesudė- 
jo. Per tą laiką numezgė penkis kartus ilgesnę antklodę. Stai- 
ga atbėgo Čenčia ir, niuksais privertusi ją nubusti iš susimąs- 
tymo, nutempė virtuvėn. Pasodinusi prie piestos įdavė į ran- 
kas grūstuvą ir liepė trinti prieskonius su paprikomis. Kad 
trinti būtų lengviau, į prieskonius kartkartėmis reikia kliūs- 
telėti šlakelį acto. Paskui visa tai reikia dėti į maltą ar smul- 
kintą mėsą, išmaišyti ir palikti pernakt vėsioje vietoje. 

Tita dar tebetrynė prieskonius, kai virtuvėje pasirodė Ma- 
ma Elena ir pasiteiravo, kodėl jos puskubilis dar neparuoš- 
tas maudynėms. Jai nepatiko maudytis pernelyg vėlai, tuo- 
met nespėdavo gerai išdžiūti plaukai. 

Mamos Elenos maudynių puskubilio ruošimas buvo tikra 
ceremonija. Į vandenį turėjo būti įpilta levandų nuoviro, tai 
buvo mėgstamiausias Mamos Elenos aromatas. Vaistažolių 
nuoviras būdavo „pastiprinamas“ keletu lašų degtinės. Ga- 
liausiai šilto vandens kubilėlius reikėjo sunešti į tamsų galinį 
namų kambarėlį, esantį šalia virtuvės. Kaip supratote, į šį kam- 
barį nepakliūva nė pluoštelio dienos šviesos, nes jame nėra 
langų. Tik siaurutės durelės. Kambarėlio vidury riogsojo di- 
delis maudymosi puskubilis. Šalia Mamai Elenai būdavo de- 
damas indas su ši-ši' nuoviru plaukams trinkti. 

Vienintelė Tita, kurios pareiga buvo rūpintis motina iki 
mirties, galėjo dalyvauti šiame rituale ir matyti motiną nuo- 
gą. Ir niekas kitas. Todėl šis kambarėlis buvo apsaugotas nuo 
pašalinių akių. Pirmiausia Tita numazgodavo mamos kūną, 

ištrinkdavo plaukus, tada palikdavo ją dar keletą minučių pa- 
simėgauti vandeniu, o pati lygindavo drabužius, kuriais ma- 
ma apsivilks po maudynių. 

Motinai paliepus, Tita ją nušluostydavo ir paskubomis ap- 
rengdavo dar šiltais drabužiais, kad šioji neperšaltų. Paskui 
šiek tiek praverdavo duris, kad oras vėstų pamažu ir mama 
nejustų didelio temperatūros skirtumo. Tuomet šukuodavo 
motinos plaukus, nutviekstus vien siauručio šviesos pluošte- 
lio, kuris skverbėsi pro durų plyšį, o besisklaidantys vandens 
garai kurdavo magišką nuotaiką. Šukuodavo ją tol, kol plau- 
kai visiškai išdžiūdavo, tada supindavo juos į kasą, ir apeigos 
baigdavosi. Tita dėkodavo Viešpačiui, kad mama maudyda- 
vosi tik kartą per savaitę, kitaip jos gyvenimas būtų tapęs tik- 
ra kančia. 

Mamos Elenos nuomone, su maudynėmis būdavo tas pats 
kaip ir su valgio gaminimu: juo labiau Tita stengdavosi, juo 
daugiau klaidų pridarydavo. Arba marškiniai prastai išlyginti, 
arba vanduo nepakankamai karštas, arba kasą supindavo ne- 
vykusiai, nors Titai atrodydavo, kad svarbiausias Mamos Ele- 
nos bruožas - priekabiauti. Tačiau niekada Tita nesusilaukė 
tiek priekaištų kaip tądien. Ji tikrai atsainiai atliko savo prie- 
dermes. Vanduo buvo per karštas, ir Mama Elena nusiplikė 
kojas, buvo pamiršusi padėti ši-ši žolės nuoviro plaukams trink- 
ti, apatiniuose ir palaidinėje buvo išdegintos skylės, per daug 
atvėrė duris, galiausiai Mamos Elenos kantrybė baigėsi ir ji 
išgrūdo Titą iš maudynių kambario lauk. Tita, apgailestauda- 
ma dėl jos įsiūčio ir savo klaidų, nuskubėjo į virtuvę su nešva- 
riais motinos drabužiais. Labiausiai ji sielojosi dėl papildomo 
darbo taisyti pradegintus drabužius. Tai buvo antras kartas, 
kai ji pasirodė tokia netikusi. Dabar reikės potaše mirkyti pa- 
rudavusias vietas, tada perplauti silpnu šarmo tirpalu, vis tri- 

nant, kad neliktų apdegimo žymių, be to, turės išskalbti moti- 
nos dėvėtus juodus drabužius. Tam reikės nedideliame ver- 
dančio vandens kiekyje ištirpinti karvės tulžies ir, tame tirpale 
mirkant minkštą kempinėlę, sudrėkinti visą drabužio pavir- 
šių. Tada perskalauti švariu vandeniu ir padžiauti lauke. 

Tita vis trynė ir trynė drabužius kaip Roberto vystyklus, 
kad neliktų dėmių. Užvirusi šiek tiek šlapimo, įmerkdavo me- 
džiagą su dėme, o paskui perplaudavo švariu vandeniu. Ši- 
taip ji išbalindavo visas dėmes. Tačiau dabar tamsios dėmės 
nepasidavė tokiam metodui. Pagaliau ji susivokė, kad čia ne 
Roberto vystyklai, o motinos drabužiai. Jau nuo pat ryto bu- 
vo palikusi drabužius naktiniame puode ir pamiršo juos iš- 
skalauti. Atitokusi puolė taisyti savo klaidą. 

Tita atėjo į virtuvę ir pamėgino susikaupti. Pagaliau reikė- 
jo nuginti slegiančias mintis, kitaip Mamos Elenos rūstybė 
gali prasiveržti bet kurią akimirką. 

Kol viską paruošė Mamos Elenos maudynėms, kol ją ap- 
tarnavo, dešrai skirta mėsa susigulėjo, ir jau pats laikas buvo 
kimšti žarnas. 

Galvijų žarnos turi būti švarios ir sveikos. Žarnoms pri- 
kimšti naudojamas piltuvėlis. Dešros perrišamos keturių pirš- 
tų pločio atkarpomis, paskui keletą kartų subadomos adata, 
kad išeitų oras, antraip dešra gali sugesti. Ypač svarbu gerai 
prigrūsti žarnas, kad neliktų nė tarpelio. 

Tita visaip stengėsi nukreipti dėmesį kitur ir neleisti prisi- 
minimams jos trikdyti, tačiau laikydama rankose dešrą ji prisi- 
minė tą vasaros naktį, kai visi nakvojo kieme. Per vasaros karš- 
tymetį kieme pakabindavo didelius hamakus, nes miegoti vi- 
duje buvo neįmanoma. Ant stalo dubenyje su ledais būdavo 
paliekamas pjaustytas arbūzas, jei kuris nors karščio iškankin- 
tas užsigeistų atsigaivinti ir suvalgyti skiltelę. Mama Elena 

meistriškai pjaustydavo arbūzą: paėmusi aštrų peilį įsmeigda- 
vo tiek, kad nekliudytų minkštimo, o perpjautų tik žievę. 

Matematiškai tiksliai keletą kartų įpjovusi Žievę, suimdavo 
arbūzą rankomis ir trinktelėdavo į akmenį, reikėjo tiksliai pa- 
taikyti, nes arbūzo žievė išsiskleisdavo kaip stebuklinga gėlė ir 
ant stalo likdavo sveikas vaisius. Be jokios abejonės, Mama Ele- 
na buvo laikoma tikra meistre, kai reikdavo ką nors padalyti, 
išardyti, išnarstyti, įstumti į neviltį, nujunkyti, įvaryti baimės, suž- 
lugdyti planus, veikti be sentimentų. Po Mamos Elenos mirties 
niekam nepavyko taip meistriškai pjaustyti arbūzo. 

Gulėdama hamake Tita išgirdo, kaip kažkas atsikėlė ir nu- 
ėjo atsigaivinti arbūzo gabalėliu. Ji staiga baisiai užsinorėjo į 
tualetą. Vakar perdien gėrė, bet ne dėl atgaivos, o kad turėtų 
daugiau pieno sūnėnui maitinti. 

Jis palaimingai šnopavo šalia sesers. Tita atsikėlė ir ėjo ap- 
graibomis, nes naktis buvo tamsi, nors į akį durk. Ji patraukė 
tualeto link, mėgindama įsidėmėti, kur kabo jos hamakas, 
kad tamsoje į ką nors neatsitrenktų. 

Pedras, sėdėdamas hamake, valgė arbūzą ir galvojo apie Ti- 
tą. Jos artumas neleido jam miegoti. Jaudino mintis, kad ji čia 
pat, tik už kelių žingsnių nuo jo... ir, žinoma, nuo Mamos Ele- 
nos. Akimirką sulaikęs kvėpavimą, išgirdo patamsy žingsnius. 
Tikriausiai tai Tita, nes stiprus jazminų aromatas, sumišęs su 
virtuvės kvapais, ją išdavė. Išsyk pamanė, kad Tita atsikėlė, 
nes nori jam ką nors pasakyti. Jos artėjančių žingsnių aidas 
pritarė jo širdies dūžiams, o širdis gaudė kaip varpinė. Bet ne, 
žingsniai nutolo ta kryptimi, kur buvo tualetas. Tyliai, lyg kati- 
nas, Pedras atsistojo ir pasivijo ją. Tita, pajutusi, kaip kažkas 
ją tempia, ranka užspaudęs burną, apstulbo, bet staiga supra- 
tusi, kieno ta ranka, pasidavė ir leidosi tos rankos glostoma: iš 
pradžių kaklą, paskui krūtis, galiausiai visą kūną. 

Apdovanojęs Titą ilgu bučiniu į lūpas, jis paėmė jos ranką 
1 padrąsino į ji apkabinti. Tita apčiuopė tvirtus pečių ir rankų 
raumenis. Žemiau, net po drabužiais, tvinkčiojo sustandėju- 
Si jo gėda. Išsigandusi ji atitraukė ranką, bet ne dėl netikėto 
atradimo, o kad išgirdo Mamos Elenos balsą. 

— Tita, kur tu? 

— Aš čia, mamyte, norėjau į tualetą. 

Pabūgusi, kad motinai gali kilti įtarimas, ji pasiskubino grįŽ- 
ti ir pernakt kentėjo dėl spaudžiančios pūslės ir kito, pašir- 
džius kutenančio, jausmo. Tačiau jos aukos, pasirodo, visai 
nereikėjo: nors Mama Elena Pedro šeimos kelionę į San An- 
tonijų Teksase buvo atidėjusi trims dienoms, apsigalvojo ir 
nusprendė juos išsiųsti jau kitą dieną. 

Virtuvėje pasirodžiusi Mama Elena nutraukė jos prisi- 
minimus. Titai netyčia iškrito iš rankų dešra. Ji nujautė, kad 
motina kiaurai ją permato. Jai iš paskos įėjo raudodama 
Čenčia. 

— Mergyt, neverk! Man skaudu tave tokią matyti. Kas gi 
nutiko? 

— Felipė su... sugrįžęs papa... sakojo, sako... pasimirė! 

— Ką čia paistai? Kas pasimirė? 

— Vaikelis pasimirė! 

— Koks vaikelis? 

— Koks gi dar? Vaikaitis. Niekaip negalėjo pamaitinti, tai 
ir pasimirė! 

Tarsi perkūnas iš giedro dangaus ši žinia Titą pritrenkė. 
Jos galvoje aidėjo tūkstančio sudužusių šukelių garsas. Kaip 
spyruoklės stumtelėta atsistojo. 

— Sėskis prie darbo! Kad nematyčiau daugiau ašarojančios. 
Vargšas kūdikėlis, dabar jau Dievas pasiims jį į savo globą, o 
mes negalim leisti, kad liūdesys mus užvaldytų, turime daug 

darbo. Pirmiausia nudirbk darbus, tada jau veik ką nori, tik 
ašarų neliek, supratai? 

Titos viduje viskas kunkuliavo, bet ji atlaikė tvirtą motinos 
žvilgsnį, ranka nevalingai glostydama dešrą, o paskui, nepa- 
klususi motinai, griebė jau paruoštas dešras, sudraskė į ga- 
balėlius ir lyg pamišusi suriko: 
na! Įkyrėjo tavo įsakai! 

Mama Elena griebė medinį šaukštą ir trinktelėjo Titai. 

— Jūs kalčiausia dėl Roberto mirties! - suriko Tita ir, šluos- 
tydamasi iš nosies pasipylusį kraują, pasičiupo balandžiuką, 
dėželę su sliekais ir galvotrūkčiais užsikabarojo į buvusią ba- 
landinę. 

Mama Elena liepė nunešti kopėčias šalin, tegu nakvoja te- 
nai. Abi su Čenčia tylėdamos baigė kimšti žarnas. Mama Ele- 
na visada labai kruopščiai prikimšdavo žarnas ir rūpestingai 
išleisdavo orą, tačiau dabar atsitiko keistas dalykas: po sa- 
vaitės rūsyje džiovinti sukabintas dešras rado knibždėte knibž- 
dančias kirmėlių. 

Kitos dienos rytą liepė Čenčiai pakviesti Titą. Pati negalė- 
jo to padaryti, nes Mama Elena bijojo tik vieno dalyko gyve- 
nime - aukščio. Ji nė pagalvoti negalėjo apie lipimą septynių 
metrų aukščio kopėčiomis, kad atvertų mažutes balandinės 
dureles. Todėl, pasitelkusi daugiau išdidumo nei derėjo, Ti- 
tos pakviesti pasiuntė kitą žmogų, nors labiausiai troško už- 
lipti pati ir nutempti Titą apačion už plaukų. | 

Čenčia rado ją kiūtančią su balandžiuku rankose. Atrodė, 
nesuvokia, kad jauniklis nebegyvas. Mėgino įsiūlyti jam slie- 
ką. Galbūt vargšelis todėl ir nugaišo, kad Tita jį permaitino, 
neatlaikė skrandelis. Tita abejingai pažvelgė į Čenčią, lyg pir- 
mąsyk matydama. 


10 V, 


UT 
| 
TT 


78 


Nulipusi žemyn šioji pasakė, kad Tita atrodo kaip pamišė- 
lė ir iš balandinės išeiti atsisako. | 

— Gerai, tebūnie, jeigu jai protas pasimaišė, išgabensime į 
beprotnamį, nes šiuose namuose silpnapročių nebuvo ir ne- 
bus. 

Ir tikrai išsiuntė Felipę pakviesti gydytoją Brauną, kad šis 
nuvežtų Titą į beprotnamį. Atvykęs gydytojas išklausė Ma- 
mos Elenos pasakojimo ir pats panoro užlipti į balandinę. 

Tita buvo nuogutėlė, sugurinta nosimi, kūną ir plaukus iš- 
siterliojusi balandžių išmatomis. Pamačiusi gydytoją, spruko 
į kampą ir susigūžė. 

Niekas nesužinos, ką jai kalbėjo gydytojas, tačiau po ke- 
leto valandų jiedu kartu nusileido kopėčiomis. Tita jau bu- 
vo apsirengusi, jis įsodino ją į vežėčias ir išsigabeno. Iš pas- 
kos rypuodama pasileido Čenčia ir pasivijusi juos įdavė Ti- 
tos ilgomis nemigo naktimis nertą antklodę. Ji buvo tokia 
didelė ir sunki, kad netilpo vežėčiose. Tita įsikibo į ją su 
tokia jėga, kad neliko nieko kita, tik vilkti iš paskos, ji atro- 
dė kaip ilgiausias įvairiomis spalvomis raibuliuojantis nuo- 
takos nuometas. Šiai antklodei nerti Tita naudojo visokius 
siūlus, kokie tik pakliūdavo po ranka, tad išėjo toks spalvų, 
formų ir raštų derinys, kad dulkių debesyje viskas mainėsi 
lyg magiškam kaleidoskope. 


Bus daugiau... 


Kitas receptas: 
Medžiaga degtukams gaminti 


ŠEŠTAS SKYRIUS 


Birželis 


MEDŽIAGA DEGTUKAMS GAMINTI 


Reikia: 


1 uncijos salietros miltelių, 
V» uncijos suriko, 

1 uncijos gumiarabiko, 

Vs drachmos" fosforo, 
šafrano, 

kartono 


* Vaistų svorio vienetas = 3,73 g. Vert. 


Ruošimo būdas: 


Dervą reikia išmaišyti karštame vandenyje, masė turi būti 
nelabai tiršta; paskui reikia dėti fosforą, išmaišyti, tada berti 
salietrą ir vėl maišyti. Galiausiai dėti suriką, kad nuspalvin- 
tų masę. 

Tita stebėjo, kaip gydytojas Braunas tylomis visa tai atlieka. 

Ji sėdėjo prie lango mažutėje laboratorijoje, kurią gydyto- 
jas įsirengė savo galiniame kieme. Pro langelį srovenanti švie- 
sa vos juntamai glostė jai nugarą, nenusakomai švelniai. Nors 
sėdėjo susisupusi savo duksliąja antklode, ją tebekaustė le- 
dinis šaltis. Naktimis ji vis dar mezgė, nes Džonas parūpino 
vilnonių siūlų. 

Juodu labiausiai mėgo šį namų kampelį. Tita jį atrado pačią 
pirmą buvimo pas Džoną Brauną savaitę. Na, o Džonas, ne- 
paklusęs Mamos Elenos valiai, neišvežė Titos į beprotnamį, 
priešingai, priėmė gyventi pas save. Tita buvo jam nepaprastai 
dėkinga. Gal beprotnamyje ji tikrai būtų pamišusi. O čia, at- 
virkščiai, švelniai Džono globojama, raminamais žodžiais guo- 
džiama, kasdien jautėsi vis geriau. Jo atvykimą į namus prisi- 
minė lyg per sapną. Iš visų blankių prisiminimų ryškiausias 
buvo skausmas, kai gydytojas tvarkė sugurintą nosį. 

Prisimena tvirtas ir švelnias Džono rankas, nuvelkančias 
drabužius ir ją prausiančias. Nuo kūno atsargiai nugramdė 
balandžių nešvarumus, ir ji tapo švarutėlė ir kvapni. Galiau- 

siai švelniai iššukavo plaukus ir paguldė krakmolytuose pa- 
taluose. 

Šios rankos išvadavo ją iš siaubo, ir toji niekada nepamirš. 

Vieną dieną, kai ji pagaliau panorės prabilti, būtinai jam 
tai pasakys, - kol kas jai labiau patiko gyventi tyloje. Mintyse 
reikėjo sutvarkyti daugybę dalykų, vis trūko žodžių išsakyti 
tam, kas kunkuliavo viduje, kai paliko sodybą. Jautėsi visiš- 
kai suglumusi. Pirmomis dienomis ji net nėjo iš kambario, 
valgį jai atnešdavo Kati, septyniasdešimtmetė amerikietė, kuri 
šeimininkavo gydytojui ir prižiūrėjo mažąjį jo sūnelį Aleksą. 
Vaiko motina mirė gimdydama. Tita be jokio susidomėjimo 
klausėsi, kaip jis krykštaudamas lakstė po kiemą. 

Kartais Tita nepaliesdavo maisto, nes viskas buvo taip prės- 
ka, kad nekilo noro ragauti. Atsisakiusi valgio valandų va- 
landas sėdėdavo ir stebėdavo savo rankas. Lyg kūdikis Žiūrėjo 
į jas, suvokdama, kad tai jos dalis. Panorėjusi visaip jas kruti- 
no, tačiau, ką daugiau jomis veikti be mezgimo, nenutuokė. 
Niekada anksčiau apie tai nesusimąstydavo. Gyvenant moti- 
nos namuose, rankų paskirtis buvo labai aiški. Ji turėjo atsi- 
kelti, apsirengti, pakurti krosnį, paruošti pusryčius, pašerti 
gyvulius, suplauti indus, pakloti lovas, ruošti valgį, suplauti 
indus, išlyginti skalbinius, ruošti vakarienę, plauti indus, ir 
taip kasdien ir kasmet. Net nestabtelint, nesusimąstant, ar ji 
privalo tai daryti. Žiūrėjo dabar į jas, laisvas nuo motinos 
įsakymų, ir nežinojo, ką jos turi daryti, pačiai niekada nete- 
ko spręsti. Jos galėjo imtis bet ko, daryti, ką tik nori. Ak, 
Jeigu jos virstų sparnais, ir ji pakiltų į padangę! Kaip trokšta 
nuskristi ten, kur niekas negalėtų jos rasti. Priėjusi prie lan- 
go pakėlė rankas aukštyn, tarsi mėgindama pabėgti nuo sa- 
vęs, nenorėjo nieko galvoti, nenorėjo vėl prabilti. Nenorėjo, 
kad žodžiai išduotų jos skausmą. 

Visa širdimi troško, kad jos rankos imtų plasnoti lyg spar- 
nai. Šitaip stovėjo žvelgdama pro sustingusias plaštakas į dan- 
gaus mėlynę. Titai pasirodė, kad svajonės pildosi, ir nuo jos 
pirštų ima sklisti blyškus rūkas, keliantis į dangų. Verčiama 
keistos vidinės jėgos, pasirengė kilti, tačiau nieko neįvyko. 
Nusivylusi suvokė, kad rūkas sklido iš kitur. 

Jis driekėsi iš vieno nedidelio kambarėlio. Garai maloniai 
kvepėjo ir priminė namus, tad atvėrusi langą panoro dar smar- 
kiau pajusti kvapą. Užsimerkusi regėjo save sėdinčią virtu- 
vėje ant grindų ir su Načia ruošiančią kukurūzinius paplotė- 
lius, regėjo ant krosnies kunkuliuojantį puodą su kvepiančiu 
viralu, kitame šokčiojo ką tik užvirusios pupelės... nedelsda- 
galėjo būti Kati. Žmogus, kurio viralas skleidė tokius kva- 
pus, buvo geras virėjas. Dar nė nemačiusi jo, Tita pripažino 
sugebėjimus, nesvarbu, kas jis būtų. 

Perėjusi kiemelį atvėrė duris ir pamatė malonios išvaizdos 
kokių aštuoniasdešimties metų moteriškę. Ji labai priminė 
Načią. Jos galvą juosė vainikėliu supinta kasa, o prijuostės 
kraštu šluostėsi veidu srūvantį prakaitą. Veido bruožai aiš- 
kiai rodė indėnišką kilmę. Moliniame inde ji plikė arbatą. 

Pažvelgusi į Titą maloniai nusišypsojo ir pasiūlė jai prisės- 
ti šalia. Tita nedvejodama sutiko. Tuomet moteris padavė jai 
puodelį kvapnaus gėrimo. 

Tita gėrė labai pamažu, mėgavosi subtiliu pažįstamų, ta- 
čiau ir ne visai žinomų žolių skoniu. Arbatos šiluma ir skonis 
ją nuteikė nepaprastai gerai. 

Gana ilgai sėdėjo šalia virėjos. Šioji irgi nekalbėjo, tačiau 
to visai nereikėjo. Tarp jų iškart atsirado ryšys, kuriam žodžiai 
nereikalingi. 

Nuo tos dienos Tita nuolat ją lankydavo. Tačiau pamažu ją 

vis dažniau pakeisdavo gydytojas Braunas. Kai pirmąkart jį 
tenai sutiko, labai nustebo, nesitikėjo ten jo rasti, o ir patal- 
pa atrodė visai kitaip. 

Dabar čia atsirado daug mokslinių prietaisų, mėgintuvė- 
lių, lempų, termometrų ir visokių kitokių dalykėlių... Ma- 
žoji krosnelė prarado savo garbingą vietą, dabar ji glaudėsi 
kampelyje. Titai atrodė, kad tai nėra labai gerai, bet iš jos 
lūpų neišsprūdo nė garso, savo nuomonę ir klausimus dėl 
šių įrengimų ir tos moters ji pasiliko vėlesniam laikui. Be 
to, pripažino, kad Džono draugija buvo irgi maloni. Skirtu- 
mas ' tas, kad jis neruošė valgio, o vis kalbėjo ir aiškino savo 
mokslines teorijas, mėgindamas pagrįsti jas praktiniais ban- 
dymais. 

Potraukį išradimams jis paveldėjo iš savo senelės, kikapu 
genties indėnės, kurią jo senelis pagrobęs išsigabeno toli 
nuo jos gentainių. Dėl to, kad jis taip pasielgė ir dar ją ve- 
dė, pasipūtusi ir grynai amerikietiška senelio šeima atidavė 
jai Štai šį kambarėlį galiniame kieme, kur didžiąją dienos 
dalį senelė galėjo skirti tam, kas ją labiausiai domino: gy- 
domiesiems augalams. 

Šis kambarėlis buvo jos tvirtovė nuo piktų šeimynykščių. 
Manydami be galo ją įžeisią, vadino ne tikruoju vardu, 0 „to- 
ji kikapu“. Braunų šeimai žodis „kikapu“ reiškė visa, kas pa- 
saulyje blogiausia, bet anaiptol ne „Apyaušrio Šviesą“. Ji di- 
džiavosi savo kilme ir iš jos sėmėsi jėgų. 

Tai tik vienas pavyzdys, rodantis prarają tarp dviejų labai 
skirtingų kultūrų, negalėjai tikėtis jų supratimo, o dar keis- 
čiau būtų buvę, jei Braunų šeima būtų pradėjusi domėtis Apy- 
aušrio Šviesos papročiais ir tradicijomis. Daug metų praėjo, 
kol buvo atkreiptas dėmesys į „tos kikapu“ gyvenimo būdą. 
Viskas nutiko tuomet, kai Džono prosenelis Peteris susirgo 

lėtiniu bronchitu. Kosulio priepuolių metu jis pamėlynuoda- 
vo. Į plaučius sunkiai patekdavo oras. Jo žmona Merė šiek 
tiek nutuokė apie mediciną, ne veltui buvo mediko duktė, tai- 
gi žinojo, kad tokiais atvejais ligonio organizme labai suakty- 
vėja raudonųjų kraujo kūnelių gamyba; norint tą procesą su- 
stabdyti, reikėjo nuleisti kraują, kitaip galėjo ištikti infarktas 
arba trombozė, ir abiem atvejais ligoniui grėsė mirtis. 

Džono senelė Merė ėmė rinkti dėles, kurios turėjo ištraukti 
kraujo perteklių. Ji labai didžiavosi turinti tiek medicinos ži- 
nių, kad gali šiuolaikiškai ir tinkamai gydyti šeimynykščius, o 
ne kažkokiomis žolelėmis, kaip „toji kikapu“! 

Dėlės valandą laikomos stiklinėje, kurioje vandens tėra 
tik per pirštą, ne daugiau. Ta kūno vieta, kur bus dedamos 
dėlės, nuplaunama šiltu saldžiu vandeniu. Dėlės dedamos 
ant švarios drobės ir apdengiamos ja. Tada drobė uždeda- 
ma ant tos kūno vietos, kur bus nuleidžiamas kraujas, ir 
prispaudžiama prie kūno, kad dėlės nenušliaužtų kiton vie- 
ton. Jeigu viską baigus iš žaizdelių sunkiasi kraujas, jį su- 
stabdyti galima trinant kūną karštu vandeniu. Kad žaizde- 
lės greičiau užsitrauktų, geriausiai naudoti tuopos kempę 
arba skudurėlį, paskui ta vieta uždengiama piene mirkytų 
duonos trupinių šutekliu, kuris nuimamas tik tuomet, kai 
žaizdelės visai užsitraukia. 

Merė viską atliko nuo A iki Ž, kaip nurodyta, tačiau kai 
nuo Peterio nuėmė dėles, kraujas plūdo taip smarkiai, kad 
niekaip nesisekė jo sustabdyti. Išgirdusi aimanas iš ligonio 
kambario, „toji kikapu“ nulėkė pažiūrėti, kas nutiko. Ji pri- 
siartino prie ligonio, uždėjo ranką ant žaizdos, ir kraujavi- 
mas kaip mat liovėsi. Visi apstulbo. Tuomet ji paprašė, kad 
paliktų ją su ligoniu vienu du. Pamatę, ką ji padarė, niekas 
nedrįso prieštarauti. Visą pusdienį ji nesitraukė nuo uošvio 

lovos, niūniavo keistas melodijas ir, apgaubta dervos ir kitų 
smilkalų dūmų, vis keitė žolių šuteklius. Tik nakčiai įpusė- 
jus, miegamojo durys pagaliau prasivėrė, ir smilkalų debesy- 
je pasirodė ji, o už nugaros stovėjo visiškai sveikas Peteris. 

Nuo tos dienos „toji kikapu“ rūpinosi šeimynykščių svei- 
kata ir amerikiečių bendruomenėje garsėjo kaip magiškų ga- 
lių turinti Žiniuonė. Senelis nutarė jos darbui skirti didesnę 
patalpą, tačiau ji atsisakė. Visame name nebuvo geresnės vie- 
tos jos laboratorijai už tą nediduką kambarėlį. Džonas čia 
praleido daugiausia savo vaikystės ir paauglystės laiko. Įsto- 
jęs į universitetą čia lankydavosi tik retkarčiais, nes visos dės- 
tomos medicinos teorijos labai prieštaravo tam, ko išmoko iš 
senelės. Tačiau medicinos mokslas progresavo ir vertė Džo- 
ną prisiminti senelės pradėtą mokymą, ir štai dabar, po dau- 
gelio studijų ir praktikos metų, jis vėl grįžo į šią laboratoriją, 
įsitikinęs, kad tik čia atras ateities medikamentus. Jam rei- 
kėjo moksliškai pagrįsti magiškąją mediciną, kuria užsiėmė 
Apyaušrio Šviesa, nes jo svajonė buvo šias žinias viešai pa- 
skelbti ir įteisinti. 

Stebėdama jį dirbantį, Tita juto neapsakomą malonumą. 
Iš jo visuomet buvo galima išmokti naujų, dar nežinomų da- : 
lykų, kaip, pavyzdžiui, dabar, kai, gamindamas degtukus, jis 
perskaitė jai visą paskaitą apie fosforą ir jo savybes. 

— Hamburge gyvenęs chemikas Brandtas, ieškodamas iš- 
minties akmens, 1669 metais atrado fosforą. Jis manė, kad, 
sumaišius šlapalą su metalu, pavyks išgauti auksą. Bandymų 
metu jis išgavo kažkokį iki tol dar nežinomą švytintį elemen- 
tą. Ilgainiui kolboje ant ugnies kaitindamas chemines šlapa- 
lo nuosėdas, kurios ploname vamzdelyje buvo įleistos į van- 
denį, jis išgavo fosforą. Dabar jis gaunamas iš galvijų kaulų, 
kuriuose gausu fosforo rūgšties ir kalkių. 

. Pasakodamas gydytojas toliau darbavosi. Tai reiškė, kad 
jis mokėjo atsieti rankų ir proto darbą. Tuo pat metu galėjo 
gilintis į painiausius gyvenimiškos būties apmąstymus, 0 dar- 
bą atlikti be jokių klaidų ir trūkumų. Kaip dabar, taisydamas 
masę degtukams, ramiausiai šnekučiavosi su Tita. 

— Kitas degtukų gamybos etapas, - kai masė jau paruošta, 
reikia pasigaminti degtukų lazdeles. Uncijoje vandens reikia 
ištirpinti unciją salietros, įdėti truputį šafrano dėl spalvos, ir 
šiame tirpale mirkyti kartoną. Kai jis išdžiūsta, sukarpyti plo- 
nomis juostelėmis ir jų galiukus padengti pagaminta mase. 

Degtukai džiūvo, o gydytojas rodė Titai bandymą. 

— Seniai Žinoma, kad fosforas su deguonimi nereaguoja, 
kai temperatūra normali, tačiau padidinus temperatūrą vei- 
kiai įsiliepsnoja, žiūrėkite... 

Gydytojas įkišo nedidelį gabalėlį fosforo į gyvsidabrio pri- 
pildytą kolbą. Kad fosforas išsilydytų, prikišo kolbą prie de- 
gančios žvakės. Paskui iš deguonies pilno mėgintuvėlio į kol- 
bą po truputį ėmė leisti deguonį. Patekęs į kolbą deguonis 
išsyk reagavo su fosforu ir sukėlė kažką panašaus į žaibą. 

— Kaip turėjote progos įsitikinti, kiekviename iš mūsų slypi 
galimybės įžiebti ugnį. Ir tai dar ne viskas, leiskite atskleisti 
jums tai, ko dar niekam nesu sakęs. Mano senelė rėmėsi labai 
įdomia teorija, ji sakydavo, kad mes visi tikriausiai gimstame 
su degtukų dėžute viduje, tik patys negalime jų uždegti, reikia, 
kaip matytame bandyme, deguonies ir žvakės liepsnos. Tačiau 
deguonį turi atstoti mylimo Žmogaus kvėpavimas, žvakę - bet 
koks valgis, muzika, glamonės, žodis ir garsas, skatinantis šią 
reakciją. Staiga mus užlies stiprus jausmas. Viduje pasklis ši- 
luma ir neišseks, jei naujas užtaisas ją atgaivins. Kiekvienas 
žmogus turi susivokti, kokie jo užtaisai, tai yra stimulai gy- 

venti, nes, vienam iš jų įsižiebus, siela gauna energijos. Kitaip 
tariant, ji pamaitinama. Jei žmogus laiku nesusivokia, neran- 
da gyvenimo užtaisų, degtukai sudrėksta, ir jau niekada nepa- 
vyks įžiebti nė menkiausios liepsnelės. 

Jei šitaip nutinka, siela apleidžia kūną, ji aklai klajoja mė- 
gindama rasti sau peno, nors būtent apleistas kūnas, tik jis, 
net sukaustytas šalčio, gali suteikti to peno. 

Kokie teisingi buvo jo žodžiai! Ji tikrai tai Žinojo. 

Deja, turėjo pripažinti, kad jos degtukai apėję pelėsiais ir 
drėgni. Niekas negalės uždegti nė vieno. 

O) apmaudžiausia buvo tai, kad ji žinojo, kokie jos gyveni- 
mo užtaisai, tačiau kiekvienąsyk pabandžius kokį įžiebti, jis 
beviltiškai užgesdavo. 

Džonas, lyg skaitydamas jos mintis, tęsė toliau: 

— Todėl reikia laikytis atokiau nuo žmonių, alsuojančių le- 
diniu šalčiu. Vien jų buvimas šalia gali užslopinti plieskusią 
liepsną, jau žinome, dėl kokių priežasčių. Jeigu vengsime to- 
kių Žmonių, apsisaugosime nuo jų įtakos. - Ir suėmęs Titos 
rankas pridūrė: - Yra daug būdų išdžiovinti savo degtukų 
dėželę, tik reikia tikėti, kad išeitis visuomet yra. 

Titos skruostu lėtai riedėjo ašara. Džonas švelniai nušluostė 
ją nosinaite. 

— Suprantama, juos reikia įžiebti labai atsargiai, vieną po 
kito. O jeigu nuo pernelyg stipraus jausmo jie užsiplieks visi 
iš karto, jų liepsna pasklis toli už mūsų suvokimo ribų, ir mums 
prieš akis atsivers švytintis tunelis, rodantis kelią, pamirštą 
gimimo akimirką, ir.kviečiantį grįžti prie prarasto dieviškojo 
prado. Siela, apleidusi inertišką kūną, trokšta sugrįžti į savo 
buveinę... Senelei mirus, mėginau moksliškai pagrįsti šią te- 
oriją. Galbūt vieną dieną man ją pavyks įrodyti. O ką jūs apie 
tai manote? 

Gydytojas Braunas nutilo, duodamas Titai laiko pareikš- 
ti savo nuomonę. Tačiau ji tylėjo, lyg vandens į burną prisi- 
sėmusi. 

— Gerai, nenoriu jums įkyrėti savo postringavimais. Laikas 
atsipūsti, bet prieš tai norėčiau parodyti vieną mudviejų su 
senele kadaise mėgtą žaidimą. Čia praleisdavome daugiau- 
sia laiko, ir žaisdama ji perdavė man visas savo žinias. Ji kaip 
ir jūs buvo nekalbi moteris. Atsisėsdavo priešais krosnį, sto- 
ra kasa vainikėliu juosė jos galvą, ir stengdavosi atspėti, apie 
ką aš galvoju. O aš labai norėjau išmokti spėti mintis, tad 
ilgai prašoma, ji nusileido ir ėmė mane mokyti. Nematomu 
rašikliu ji parašydavo ant sienos kokią frazę. Kai naktį ašį ją 
pažvelgdavau, matydavau žodžius ir galėdavau perskaityti, 
ką ji parašiusi. Ar norite pamėginti ir jūs? 

To pakako, kad Tita suprastų, jog moteris, su kuria buvo 
tiek kartų susitikusi — velionė Džono senelė. Jau nereikėjo 
klausti, kas ji tokia. 

Gydytojas drobės skiautele paėmė gabalėlį fosforo ir pa- 
davė jį Titai. 

— Gerbiu jūsų tylos įžadus, kuriuos pasirinkote, tebus tai 
mudviejų paslaptis, tik prašau, kai išeisiu, parašyti štai čia 
ant sienos, kodėl jūs nekalbate, dėl kokių priežasčių, gerai? 
Rytoj, jums matant, aš atspėsiu. 

Gydytojas Titai neatskleidė vienos mažytės paslapties, kad 
viena iš fosforo savybių - švytėjimas tamsoje, todėl naktį ma- 
tydavosi, kas ant sienos parašyta. Suprantama, jam nebuvo 
sunku įspėti, kas Titą kamuoja, tačiau manė tai būsiant pui- 
kią pradžią jai vėl prabilti, pradėti bendrauti su ją supančiu 
pasauliu bent jau užrašytais žodžiais. Džonas nujautė, kad ji 
tam jau pasirengusi. Vos jam išėjus, Tita su fosforo gabalėliu 
rankoje prisiartino prie sienos. 

Kai gydytojas Džonas Braunas nakčia užėjo į laboratoriją, 
plačiai nusišypsojo patenkintas savo darbu: ant sienos lygio- 
mis ir aiškiomis raidėmis švietė užrašas: „Todėl, kad neno- 
riu“. Šie trys žodžiai buvo pirmasis Titos žingsnis savo lais- 
vės link. 

O Tita gulėjo įsmeigusi akis į lubas ir negalėjo užmigti, nes 
vis mąstė apie Džono pasakytus žodžius: ar gali būti, kad jos 
siela dar kada nors suvirpės? Visa savo esybe troško dar ka- 
da nors tą jausmą patirti. 

Reikėjo rasti žmogų, sugebantį pažadinti jos geismą. 

Ojeigu tas žmogus - Džonas? Prisiminė džiaugsmingus šiur- 
puliukus, perbėgusius jos kūnu, kai laboratorijoje suėmė jos 
rankas. Ne. Ji nežinojo. Aiškiai žinojo tik vieną dalyką, kad į 
sodybą negrįš. Ir niekada daugiau negyvens su Mama Elena. 


Bus daugiau... 


Kitas receptas: 
Veršiukų uodegėlių sultinys 


SEPTINTAS SKYRIUS 
Liepa 


VERŠIUKŲ UODEGĖLIŲ SULTINYS 


Reikia: 


2 veršiukų uodegėlių, 

svogūno galvutės, 

2 skiltelių česnako, 

4 pomidorų, 

V/1 kilogramo šparaginių pupelių, 
2 batatų, 

4 mažų tamsių aitriųjų paprikų 


Ruošimo būdas: 


Gabalais supjaustytos uodegos užverdamos su svogūnu ir čes- 
naku, sultinys pasūdomas, paskaninamas pipirais. Vandens 
reikia įpilti pakankamai, nes virsime ne troškinį, o sultinį. O 
geras sultinys turi būti prisodrintas. 

Sultinys padeda išgydyti bet kokią fizinę ar protinę nega- 
lią, bent jau Čenčia su Tita tvirtai tuo tikėjo, nors anksčiau 
neteko įsitikinti, ar tai tiesa. Dabar tuo abejoti nereikėjo. 

Prieš tris mėnesius užvalgiusi Čenčios išvirto sultinio, kurį 
šioji atnešė į gydytojo Brauno namus, Tita labai sustiprėjo. 

Kaktą priglaudusi prie lango stiklo, žiūrėjo į kieme laks- 
tantį ir balandžius gainiojantį Džono sūnų Aleksą. 

Pasigirdo žingsniai — laiptais aukštyn lipo Džonas, kurio 
kasdienio apsilankymo Tita laukdavo nekantraudama. Džo- 
no žodžiai ir pasakojimai buvo vienintelis jos ryšys su pasau- 
liu. Labai magėjo pasakyti jam, kokie svarbūs jo apsilanky- 
mai ir pasakojimai. Jei tik galėtų išeiti į kiemą ir išbučiuoti 
Aleksą kaip savo sūnų, kurio ji neturi, Žaisti su juo, kol pa- 
vargs, jei tik galėtų prisiminti, ką veikdavo virtuvėje, išvirti 
bent keletą kiaušinių, kad sugebėtų mėgautis bent kokiu val- 
giu, ak, jeigu ji galėtų... sugrįžti į gyvenimą. Iš kažkur atskli- 
dęs kvapas nutraukė jos mintis. Tai buvo kvapas, nebūdingas 
šiems namams. Džonas atidarė duris. Jo rankose garavo du- 
buo su veršiukų uodegėlių sultiniu! 

O, tas sultinys! Ji negalėjo patikėti. Džonui pavymui įėjo 
apsiašarojusi Čenčia. Jos puolė viena kitai į glėbį, bet neva- 
lia pamiršti sultinio, kol jis galutinai neataušo. Nurijusi pir- 
mą gurkšnelį, pajuto šalia prisėdusią Načią, kuri glostė Titai 
galvą ir ragino valgyti, tada švelniai pabučiavo į kaktą, šitai ji 
prisimena iš vaikystės, kai negaluodavo. Kartu su Načia stai- 
ga užplūdo prisiminimai: vaikystės Žaidimai virtuvėje, ėjimai 
į krautuves, ką tik iškeptų kukurūzinių paplotėlių kvapas, 
spalvingi abrikosų kauliukai, kalėdiniai pyragėliai, jos namai, 
virinto pieno, sviestinių bandelių, antpilėlio, kmynų, svogū- 
nų ir česnakų kvapai. Svogūnai skleidė tokį stiprų kvapą, kad 
visa tai prisiminusi ji ėmė raudoti. Verkė taip, kaip nuo gimi- 
mo nebuvo verkusi. Pabuvus su Načia, jai labai palengvėjo. 
Kaip senais laikais, kai Načia dar buvo gyva ir jos daugybę 
kartų virė veršiukų uodegėlių sultinį. Kvatojosi minėdamos 
praėjusias dienas ir verkė prisiminusios šio sultinio virimą. 
Pagaliau jai pavyko atsiminti receptą, nes pirmas darbas bu- 
vo svogūnų smulkinimas. 

Česnakas ir svogūnas susmulkinami ir apkepami su šla- 
keliu aliejaus. Tada pagardinama kaktusų marmeladu, de- 
dami batatai, šparaginės pupelės, pjaustyti pomidorai ir troš- 
kinama. 

Šiuos prisiminimus nutraukė netikėtai į kambarį įėjęs DžŽo- 
nas. Jis išsigando, kad laiptais žemyn srūva upeliukas. 

Supratęs, kad tai Titos ašaros, mintyse palaimino Čenčią 
ir jos sultinį, nes jis padarė tai, ko jam nepavyko padaryti 
savo vaistais: Tita pagaliau išsiverkė. Atsiprašęs už nelauk- 
tą įsiveržimą, apsisuko eiti. Tačiau jį sulaikė Titos balsas. 
Skambus balsas, kurio jis taip pasigedo per šešis mėnesius. 

— Džonai, maldauju neišeiti! 

Džonas apstulbęs stebėjo, kaip nušvito ašarotos Titos akys, 
klausantis Čenčios atneštų gandų ir naujienų. Gydytojas su- 
žinojo, kad Mama Elena griežtai uždraudė lankyti Titą. De 
la Garsų šeimoje kai kurie nusižengimai buvo toleruojami, 
bet tik ne priešgyniavimas tėvų valiai ir nepaklusnumas. Ma- 
ma Elena Titai niekuomet neatleis, ar ji būtų pamišusi, ar 
ne, nes apkaltino ją dėl vaikaičio mirties. Jos vardą, kaip ir 
Gertrūdos, namie buvo draudžiama ištarti. Tiesa, Nikolas ne- 
seniai atnešė nuo sesers žinių. 

Tikrai ji dirbo viešnamyje. Perdavė jai drabužius, o ji para- 
šė Titai laišką. Cenčia padavė jį, ir Tita tylomis perskaitė: 


Mieloji Tita: 

Negaliu apsakyti, kokia esu tau dėkinga, kad atsiuntei mano dra- 
bužius. Laimei, dar buvau čia ir juos gavau. Rytoj šią vietą palik- 
siu, nes nesijaučiu čia sava. Dar nežinau, ko ieškau, bet suvo- 
kiau, kad kur nors yra vieta, kurios ieškau ir kuri man priklauso. 
Kad čia pakliuvau, tai vis dėl ugnies, deginusios mane iš vidaus, 
o vyras, išsigabenęs mane iš kaimo, galima sakyti, išgelbėjo man 
gyvybę. Viliuosi, kad vieną dieną aš vėl jį sutiksiu. Jis paliko ma- 
ne, nes ėmė sekti jo Jėgos, toji mano ugnis jį išvargino. Dabar, kai 
pabuvau su daugybe vyrų, jaučiu didelį palengvėjimą. Galbūt 
vieną dieną aš grįšiu ir viską tau papasakosiu. 


Tave mylinti sesuo Gertrūda. 


Tita nieko nepasakė, o laiškelį sulankstė ir įsidėjo į kišenę. 
Čenčia neuždavė nė vieno klausimo, o tai reiškė, kad seniai 
ji perskaitė, nors ir nederėjo. 

Paskui Tita, Džonas ir Čenčia išplovė laiptų aikštelę, kam- 
barį ir žemutinįjį aukštą. 

Atsisveikindama Tita davė Cenčiai suprasti, kad į sodybą 
niekada negrįš, ir paprašė perduoti tai Mamai Elenai. Jau 
kelintąkart Cenčia ėjo iš Ygl Paso namo į Piedrą Negrą ir 
vėl suko atgalios mąstydama, kaip geriausiai pranešti nau- 
jieną Mamai Elenai. Ji pasidarė tarpininke, nes abiejų šalių 
atstovai pažinojo ją nuo mažens. Buvo keista matyti ją, žings- 
niuojančią tiltu, murmančią kažin ką po nosimi ir kandžio- 
jančią savo skarą. Jos išradingumo ir išmonės jausmą nu- 
stelbė baimė. 

Kadir ką sakytų Mamai Elenai, vis tiek sukels pykčio aud- 
rą. Reikėjo sugalvoti tokią istoriją, kuri bent neatsirūgtų jai 
pačiai. Todėl priežastis, dėl kurios apsilankė pas Titą, turi 
būti pakankamai svari ir įtikima. Mama Elena nepateisins 
nieko. Juk pažinojo ją kaip nuluptą! Kaip ji pavydėjo Titai, 
kuri drįso pasipriešinti ir daugiau negrįš į sodybą. Norėtų ir 
ji taip pasielgti, bet stigo drąsos. Nuo pat mažens girdėjo is- 
torijas, kaip kenčia tėvams ar globėjams nepaklususios, na- 
mus palikusios moterys. Viskas baigiasi geresnio gyvenimo 
pamazgų duobėje. Sunerimusi ji dar smarkiau glamžė skarą, 
mėgindama sukurpti dar geresnį tokios padėties melą. Anks- 
čiau jai niekada nereikėjo šitiek pastangų. Pirštais užčiuopu- 
si šimtąjį skaros raštų perpynimą, jau turėdavo tinkamą ver- 
siją. Meluoti įprato nuo tos dienos, kai atvyko į sodybą. Juk 
daug paprasčiau buvo pasiaiškinti užtrukus dėl to, kad tėvas 
Ignasijus paprašė surinkti aukas, o ne todėl, kad užsiplepė- 
jusi netyčia išliejo pieną ir turėjo grįžti. Gerą darbą atlikusi, 
bausmės visada išvengsi. 

Viską galėjai palaikyti teisybe arba melu, tik svarbu, ar įti- 
kinsi pašnekovą, ar ne. Pavyzdžiui, ne viskas, kas susiję su 
Tita, buvo taip, kaip ji įsivaizdavo. 

Visus šiuos mėnesius ji šiurpo galvodama, ką jaučia Tita, 

palikusi saugią namų virtuvę. Ją supa šlykštybes paistantys 
pamišėliai, O ji pati apvilkta tramdomaisiais marškiniais, mai- 
tinasi bala žino kokiomis atliekomis. Įsivaizdavo beprotna- 
mio maistą ir svetimšalį, varginantį savo vizitais, ji manė, kad 
blogiau ir būti negali. O, pasirodo, Tita laikosi visai neblo- 
gai, beprotnamio nė slenksčio nebuvo peržengusi, matėsi, kad 
gydytojo namuose ja kuo geriausiai rūpinamasi, O ir maitina- 
si turbūt gerai, nes atrodė keliais kilogramais papilnėjusi. Ta- 
čiau nors ir kuo ją maitintų, niekas neišvirė veršiukų uode- 
gėlių sultinio. Čenčia tuo neabejojo, nes ko gi apsipylė aša- 
romis, vos jo paragavusi'? 

Vargšelė Tita, pasilikusi viena ji greičiausiai vėl rauda nuo 
užplūdusių prisiminimų ir dėl to, kad jau niekada virtuvėje 
neteks ruošti valgio su Čenčia. Taip, jai tikriausiai labai skau- 
du. Nė nešovė minties įsivaizduoti Titą kitokią, kokia buvo iš 
tikrųjų, vilkinčią šilkine nėriniuota suknia, gražuolę, kurią 
mėnesienoje vakarienės metu vyriškis prisipažįsta mylįs. Min- 
čių iškankintai Čenčiai to jau būtų per daug. Tita sėdėjo prie 
židinio ir džiovino vaistines piliarožes. Džonas pasiūlė jai sa- 
vo ranką ir širdį. Jie su Tita išsiruošė į gretimoje sodyboje 
rengiamą vakarėlį, ir ji turėjo didelį pasisekimą. Džonas šia 
proga padovanojo jai gražią suknelę, jau seniai nupirktą San 
Antonijuje, Teksase. Melsvumas jai priminė balandžių kaklų 
plunksneles, tačiau dabar šios smulkmenos ji nesiejo su die- 
na, praleista balandinėje. Buvo visai atsigavusi ir pasirengusi 
pradėti naują gyvenimą su Džonu. Sutikimas buvo patvirtin- 
tas švelniu bučiniu. Tita nepajuto nieko panašaus, ką jautė 
po bučinio su Pedru, bet tikėjosi, kad jos apsnūdusi siela, 
padedant šiam puikiam vyrui, atgis. 

Tris valandas sukusi ratus, Čenčia pagaliau rado atsaky- 
mą! Ji kaip visada sugalvojo nepaprastą melą. Mamai Elenai 

ji papasakos, kad, vaikštinėdama po Ygl Pasą, viename skers- 
gatvyje sutiko labai apsileidusią sudriskusiais drabužiais var- 
getą. Tik iš gailesčio ji priėjo artyn ir padavė jai dešimt sen- 
tavų, ir koks buvo jos nustebimas atpažinus Titą. Ji pabėgo iš 
beprotnamio ir elgetaudama mėgina išpirkti kaltę, kad ne- 
pakluso motinai. Ji kvietusi Titą grįžti, bet šioji nė už ką ne- 
sutiko. Sakė, nesanti verta gyventi šalia tokios geros motinos 
ir prašė perduoti, kad labai ją mylinti ir niekuomet nepa- 
mirš, kiek gera jai yra padariusi mama. Pažadėjo grįžti, kai 
tik atsistos ant kojų ir taps garbinga moterimi, kad įrodytų 
Mamai Elenai meilę ir deramą pagarbą. 

Čenčia manė puikiai išsisuks su tokia nuostabia idėja, deja, 
nebuvo lemta jos įgyvendinti. Tąnakt į kaimą atsibastę plėši- 
kai nusiaubė sodybą. Išprievartavo Čenčią, o Mama Elena, 
bandydama gintis, gavo tokį stiprų smūgį į nugarą, kad ją pa- 
ralyžiavo, ir kūno dalis žemiau juosmens apmirė. Taip susi- 
klosčius aplinkybėms, Mamai Elenai nebuvo prasmės pasa- 
koti naujienų, o Čenčiai neteko pasipuikuoti išmoningu melu. 

Kita vertus, išėjo net geriau, kad nieko nepripaistė, nes, 
išgirdusi apie nelaimę, Tita grįžo namo į sodybą, o apgailėti- 
nas vaizdas būtų niekaip nesiderinęs su spinduliuojančia gro- 
žiu ir energija Titos išvaizda. Motina ją sutiko be žodžių. Ir 
pirmąkart gyvenime Tita atlaikė jos žvilgsnį, nuleisti akis te- 
ko Mamai Elenai. Titos akyse švytėjo keista ugnis. 

Mama Elena negalėjo atpažinti dukters. Juodvi be žodžių 
išsakė priekaištus viena kitai, ir iki šiol jas jungęs kraujo ir 
paklusnumo ryšys nutrūko. Ji su meile ruošė mamai valgį, 
ypač veršiukų uodegėlių sultinį, nes širdingai troško, kad ma- 
ma sustiprėtų. 

Kvapnų viralą kartu su batatais ir šparaginėmis pupelėmis 
supylė į puodą, kuriame virė veršiukų uodegėlės. 

Tereikia pusvalandį viską virti ir kuo greičiau nešti į sta- 
lą. Tita įpylė sultinio į puošnią sidabro lėkštę, pridengė iš- 
krakmolyta ir išbalinta siuvinėta servetėle ir užlipo į ma- 
mos kambarį. 

Giliai širdyje tikėjosi, kad, vos nurijusi pirmą šaukštą sulti- 
nio, mama ją pagirs, bet, atvirkščiai, Mama Elena išspjovė val- 
gį ant apkloto ir suriko Titai kuo skubiau išnešti viralą lauk. 

— Bet kodėl? 

— Todėl, kad jis kartus, nenoriu tokio valgyti. Nešk lauk! 
Girdėjai, ką sakiau? 

Tita pakluso ne išsyk, tik nusisuko, stengdamasi paslėpti 
nuo motinos ją apėmusį baimės jausmą ir paniką. Jai galvoje 
netilpo, kad kraujo ryšiais susietas asmuo taip Žiauriai ir prie- 
šiškai žlugdytų gerus ketinimus. Tita buvo tikra, kad išvirė 
nuostabiai skanų sultinį. Pirmiausia pati jo paragavo. Kitaip 
ir būti negalėjo, nes labai atidžiai jį virė. 

Pasijuto visiška kvaiša, kad grįžo namo prižiūrėti motinos. 
Jau geriau būtų likusi Džono namuose ir galvos nesukusi dėl 
Mamos Elenos. Tačiau sąžinės priekaištai nedavė jai ramy- 
bės. Visiškai išsilaisvinti ir negalvoti apie Mamą Eleną ji ga- 
lės tik po jos mirties, bet tik dievai Žino, kada tai bus. 

Jai kilo noras išbėgti toli toli, kad apsaugotų nuo ledinio 
motinos šalčio tą mažutę Džono pastangomis įžiebtą ugnelę. 
Rodėsi, kad Mamos Elenos spjūvis pataikė tiesiog ant ruse- 
nančios žarijos ir ją užgesino. Visa esybe jautė blėstančią vi- 
dinę šilumą, dūmai graužė gerklę, o sprangus kamuolys kilo 
viršun, blausa užtemdė akis ir spaudė ašaras. 

Staigiu judesiu atvėrė duris ir puolė laukan kaip tik tuo 
metu, kai pasirodė Džonas, atvykęs į kasdienę motinos ap- 
žiūrą. Jiedu susidūrė vienas su kitu, gerai, kad Džonas spėjo 
prilaikyti Titą, nes ši būtų parkritusi. Šiltame jo glėby Tita 

atgavo pusiausvyrą ir šiluma neišnyko, pakako vos kelių aki- 
mirkų ir jos siela aprimo. Tita jau buvo pradedanti abejoti, 
ar ramybės ir saugumo jausmas, kurį jautė būdama su Džo- 
nu, yra tikroji meilė, o ne baimė ir kančia, kurią teko patirti 
su Pedru. Sutelkusi visas jėgas, ji išsivadavo iš Džono glėbio 
ir išbėgo iš miegamojo. 

— Tita, sugrįžk! Nešk iš čia tą viralą! 

— Ponia Elena, maldauju, nesinervinkite, jums tai kenkia. 
Aš paimsiu dubenį, tik pasakykite, ar jums dingo apetitas"? 

Mama Elena liepė gydytojui užrakinti duris ir pašnibždo- 
mis, kaip didžiausią paslaptį, patikėjo savo spėjimus dėl keisto 
valgių skonio. Džonas pastebėjo, kad kartumas burnoje gali 
atsirasti nuo vaistų, kuriuos ji vartoja. 

— Visai ne, jei tai būtų vaistai, kartumą burnoje jausčiau 
visą laiką, o taip nėra. Į valgį ko nors pridedama. Ir jaučiu tai 
nuo pat Titos grįžimo. Privalote tai išsiaiškinti. 

Šypsodamasis iš negerų įtarimų, Džonas pats įsigeidė pa- 
ragauti veršiukų uodegėlių sultinio, kuris garavo dubenyje. 

— Nagi, patikrinkime, ko jums dedama į maistą. Mmm! Kaip 
gardu. Čia matau šparaginių pupelių, batatų, paprikų ir... 
nelabai suprantu, kokia čia mėsa. 

— Man visai nejuokinga, ar nejaučiate kartaus skonio? 

— Ne, ponia Elena, tikrai nejaučiu. Tačiau, jei taip norite, 
paimsiu jį ištirti. Nenoriu, kad dėl to jaudintumėtės. Bet kol 
viskas paaiškės, jums reikia gerai maitintis. 

— Tada rekomenduokite man gerą virėją. 

— Tai neįmanoma! Pačią geriausią jūs jau turite namie. Aš 
įsitikinęs, kad jūsų duktė Tita - ypatinga virėja. Vieną gražią 
dieną aš paprašysiu jos rankos. 

— Jūs puikiai Žinote, kad tekėti jai nevalia! - suriko apimta 
staigaus pykčio. 

Džonas prikando liežuvį. Jam nederėjo erzinti Mamos Ele- 
nos. Juolab kad buvo tikras, jog ves Titą, nesvarbu, ar motina 
sutiks, ar ne. Žinojo, kad pati Tita nesitaikstys su absurdiška 
dalia, juodu susituoks, kai tik jai sukaks aštuoniolika metų. 
Pažadėjęs rytojaus dieną atsiųsti naują virėją, paprašė Mamos 
Elenos nesinervinti ir atsisveikinęs išėjo. Savo pažadą jis tesė- 
j0, tačiau Mama Elena net nesiteikė jos priimti. Gydytojo užuo- 
mina apie tai, kad prašysiąs Titos rankos, jai tarsi atvėrė akis. 

Aiškiai suprato, kad juodu siejo meilės ryšys. 

Jau seniai nujautė, kad, atsikračiusi jos, Tita galėtų leng- 
vai ištekėti, ir ne vieną kartą, o kiek tik panorės. Šią Titos 
užgaidą įžvelgė kiekviename judesyje, ištartame žodyje ar 
žvilgsnyje, tuo alsavo visas jų bendravimas. Tačiau dabar jai 
neliko nė menkiausios abejonės, kad Tita sumanė ją po tru- 
putį nuodyti, norėdama ištekėti už gydytojo Brauno. Nuo tos 
dienos ji atsisakė valgyti Titos ruoštą maistą. Ji liepė Čenčiai 
rūpintis maistu, virti, tiekti Mamai Elenai ir pirmai ragauti 
valgį jos akivaizdoje. 

Toks nuosprendis Titos nė kiek neįžeidė, anaiptol, kaip di- 
džiulį palengvėjimą priėmė Čenčios paskyrimą virėja, nes rū- 
pinimasis motina tapo nepakeliama našta, ji pati ėmėsi siu- 
vinėti paklodes jaunamartės kraičiui. Kai motina pakanka- 
mai sustiprės, nusprendė susituokti su Džonu. 

Labiausiai dėl motinos nurodymo kentėjo Čenčia. Ji vis 
dar nebuvo atsigavusi po Žiauraus užpuolimo. Atrodė, jai pa- 
sisekė, kad pareigos apsiriboja tik valgio ruošimu ir tiekimu 
Mamai Elenai, bet labai džiaugtis nebuvo ko. Iš pradžių vi- 
rėjos pareigos paglostė jos savimeilę, bet ilgainiui kasdienių 
riksmų ir įžeidinėjimų išvesta iš kantrybės suprato, kad juoda 
duona ir už pyragą skanesnė. 

Vieną dieną Čenčiai reikėjo nuvykti pas gydytoją Brauną, 

kad šis išimtų siūlus, nes po užpuolimo nukentėjusiąją teko 
susiūti, tądien valgį ruošė Tita. 

Abidvi manė, kad Mamą Eleną nesunkiai apgaus. Sugrį- 
žusi Cenčia nunešė valgį, kaip įprasta, bet ši, dar nė neraga- 
vusi, pajuto kartumą. Su įdūkiu sviedė dubenį žemėn ir išgi- 
nė Čenčią iš namų už bandymą pasityčioti iš jos. 

Čenčia jau senokai rengėsi apsilankyti gimtajame kaime- 
lyje, dabar kaip tik buvo puiki proga. Jai labai reikėjo už- 
miršti tą užpuolimą ir Mamos Elenos akibrokštus. Tita mė- 
gino įtikinti Čenčią, kad motinos elgesio nepriimtų už gry- 
ną pinigą. 

Daug metų gyvenusi kartu, gerai žinojo, kaip su ja tartis. 

— Nė nesvajok, mergyt, man jau gana širdį uždavė, nenoriu 
atgal į kilpą. Leisk man išvykt ir pažadais nemaitink. 

Tita apkabino ją ir, kaip kas vakarą, švelniai priglaudė prie 
savęs. Neišmanė, kaip vaduoti Čenčią iš slegiančio liūdesio 
ir įkyrių minčių, kad po to atsitikimo su užpuolikais jau nie- 
kada neištekės. 

— Tokie jau tie vyrai. Visi kaip vienas aiškina košės pagran- 
dų nevalgysią. 

Tita nusprendė, kad geriausiai bus, jeigu leis jai iškeliauti. 
Žinojo, kad buvimas čia, šalia jos motinos, nieko gera neža- 
da. Pasveiks tik tuomet, kai paliks šiuos namus. Jau kitą die- 
ną paprašė Nikolo palydėti Čenčią į jos kaimelį. 

Neišvengiamai reikėjo rasti kitą virėją. Tačiau ši jau po tri- 
jų dienų pabėgo. Negalėjo pakęsti Mamos Elenos plūdimo 
ir priekabių. Tada nusamdė kitą, bet toji teiškentė tik dvi die- 
nas, tada trečią, ketvirtą, kol apylinkėje daugiau virėjų nera- 
do. Ilgiausiai išbuvo virėja nusamdyta kurčnebylė mergaitė: 
net penkiolika dienų, bet ir ši paliko namus, nes Mama Ele- 
na ženklais nuolat rodė, kad esanti kvaiša. 


LAURA ESOUIVEL B KAIP VANDUO ŠOKOLADUI 103 


- "Taigi neliko nieko kita, kaip tik misti Titos paruoštu val- 
giu, tačiau ėmėsi tam tikrų atsargumo priemonių. Tita moti- 
nos akivaizdoje pirma ragaudavo valgį, ir visada turėjo at- 
nešti karšto pieno stiklinę, kurią išgėrusi motina manydavo 
neutralizuojanti maiste esančius nuodus. Kartais šių priemo- 
nių pakakdavo, o kartais skausmai vidurius lyg peiliais rai- 
žydavo, tada ji maktelėdavo gurkšnelį ipekakuanos" antpi- 
lo, o kitą - albarano svogūnų sunkos, tai veikdavo kaip vim- 
domieji vaistai. Ilgai laukti nereikėjo. Po mėnesio, tampo- 
ma konvulsijų, Mama Elena pasimirė baisiuose skausmuo- 
se. Iš pradžių nei Tita, nei Džonas negalėjo paaiškinti keis- 
tos mirties priežasčių. Juk, be paralyžiaus, Mamos Elenos 
jokie negalavimai nekamavo. Tačiau tvarkydami jos daik- 
tus naktinėje spintelėje rado flakoną ipekakuanos vyno ir 
suprato, kad Mama Elena jį paslapčiomis vartodavo. Džo- 
nas patvirtino Titai, kad šie vimdomieji vaistai yra tokie stip- 
rūs, jog gali ištikti mirtis. 

Tita per laidotuves negalėjo atitraukti akių nuo motinos 
veido. Tik dabar, po mirties, pirmą kartą atvirai į ją pažvel- 
gė, ir kažkas joje suvirpėjo. Ją matę žmonės lengvai galėjo šį 
žvilgsnį palaikyti kupinu skausmo, tačiau Tita nejuto nieko 
panašaus, tai buvo pažinimas. Tik dabar suprato tikrą posa- 
kio „rami kaip salota“ reikšmę, juk atskirta nuo kitų, su ku- 
riomis kartu augo, ji nesijautė vieniša. Keista būtų manyti, 
kad atsiskyrimas nuo kitų, su kuriomis niekada neturėjo jo- 
kių ryšių, keltų jai skausmą, juk arčiausiai augančias pažino- 
jo tik pagal išorinius lapus ir galvos nesuko dėl to, kad yra 
dar kiti, viduje slypintys lapeliai. 

Negalėjo įsivaizduoti, kad šios griežta linija suspaustos lū- 


* Toks vaistinis augalas. Vert. 

pos kadaise aistringai bučiavo, nei pageltusių skruostų, ka- 
daise įkaitusių po meilės nakties. Ir vis dėlto taip yra buvę. 
Tita tik dabar tai sužinojo, ir visai atsitiktinai. Rengdama mo- 
tiną laidotuvėms, nuo juostos nukabino didelį ryšulį raktų, 
kuriuos, kiek Tita prisimena, ji visuomet nešiodavosi prie sa- 
Mamos Elenos žinios negalėjai paimti nė gabalėlio cukraus. 
Tita žinojo, kuris raktas nuo kurių durų ar skrynių. Tačiau be 
to didelio ryšulio ant juosmens Mama Elena ant kaklo ne- 
šiojo mažytį širdelės formos pakabuką, o jo viduje slypėjo 
raktelis, labai sudominęs Titą. 

Kaipmat suprato, nuo ko bus tas raktelis. Kartą vaikystėje 
žaidė slėpynių ir užsidarė Mamos Elenos drabužinėje. Tarp 
patalų ji pamatė nedidelę skrynutę. Tita, laukdama, kol ją 
suras, pamėgino atidaryti, bet kabanti spynelė buvo nejįvei- 
kiama. Ir drabužinėje Titą rado ne kas kitas, o Mama Elena, 
nors slėpynių ir nežaidė. Tiesiog jai kažko prireikė spintoje, 
ir mergaitė buvo nutverta. Bausmę atlikti nuvedė į kluoną, 
tenjai reikėjo išlukštenti šimtą kukurūzų burbuolių. Tita nu- 
jautė, kad tokia Žiauri bausmė neatitinka to, ką ji padarė, net 
jei užsiropštė su batais ant švarios patalynės. Tik dabar, jau 
motinai pasimirus, ji skaitė laiškus, saugotus skrynutėje, ir 
suprato, kad nubausta buvo už mėginimą įsibrauti į motinos 
paslaptis, ir bausmė dabar neatrodė tokia didelė. 

Tita su vos tramdomu smalsumu pravėrė skrynutės dang- 
tį. Jame rado pluoštelį laiškų nuo kažkokio Chosė Trevinjo ir 
dienoraštį. Laiškai buvo adresuoti Mamai Elenai. Sudėjusi 
juos eilės tvarka, Tita sužinojo tikrąją savo motinos meilės 
istoriją. Chosė buvo jos gyvenimo meilė. Jų sutuoktuvėms 
priešinosi Mamos Elenos artimieji, nes Chosė gyslomis te- 
kėjo juodaodžio kraujas. Nedidelis būrelis juodaodžių, 

slapstydamiesi nuo pilietinio karo JAV ir iš baimės būti nu- 
linčiuoti, įsikūrė miestelio apylinkėse. Chosė buvo baltao- 
džio Chosė Trevinjo vyresniojo ir gražuolės juodaodės netei- 
sėtos meilės vaisius. Mamos Elenos šeima, sužinojusi apie jų 
dukters ir šio mulato meilės ryšius, nusigandusi skubiai ište- 
kino ją už jų tėvo, Chuano De la Garsos. 

Tačiau net ir po vestuvių slapto susirašinėjimo su Chosė 
nenutraukė, atrodo, palaikė glaudesnius ryšius, nes, kaip pa- 
aiškėjo iš laiškų, Gertrūda buvo ne jos tėvo, o Chosė dukra. 

Mama Elena, slėpdama savo nėštumą, sumanė pabėgti 
su Chosė, bet tąnakt, kai sutartoje vietoje laukė mylimojo, 
patamsy pastebėjo sušmėžavus nepažįstamojo siluetą, ku- 
ris be jokios dingsties užpuolė Chosė, ir šis iškeliavo Ana- 
pilin. Mama Elena sunkiai išgyveno jo netektį, bet galiau- 
siai nusiramino ir nusprendė gyventi su savo teisėtu vyru. 
Chuanas De Ia Garsa daugelį metų nė nenutuokė apie šią 
istoriją, o sužinojo ją ką tik gimus Titai. Jam su draugais 
užeigoje švenčiant naujagimės atėjimą į pasaulį, pikti lie- 
žuviai viską išklojo. Išgirdęs tokius dalykus, Chuanas mirė 
nuo infarkto. Štai ir viskas. 

Tita jautėsi kalta atskleidusi šią paslaptį. Neišmanė, kaip 
su tais laiškais pasielgti. Gal sudeginti, bet ar ji turi teisę, — 
jeigu pati motina to nepadarė, kodėl ji turėtų? Paliko viską 
kaip radusi, o skrynutę padėjo į seną vietą. 

Per laidotuves Tita tikrai verkė savo motinos. Tačiau ne 
valdingos visą gyvenimą ją ujusios moters, o tos, kuri neteko 
mylimojo. Ir prie jos kapo prisiekė: niekada neišsižadės mei- 
lės, kad ir kas nutiktų. Tą akimirką neabejojo, kad jos tikroji 
meilė yra Džonas. Tai vyras, kuris visą laiką globojo ir saugo- 
j0ją nuo gyvenimo negandų. Tačiau pamačiusi artėjant prie 
laidojimo vietos būrelį žmonių ir iš tolo atpažinusi Pedrą su 
Rosaura, jau nebuvo tokia tikra. 

Rosaura lėtai krypavo, ir suapvalėjusios jos formos aiškiai 
rodė, kad ji laukėsi. Priėjusi prie Titos, apkabino seserį ir 
ėmė nenumaldomai raudoti. Paskui priėjo Pedras. Vien nuo 
jo apkabinimo Titos kūnas suvirpėjo kaip želė tortas. Minty- 
se Tita padėkojo motinai už suteiktą galimybę ir vėl pamaty- 
ti Pedrą. Tada ryžtingai išsivadavo iš jo glėbio. Pedras nebu- 
vo vertas jos didelės meilės. Išvykdamas toli, jis parodė savo 
silpnumą, 0 ji šito negalėjo pateisinti. 

Po laidotuvių Džonas paėmė Titą už parankės, ir ji švel- 
niai spustelėjo jam ranką, neslėpdama, kad juodu sieja šis 
tas daugiau nei draugystė. Troško sukelti Pedrui skausmą, 
kokį jausdavo pati, regėdama mylimąjį šalia savo sesers. 

Pedras iš padilbų juos stebėjo. Jam visai nepatiko Džono 
laisvumas ir tai, kad Tita kažką šnibžda jam į ausį. Kas čia 
vyksta? Tita priklauso jam, ir jis nė už ką jos neatiduos ki- 
tam. Ypač dabar, kai neliko paskutinės kliūties - Mamos 
Elenos. 


Bus daugiau... 


Kitas receptas: 
Ciampandongas 


AŠTUNTAS SKYRIUS 


Rugpjūtis 


ČIAMPANDONGAS 


Reikia: 


maltos jautienos, 
maltos kiaulienos, 

200 gramų lazdyno riešutų, 
200 gramų migdolų, 
svogūno galvutės, 
kaktusų marmelado, 

2 pomidorų, 

cukraus, 

grietinėlės, 

/41 mančego" sūrio, 
aštraus padažo, 
kmynų, 

vištienos sultinio, 
kukurūzinių paplotėlių, 
aliejaus 


* Nokintas avies pieno sūris. Vert. 


Ruošimo būdas: 


Mėsą ir smulkiai sukapotą svogūną reikia apkepti su trupu- 
čiu aliejaus. Kepant paskaninti maltais kmynais ir įberti šaukš- 
tą cukraus. 

Kaip visada, Tita smulkino svogūną ir verkė. Ašaros visai 
užtemdė akis, todėl įsipjovė pirštą. Ji suriko iš skausmo, bet 
toliau taisė čiampandongą. Kaip tik dabar negalėjai nė aki- 
mirkos atsitraukti ir aprišti žaizdą. Šiandien vakare Džonas 
atvyks prašyti Titos rankos, 0 jai per pusvalandį reikia pa- 
ruošti puikią vakarienę. Titai nepatiko gaminti skubant. 

Ji mėgo dirbti pamažu, kad produktai spėtų apvirti, o pati 
tuo metu planuodavo viską taip, kad be skubos, kuri virtuvė- 
je tik trukdo, pačiu laiku paruoštų gardžius patiekalus. Da- 
bar ji vėlavo, judesiai pasidarė nervingi ir skubrūs, o dėl to ir 
nutinka visokių nemalonumų. 

Pagrindine vėlavimo priežastimi galima būtų laikyti mei- 
lutę dukterėčią, kuri gimė prieš tris mėnesius, gerokai anks- 
čiau, kaip ir Tita. Rosaurą labai pribloškė motinos mirtis, tai 
ir sukėlė priešlaikinį gimdymą, be to, ji neturėjo pieno kūdi- 
kiui. Tita daugiau neprisiėmė, o ir negalėjo atlikti žindyvės 
vaidmens, kaip elgėsi su sūnėnu, net nemėgino, galbūt dėl 
skausmo, kurį patyrė netekusi sūnėno. Dabar ji žinojo, kad 
nevalia aukotis vaikams, kurie nėra tavo. 

Esperansą nusprendė maitinti taip, kaip ją pačią maitino 
Načia: košelėmis ir arbatėlėmis. 

Titos prašymu ją pakrikštijo Esperansos" vardu. Pedras no- 

rėjo mergaitei duoti tokį vardą kaip Titos - Chosetfita. "Ia- 
čiau ši nė už ką nesutiko. Nenorėjo, kad vardas turėtų reikš- 
mės mergaitės likimui. Jau gana to, kad po mažylės gimimo 
motina patyrė sunkių komplikacijų, todėl Džonas, gelbėda- 
mas jos gyvybę, turėjo skubiai operuoti, tad susilaukti dau- 
giau palikuonių sesuo negalės. 
* Džonas paaiškino Titai, kad placenta dėl žinomų priežas- 
čių kartais tiesiog įauga į gimdą, todėl vaiko gimimo metu ji 
negali atsiskirti. Placenta būna taip įaugusi, kad, motinai mė- 
ginantis pagelbėti neišmanėlis, truktelėjęs bambagyslę gali 
kartu ištraukti ir visą gimdą. Reikia nedelsiant operuoti ir 
pašalinti gimdą, o moteris praranda galimybę pastoti. 

Rosaurą teko operuoti ne dėl Džono profesionalumo sto- 
kos, o todėl, kad nebuvo kito būdo, kaip atskirti placentą. 
Vadinasi, Esperansa - jos vienturtė ir vienintelė duktė, ku- 
riai dar viskas įgris iki gyvo kaulo. Taip, tokia moters dalia! 
O pagal šeimos tradicijas reiškė, kad jai teks motiną karšinti 
ir rūpintis ja ligi pat mirties. Galbūt Esperansa todėl ir laikė- 
si įsikibusi motinos įsčių, kad jau iš anksto žinojo, kokia da- 
lia šiame pasaulyje jai skirta. Tita meldėsi iš visos širdies, kad 
Rosaurai nešautų į galvą laikytis žiauraus šeimos papročio. 

Stengėsi mergaitę apsaugoti, todėl nenurimo, kol išgavo 
sutikimą pakrikštyti Esperansa. 

Buvo ir daugiau sutapimų, siejusių naujagimę su Tita, pa- 
vyzdžiui, dienas ji leido virtuvėje, nes motina buvo dar silpna 
ir nepajėgė rūpintis dukterimi, vien teta galėjo ją gerai pri- 


* Vilties (isp.). Vert. 

žiūrėti, todėl virtuvėje, maitinama košelėmis ir arbatėlėmis, 
mergaitė augo sveika ir nuolat gaubiama švelnių šio rojaus 
kampelio kvapų. 

Tik Rosaurai visai nepatiko toks gyvenimo būdas virtu- 
vėje, ji būgštavo, kad Tita pernelyg ilgai atitraukia nuo jos 
naujagimę, todėl, vos tik pasijuto bent kiek stipresnė, liepė 
pamaitintą mergaitę tuojau nešti į miegamąjį, nes vaikams 
reikia gulėti šalia motinos. Deja, šis nurodymas, atrodo, bu- 
vo pavėluotas, nes naujagimė taip įprato prie virtuvės šilu- 
mos ir kvapų, kad nauja vieta nė kiek nesidžiaugė. Ji bai- 
siausiai klykė netekusi krosnies šilumos. Taigi neliko nieko 
kita, kaip miegamajame šalia lopšio kasdien padėti puodą 
tądien gaminto kvapnaus patiekalo, kad jo šiluma ir kvapai 
sukeltų mergaitei virtuvės įspūdį ir užmigdytų. Paskui su 
tuo dideliu puodu Tita grįždavo atgal ir tęsdavo pradėtą 
darbą. 

Tačiau šiandien naujagimė visus apstulbino - gal nujautė, 
kad Tita rengiasi ištekėti, išvykti ir palikti savo augintinę, nes 
visą dieną klykė. Tita skubėjo aukštyn Žemyn su ruošiamų 
valgių puodais. Kol nutiko tai, kas ir turėjo nutikti: /azdos 
perlenkti nevalia. Aštuntą kartą kopdama aukštyn ji klupte- 
lėjo, ir puodas su kunkuliuojančiu padažu čiampandongui 
nuriedėjo laiptais žemyn, o keturių-valandų darbas smulki- 
nant daržoves ir malant mėsą nuėjo perniek. 

Tita, parėmusi rankomis galvą, prisėdo ant laiptelio atgauti 
kvapo. Šįryt ji kėlėsi penktą, kad spėtų nudirbti visus darbus, 
ir viskas veltui. Dabar padažą reikės ruošti iš naujo: 

Pedras tikriausiai nebūtų radęs netinkamesnės akimirkos 
užkalbinti Titos, bet pasinaudojo proga užtikęs ją laiptų aikš- 
telėje ilsintis, kaip jis manė, ir priėjo, mėgindamas įtikinti, 
kad netekėtų už Džono. 

— Tita, noriu pasakyti, kad jūs padarysite nepataisomą klai- 
dą, jei ištekėsite už Džono. Dar nevėlu šios klaidos išvengti. 
Maldauju neiti už jo! 

— Pedrai, jūs neturite teisės man nurodinėti. Kas jūs toks? 
Kai vedėte, aš neprašiau, kad to nedarytumėte, nors tos ve- 
dybos sudaužė man širdį. Jūsų gyvenimas priklauso jums, o 
manąjį leiskite tvarkyti man pačiai. Ir dabar malonėkite pa- 
likti mane ramybėje! 

— Kaip tik dėl savo neapgalvoto žingsnio, kurio visąlaik 
gailiuosi, prašau neskubėti. Juk puikiai žinote, kodėl vedžiau 
jūsų seserį, tačiau aš klydau, dabar manau, kad geriausiai 
būtų buvę, jei mudu būtume pabėgę. 

— Ką gi, šaukštai jau po pietų. Dabar neturite išeities. Mal- 
dauju daugiau niekada nesikišti į mano reikalus, nes pokal- 
bį gali nugirsti sesuo, 0 aš nenoriu, kad šiuose namuose atsi- 
rastų dar vienas nelaimingas Žmogus. Atleiskite!.. Ak, tie- 
sa. Jei dar kartais ką nors įsimylėsite, patariu jums taip niek- 
šingai nesielgti. 

Tita pasiėmė puodą ir įsiutusi nudrožė virtuvės link. Tenai 
paskubomis sutaisė kitą padažą čiampandongui ir, kol šis vi- 
rė, dirbo toliau. 

Kai mėsa šiek tiek apskrunda, dedami smulkinti pomido- 
rai, kaktusų marmeladas, lazdyno riešutai ir migdolai. 

Iš puodo sklindantys garai sumišo su karščiu, deginančiu 
Titą iš vidaus. Pyktis sukilo taip smarkiai, lyg mielės duonos 
tešloje. Jautė, kaip jis vis didėja, sklinda po visą kūną, ir lyg 
mielės iš mažo indo veržiasi lauk pro ausis, nosį ir kiekvieną 
kūno ląstelę. 

Šitą nepaaiškinamą pyktį sukėlė pokalbis su Pedru, nesi- 
baigiantys darbai virtuvėje ir kiti įvykiai, 0 ypač prieš keletą 
dienų Rosauros ištarti žodžiai. Tita, Džonas ir Aleksas buvo 

atėję į Rosauros miegamąjį. Džonas atsivedė ir sūnų, nes ber- 
niukas labai ilgėjosi Titos, namie jos trūko, jis norėjo ir vėl ją 
pamatyti. Berniukas pažvelgė į Esperansos lopšį, norėdamas 
susipažinti su naujagime, ir gražutė mažylė jam labai patiko. 
Kaip ir visi tokio amžiaus vaikai, dar nemokantys slėpti savo 
jausmų, garsiai pasakė: 

— Oi, tėveli, ir aš noriu vesti kaip ir tu. Va šitą mergytę. 

Visi nusikvatojo iš tokio pareiškimo, tačiau Rosaura pa- 
aiškino Aleksui, kad to negali būti, nes mergytės dalia - pri- 
žiūrėti ją lig pat mirties. Titai net plaukai pasišiaušė. Tik Ro- 
saurai gali ateiti į galvą tokia baisi mintis laikytis žŽeminamo 
papročio. 

O, kad Rosaurai gerklė išdžiūtų! Ir daugiau niekada ne- 
ištartų šių baisių, absurdiškų, dusinančių, prakeiksmui ly- 
gių žodžių. Geriau jau būtų nurijusi juos, paslėpusi giliai 
savo įsčiose, kol jie išnyks. Ir duok Dieve Titai sulaukti to 
meto, kad sutrukdytų seseriai įgyvendinti savo nelemtas už- 
mačias. 

Pati nesuvokė, kodėl šios nemalonios mintys atėjo į galvą, 
kai artėja patys laimingiausi jos gyvenimo įvykiai, bet nega- 
lėjo jų atsikratyti. Gal Pedras pasėjo tą nerimo sėklą. Nuo 
pat grįžimo į sodybą, kai tik sužinojo apie būsimą Džono ir 
Titos santuoką, Pedras vaikščiojo surūgęs ir nė nemanė to 
slėpti. Jo net užkalbinti negalėjai. Kas rytą atsikėlęs dar su 
aušra, jis sėsdavo ant arklio ir išjodavo į laukus. Grįždavo tik 
vakarienės metą, o paskui užsidarydavo savo kambaryje. 

Aplinkiniai nesuprato tokio jo elgesio, daugeliui atrodė, 
kad jis sielojasi, jog daugiau negalės susilaukti palikuonių. 
Kad ir kaip ten būtų, visus tuose namuose užvaldė pyktis. 
Tita tikrai jautėsi kaip „vanduo šokoladui“. Dar niekada ne- 
buvo tokia irzli. Net burkavimas karvelių, kurių vėl buvo pil- 

na pastogė, - 0 jų burkavimas grįžus namo maloniai glostė 
širdį, — ir tai dabar neteikė jai malonumo. Rodėsi, galva tuo- 
jau sprogs lyg prinokusi kukurūzų burbuolė. Ji tvirtai suėmė 
galvą rankomis bijodama, kad taip neatsitiktų. Pajutusi ne- 
drąsų plekšnojimą per nugarą, pikta atsisuko, pasirengusi ap- 
talžyti visus, kas tik šią akimirką drįstų ją trukdyti. Tačiau 
kaip nustebo, kai atsisukusi pamatė Čenčią. Tokią pat kaip 
visada: besišypsančią ir laimingą. Dar niekada taip nesidžiau- 
gė Čenčios pasirodymu, net tuomet, kai ši apsilankė Džono 
namuose. Čenčia, kaip visada, pasirodydavo nelauktai, bū- 
tent tada, kai Tita labiausiai jos pasigesdavo. 

Šaunu buvo matyti Čenčią atsigavusią ir linksmą, neliko 
nė lašelio baimės ir nevilties, su kuriomis paliko sodybą... 

Patirto skausmo - nė žymės. Viską padėjo užmiršti vyras, 
švytintis plačia nuoširdžia šypsena, ir dabar stovintis šalia 
jos. Matėsi, kad tai garbingas mažakalbis, geras vyriškis, pa- 
galiau, kas žino, nes kol kas Čenčia neleido jam nė burnos 
praverti, pristačiusi jį Titai: „Chesus Martinesas jūsų pa- 
slaugoms“.. 

„Paskui Čenčia, kaip įprasta, leidosi į visus greičio rekordus 
viršijantį plepėjimą, ir per dvi minutes išklojo, kaip gyveno 
palikusi sodybą: 

Chesus buvo pirmasis jos vaikinas ir jos neišsižadėjo. Čen- 
čios tėvai priešinosi jų meilei, ir jei ne Čenčios grįžimas į kai- 
mą, taip niekada ir nebūtų sužinojęs, kur jos ieškoti. Jam vi- 
sai nerūpėjo, kad Čenčia jau nebuvo nekalta mergaitė, ir jie- 
du nedelsdami susituokė. Sužinoję apie Mamos Elenos mir- 
tį, sugrįžo, tikėdamiesi pradėti čia naują gyvenimą, susilauk- 
ti daug vaikų ir būti labai laimingi... 

Tita stabtelėjo įkvėpti oro, nes jos veidas paraudo kaip bu- 
rokas, ir, pasinaudojusi pauze, pasakė, tik gal ne tokia grei- 

takalbe kaip Čenčia, kad malonu ją ir vėl čia matyti, apie 
Chesaus įdarbinimą pasikalbėsiančios rytoj, o dabar Džonas 
rengiasi prašyti jos rankos, jie greitai tuoksis, šiuo metu ver- 
da vakarienę, ir jos prašanti paruošti šaltą raminamąją vo- 
nią, nes Džonas galįs pasirodyti bet kurią akimirką. 

Čenčia stumte išstūmė ją iš virtuvės ir pati kibo į darbą. 
Jau čiampandongą, pasak jos, tikrai galinti paruošti užsi- 
merkusi. 

Kai mėsa apkepa ir nelieka skysčio, galima imtis kukurū- 
zinių paplotėlių, kurie kepami su aliejumi, tik neilgai, kad 
nesukietėtų. Tada į skardą, kurią šausime į krosnį, pirmiau- 
sia įpilame grietinėlės, kad kepinys nepriliptų prie sienelių, 
paskui dedame sluoksnį kukurūzinių paplotėlių, sluoksnį 
apkeptos mėsos su prieskoniais ir galiausiai apliejame tirš- 
tu padažu, užklojame sūrio gabalėliais ir pašlakstome grie- 
tinėle. Viskas kartojama nuo pradžių, kol skarda bus pilnu- 
tėlė. Tada reikia kepti krosnyje, kol išsilydys sūris ir suminkš- 
tės kukurūziniai paplotėliai. Į stalą reikia patiekti su ryžiais 
ir troškintomis pupelėmis. 

Koks džiaugsmas Titai buvo žinoti, kad Čenčia ir vėl grįžo 
virtuvėn. Dabar jai liko tik pasirūpinti savimi. Lyg vėjo gena- 
ma išbėgo į kiemą ir pasileido maudyklės link. Per dešimt 
minučių reikėjo nusiprausti, apsirengti, tinkamai susišukuo- 
ti ir pasikvepinti. Ji taip skubėjo, kad nepastebėjo netoliese 
galiniame kiemelyje vaikštinėjančio Pedro. 

Tita akimirksniu išsinėrė iš drabužių, įsmuko į maudyklę 
ir paleido šaltą vandenį tiesiog ant galvos. Kokia tai buvo 
palaima! Užsimerkus jos pojūčiai tarsi atgijo, pajuto kiek- 
vieną lašą, tekantį jos kūnu. Šalto vandens sujaudintų krūtų 
speneliai pasidarė kieti kaip akmenys. Kita srovė tekėjo nu- 
gara ir kaip krioklys šoko žemyn per apvalius sėdmenis tie- 

siai ant tvirtų kojų. Pamažu jos bloga nuotaika sklaidėsi, ir 
galvos skausmas atlėgo. Staiga ji pajuto, kad vanduo paleng- 
va šyla, darosi karštas, lyg ugnimi ima deginti odą. Kartais 
taip nutikdavo per vasaros karštymetį, kai saulės spinduliai 
įkaitindavo vandenį inde, bet tik ne dabar, ne vakarėjančiu 
vasaros metu. Išsigandusi atsimerkė, neduok Dieve, maudyk- 
lėje vėl kilo gaisras, tačiau priešais, kitoje lentų pertvaros pu- 
sėje, stovėjo Pedras ir pro plyšius ją stebėjo. 

Pedro akys degė tokia liepsna, kad prieblandoje negalėjai 
nepastebėti, - tarsi du rytmečio rasos lašus, užgožtus piktžo- 
lių, palietė pirmas saulės spindulys. Prakeiktas Pedro žvilgs- 
nis! Ir prakeiktas dailidė, surentęs tokią pat maudyklę, kokia 
buvo sudegusioji - su plyšiais tarp lentų! Pedras žengė žings- 
nį artyn, o akyse degė geismo kibirkštys, tuo metu Tita čiupo 
drabužius ir išbėgo iš maudyklės paskubomis rengdamasi. Pa- 
siekusi savo kambarį, tuojau užsirakino. 

Tita dar nebuvo pasirengusi, o Čenčia jau pranešė, kad 
atvyko Džonas ir laukia jos svetainėje. 

Negalėjo su juo pasisveikinti, juk stalas dar buvo nepadeng- 
tas. Prieš tiesiant staltiesę, stalą reikėtų uždengti plona me- 
džiaga, kad nuolat kilnojamų taurių bei indų garsas būtų dus- 
lesnis. Geriausiai tam tiktų baltos spalvos flanelė, išryškinanti 
staltiesės baltumą. Tita kruopščiai lygino staltiesės raukšleles 
ant didelio dvidešimčiai žmonių skirto stalo, kurį dengdavo 
tik ypatingomis progomis, tokiomis kaip ši. Stengėsi ruoštis 
kaip galima tyliau, net kvėpavimą sulaikiusi mėgino nugirsti 
Rosauros, Pedro ir Džono pokalbio nuotrupas svetainėje. Sve- 
tainę ir valgomąjį skyrė gana ilgas koridorius, todėl Titos ausis 
pasiekdavo tik neaiškus Pedro ir Džono vyriškų balsų murme- 
sys, galėjo suprasti, kad jie dėl kažko ginčijasi. Paskubomis iš- 
dėliojo lėkštes, masyvius sidabrinius įrankius, taures ir druski- 


LAURA ESOUIVEL Iš KAIP VANDUO ŠOKOLADUI 117 


nes. Pagrindiniam patiekalui skirtas lėkštes padėjo šildyti ant 
nedidelių tam skirtų stovelių su žvakelėmis, o lėkštės užkan- 
džiams ir sriubai jau buvo paruoštos naudoti. Nulėkė į virtuvę 
atnešti butelį Burdeos vyno, kurį teko šildyti vandenyje. Bur- 
deos vynus iš rūsio reikia atnešti gerokai prieš tiekiant į stalą ir 
laikyti šiltoje vietoje, nes šilumoje stipriau pasklinda jų kva- 
pas, tačiau Tita užmiršo laiku atnešti, tad vyną šildyti teko dirb- 
tiniu būdu. Tėliko stalo viduryje padėti bronzinį krepšelį su 
gėlėmis, o jas, kad nenuvystų, reikia merkti visai prieš sėdant 
už stalo, todėl šį darbą pavedė Čenčiai, o pati skubiai, kiek 
leido jos iškrakmolyta suknelė, nuėjo į svetainę. 

Pravėrusi duris pirmiausia išgirdo karštą Džono ir Pedro 
diskusiją apie šalies politinę padėtį. Matyt, bus pamiršę ele- 
mentariausias elgesio svečiuose taisykles, kurios nurodo, kad 
susibūrimuose nederėtų aptarti tam tikrų asmenų, prisimin- 
ti liūdnų temų ar nelaimingų atsitikimų, nekalbėti apie reli- 
giją ir politiką. Titos pasirodymas nutraukė jų ginčą ir pokal- 
bis pasidarė ramesnis. 

Tokiomis aplinkybėmis, truputį įsitempęs, Džonas pradė- 
jo piršlybas. Pedras, kaip šių namų vyriškos giminės atstovas, 
atliko priedermę, nors ir šiurkštokai. Jis davė sutikimą tuok- 
tis. Tuomet jie pradėjo aptarti detales. Tariantis dėl vestuvių 
dienos paaiškėjo, kad Džonas prieš tai norėtų nuvykti į Jung- 
tinių Valstijų šiaurę ir pakviesti vienintelę savo tetulę, kuri 
labai norėjo dalyvauti šioje ceremonijoje. Titai iškilo didelis 
rūpestis: ji troško greičiau palikti šiuos namus ir išvykti kuo 
toliau nuo Pedro. 

Sužieduotuvės įvyko, kai Džonas Titai ant piršto užmovė 
nuostabų žiedą su deimantais. Tita negalėjo akių atitraukti, 
žiūrėjo, kaip jis akinamai švyti. Tas švytėjimas jai priminė Ped- 
ro akis, kai maudyklėje žiūrėjo į ją nuogą. Gal vynas buvo kal- 

tas, bet ji prisiminė Načios dar vaikystėje išmokytą otomi' gen- 
ties poemą: 


Rasos lašelyje suspindo saulė, 
rasos lašelis dingo, 

o mano akyse švieti tik tu, 

aš gyvenu, aš gyvenu... 


Rosaura net suvirpėjo pamačiusi Titos akyse ašaras, ku- 
rias palaikė laimės ašaromis, ir jai nuo širdies lyg akmuo nu- 
sirito, nes sąžinės priekaištai, kad paveržė Titos mylimąjį, ją 
nuolat kankino. Nudžiugusi pripildė taures šampano ir pa- 
siūlė visiems išgerti už jaunųjų laimę. Visi keturi esantieji 
svetainėje pritarė, tik staiga Pedro taurė keliant tostą dzink- 
telėjo pernelyg smarkiai ir pažiro tūkstančiu šukelių, kitų vei- 
dus ir drabužius aptaškydama šampano purslais. 

Sumišimo akimirką pačiu laiku, tarsi apvaizdos siųsta, pa- 
sirodė Čenčia ir ištarė stebuklingus žodžius: „Vakarienė pa- 
ruošta“. Tai išsklaidė įtampą ir susidariusią keblią padėtį. Kai 
kalbama apie valgį, vieną maloniausių dalykų, tik neišmanė- 
liai ir ligoniai neskiria tam reikiamo dėmesio. Šiuo atveju 
nebuvo nei vienų, nei kitų, todėl atgavę gerą nuotaiką, jie 
patraukė valgomojo link. | 

Vakarieniaujant, dėkui Dievui, nesusipratimų išvengta, gal- 
būt patarnaujančios ir aplink stalą zujančios Čenčios dėka. 
Valgis kitu atveju gal būtų teikęs ir didesnę palaimą, mat pras- 
ta Titos nuotaika jį ruošiant turėjo reikšmės, bet sakyti, kad 
patiekalai neskanūs, tikrai būtų buvę neteisinga. Čiampan- 
dongas laikomas išskirtiniu patiekalu, ir jokie nemalonumai 
ar prasta nuotaika negali pakenkti jo skoniui. Po vakarienės 


* Meksikos centre gyvenusi gentis, turėjusi ir savo kalbą. Vert. 

Tita nulydėjo Džoną iki durų, kur juodu sujungė ilgas atsi- 
sveikinimo bučinys. Rytojaus dieną Džonas nutarė vykti į ke- 
lionę, kad kuo greičiau sugrįžtų namo. 

Tita, atėjusi į virtuvę, patarė Čenčiai susitvarkyti kambarį, 
kur nuo šiol juodu su Chesumi gyvensią, tik prieš tai nepa- 
miršo Čenčiai padėkoti už jos didžiulę pagalbą. Reikėjo įsiti- 
kinti, ar patalpoje ir čiužinyje nėra įsitaisiusių blakių. Pasku- 
tinė tarnaitė, gyvenusi tame kambaryje, priveisė bjaurių gy- 
vių, o Tita, nuo naujagimės atsiradimo dienos prapuolusi dar- 
buose, neištaikė laiko dezinfekuoti kambario. 

Geriausiai blakes naikina tirpalas, gautas sumaišius stikli- 
nę vyno spirito su puse uncijos terpentino ir puse uncijos kam- 
paro miltelių. Šiuo mišiniu ištepus blakių apgyventas vietas, 
parazitai visiškai išnyksta. 

Sutvarkiusi virtuvę Tita dėliojo rakandus į savo vietas. Mie- 
go dar nesinorėjo, todėl nutarė geriau susitvarkyti, nei at- 
merktomis akimis vartytis lovoje. Jos galvą kvaršino galybė 
minčių, bet nusprendė pirmiausia padaryti tvarką virtuvėje, 
o paskui gal pavyks ir mintis surikiuoti. Didįjį puodą nunešė 
į sandėliuką, anksčiau buvusį tamsųjį kambarėlį. Po Mamos 
Elenos mirties paaiškėjo, kad maudytis tenai niekas neketi- 
na, nes visiems labiau patiko maudyklė kieme, todėl iš tam- 
saus kambarėlio padarė sandėliuką. Vienoje rankoje laikė 
puodą, o kitoje nešė žibalinę lempą. Įėjusi į kambarėlį sten- 
gėsi neužkliūti už kitų virtuvės rakandų ir puodų, kuriuos 
laikė čia kaip retai naudojamus. Lempa švietė gana ryškiai, 
bet nepakankamai, kad Tita pastebėtų iš paskos įslinkusį še- 
šėlį ir užsklendusį duris. 

Aiškiai pajutusi, kad be jos sandėliuke yra dar kažkas, ji 
atsisuko ir lempos šviesoje pamatė Pedrą, užsklendžiantį 
sandėliuko duris. 

— Pedrai, ką čia veikiate? 

Pedras tylėdamas priėjo prie jos, užgesino lempą, pasiguldė 
ant netoliese stovinčios lovos, kadaise priklausiusios Gertrūdai, 
ir Tita su pirmąja savo gyvenimo meile prarado nekaltybę. 

Rosaurai savo kambaryje nesisekė užmigdyti naujagimės, 
kuri nesiliovė verkusi. Nešiojo ir sūpavo ją, bet viskas veltui. 
O kai pažvelgė pro langą, pastebėjo iš tamsaus kambarėlio 
išslenkantį spindintį siluetą. Nuostabios šviesos kibirkštys kilo 
ligi pat dangaus lyg bengališkos ugnelės. Sušukusi Titai ir 
Pedrui, kad ateitų pasižiūrėti reginio, nesulaukė nė vieno, 
pasirodė tik Čenčia, ėjusi pro šalį su švaria patalyne savo guo- 
liui. Išvydusi tokį paslaptingą reginį, Čenčia pirmąsyk gyve- 
nime neteko žado ir iš jos lūpų neišsprūdo nė garselio. Net 
viską mačiusi Esperansa liovėsi verkti. Čenčia puolė ant ke- 
lių ir ėmė karštligiškai melstis ir žegnotis. 

— O Švenčiausioji Mergele, dangaus valdove, pasiimk ma- 
no ponios Elenos sielą savo globon, išvaduok nuo klaidžioji- 
mo skaistyklos sutemose! 

— Čenčia, apie ką čia dabar šneki? 

— Apie ką gi daugiau, apie mirusiosios vėlę! Juk aišku, kad 
šioji vietos nesuranda! Aš tai jau nė už ką tenai neisiu! 

— Aš irgi. 

Jei tik Mama Elena būtų žinojusi, kad net ir po mirties 
baugina šeimynykščius ir kad toji baimė Titai su Pedrui su- 
teikė puikią galimybę geidulingomis glamonėmis išniekinti 
jos pamėgtą vietą Gertrūdos lovoje, ji būtų šimtą sykių kars- 
te apsivertusi! 


Bus daugiau... 


Kitas receptas 
Sokoladas ir Karališkieji raguoliai 


DEVINTAS SKYRIUS 


Rugsėjis 


ŠOKOLADAS IR KARALIŠKIEJI 
RAGUOLIAI 


Šokoladui reikės: 


2 svarų Sokonusko kakavos pupelių, 

2 svarų Marakaibo kakavos pupelių, 

2 svarų Karakaso kakavos pupelių, 
cukraus maždaug 4-6 svarų (pagal skonį) 


Ruošimo būdas: 


Pirmiausia reikia paskrudinti kakavos pupeles. Geriausiai tam 
tinka skardinis dubuo, ne molinis, nes molinio indo sienelės su- 
geria skrudinamų pupelių išskiriamą aliejų. Negalima į tai Žiū- 
rėti pro pirštus, nes šokolado skonis ir kokybė priklauso nuo 
trijų dalykų: naudojamos tik sveikos ir nepažeistos kakavos pu- 
pelės; gaminant, bet ne anksčiau, reikia sumaišyti kelių rūšių 
pupeles; pagaliau labai svarbu, kiek pupelės skrudinamos. 

Skrudinti reikia tol, kol pupelės pradeda išskirti aliejų. Jei 
skrudinama trumpiau, šokoladas bus blyškios spalvos ir ne- 
skanus. O jei skrudinama ilgiau nei reikia, pupelės apsvils, ir 
šokoladas bus aitraus skonio. 

Tita išgavo tik pusę šaukšto pupelių aliejaus, sumaišė su 
saldžiųjų migdolų aliejumi ir pasigamino puikų tepalą lū- 
poms. Žiemą, nors ir labai saugodavosi, lūpos neišvengiamai 
suskirsdavo. Vaikystėje tai keldavo didelių nepatogumų - vos 
nusijuokus, lūpų odą imdavo peršėti, ji plyšdavo ir kraujuo- 
davo. Pamažu priprato ir kęsdavo skausmą. Na, o dabar, kai 
juoktis didelio pagrindo neturėjo, tas rūpestis visai nekvarši- 
no jai galvos. Galėjo ramiai laukti pavasario, kada lūpų oda 
vėl atsigauna. Dabar tepalą pasigamino tik todėl, kad vakare 
buvo pakviesta svečių skanauti Karališkųjų raguolių. 

Ne, juoktis neketino, tik šiaip panoro, kad vakare lūpos 
atrodytų dailiai ir blizgėtų. Įtarimas, kad ji laukėsi, nedavė 

pagrindo šypsotis. Mylėdamasi su Pedru apie tai negalvojo. 
Ir jam dar nieko nebuvo sakiusi. Šį vakarą žadėjo pranešti, 
tik nežinojo, kaip tai padaryti. Ką Pedras pajus, ir kaip iš 
tokios keblios padėties išsikapstyti, ji nenumanė, todėl ven- 
gė apie tai net galvoti. 

Stengėsi nuginti šalin nerimastingas mintis ir galvoti apie 
kasdienius dalykus, pavyzdžiui, tepalo lūpoms ruošimą. Ta- 
čiau pirmiausia reikėjo paruošti šokoladą, o tada jau galvoti 
apie tepalą. 

Kai pupelės apskrunda iki reikiamos kokybės, šluotele pa- 
šalinami jų lukštai. Po piesta, kur bus malamos pupelės, pa- 
statomas gilus ketaus puodas su žarijomis, o kai piesta pa- 
kankamai įkaista, pupelės pradedamos malti. Nuo gabalo at- 
skeltas ir sutrupintas cukrus malamas kartu su kakavos pu- 
pelėmis. Rankomis suformuojami pailgi ar ovalūs gabalėliai, 
kokie kam patinka, ir paliekami gulėti. Peilio galiuku galima 
išraižyti visokius ornamentus. Tita mintimis nuklydo į laimin- 
gas vaikystės dienas, kai Karalių dieną jos pečių neslėgė jo- 
kie rūpesčiai. Tuomet labiausiai sielodavosi dėl to, kad Ka- 
raliai niekada neatnešdavo tokių dovanų, kokių ji norėdavo, 
užją visuomet nuspręsdavo Mama Elena, maniusi geriau Ži- 
nanti, ko mergaitei reikia. Vos prieš kelerius metus sužinojo, 
kad vienintelį kartą jos noras buvo išpildytas tik todėl, jog 
Načia slapčiomis iš savo santaupų nupirko jai „filmuką“, ma- 
tytą parduotuvės lange. Filmuku jį pavadino todėl, kad švie- 
čiant žibaline lempa, kaip šviesos šaltiniu, ant sienos buvo 
galima matyti vaizdelius, panašius kaip kine, tačiau iš tikrųjų 
aparatas vadinosi „zootropas“. Koks buvo jos džiaugsmas, 
kai atsikėlusi rytą rado jį savo batelyje. Kiek vakarų visos trys 
seserys mėgavosi smagiomis istorijomis ir slenkančiais vaiZ- 
deliais, pieštais ant stiklo lentelių. Kaip toli dabar jai atrodė 

tas metas, kai Načia buvo šalia. O, Načia! Kaip Tita ilgėjosi jos 
makaronų sriubos, įdarytų paprikų, antpilėlių, padažų, pyra- 
go su grietinėle kvapo ir praėjusių dienų. Dar niekas nėra išvi- 
ręs skanesnių arbatų nei košių, ji niekada neužmirš Načios šyp- 
senos, jos vėžlio kiauto papuošalų ant smilkinių, kaip ji pinda- 
vo Titai kasas, kaip apkamšydavo antklode prieš miegą ar su- 
sirgusią, virdavo, ko tik ligonė panorėdavo, kaip skaniai ruoš- 
davo šokoladą! O, kad ji galėtų susigrąžinti iš praėjusių laikų 
bent kiek džiugesio ir Karališkuosius raguolius imtų ruošti su 
vaikystės užsidegimu! O vėliau su seserimis skanauti juos, burti 
ir juokauti, kaip būdavo, kai su Rosaura dar nesivaržė dėl to 
paties vyriškio, kai nė motais buvo, kad jai nelemta ištekėti, 
kai Gertrūda nė nenumanė, kad palikusi namus uždarbiaus 
viešnamyje, kai perlaužusi raguolį ir ištraukusi dovanėlę šven- 
tai tikėjo, kad noras išsipildys. Gyvenimas ją išmokė suprasti, 
kad ne visi norai išsipildo, ne visiems lemta iki galo įgyvendin- 
ti savo svajones ir kad teisė tvarkyti savo gyvenimą kaip nori iš 
jos pareikalaus daug pastangų. Kovos lauke ji buvo viena. Tai 
labai sunku. O kad jos sesuo Gertrūda būtų šalia! Bet veikiau 
numirėlis iš kapų prisikels, nei Gertrūda grįš namo. 

Nuo tos dienos, kai Nikolas nugabeno drabužius į viešna- 
mį, kuriame ji uždarbiavo, niekas nieko apie ją daugiau ne- 
girdėjo. Pagaliau suformavusi šokolado gabalėlius padėjo 
juos, kaip ir vaikystės prisiminimus, į šalį ir ėmėsi Karališkų- 
jų raguolių. 


Reikia: 


30 gramų šviežių mielių, 
1/4 kilogramo miltų, 

6 kiaušinių, 

šaukšto druskos, | 
2 šaukštų apelsinmedžio žiedų vandens, 
1 V» puodelio pieno, 

300 gramų cukraus, 

300 gramų sviesto, 

250 gramų cukruotų vaisių, 

mažutės porcelianinės lėlytės 


Ruošimo būdas: 


Rankomis ar šakute susmulkinamos mielės ir sumaišomos 
su ketvirčiu kilogramo miltų, iš lėto supilant pusę puodelio 
šilto pieno. Supylus pieną, suformuojamas rutulys ir laukia- 
ma, kol mielės pakils ir masė dvigubai padidės. 

Tita kaip tik baigė ruošti tešlą, kai virtuvėje pasirodė Ro- 
saura. Ji ketino prašyti, kad Tita gamintų pagal Džono nuro- 
dymus. Jau keletą savaičių Rosaurą kankino žarnyno sutriki- 
mai, vidurių pūtimas ir blogas kvapas. Rosaura prastai jautė- 
si, todėl nutarė miegoti kitame kambaryje nei Pedras. Šitaip 
bent jau nesidrovės išleisti dujų, kada tik panorės. Džonas 
patarė jai atsisakyti šakniagumbių, ankštinių daržovių ir gy- 
venti fiziškai aktyviau. Pastarąjį nurodymą moteriai vykdyti 
buvo labai sunku, nes ji smarkiai aptuko. Pati negalėjo su- 
prasti, kodėl nuo grįžimo dienos staiga pradėjo storėti, nors 
maistas nepasikeitė. Judinti sunkų liulantį kūną nebuvo leng- 
va. Visi šie nemalonumai temdė jai gyvenimą, bet apmau- 
džiausia buvo tai, kad Pedras kasdien vis labiau jos šalinosi. 
Negalėjo už tai jo smerkti. Ji pati savimi bodėjosi. Ir negalė- 
jo savęs pakęsti. 

Rosaura pirmąsyk nusimetė išdidumo kaukę ir pasipasa- 
kojo Titai savo bėdas. Net prisipažino anksčiau nebendravu- 
Si su ja, nes graužė pavydas. Manė, kad ją su Pedru sieja slap- 
tas meilės ryšys, tačiau dabar įsitikino, kad ji mylinti Džoną, 
juk vestuvės ne už kalnų, todėl nutarusi, kad būtų kvaila to- 
liau kliautis savo nuojauta ir pavyduliauti. Tikėjosi atgaivinti 
gerus jųdviejų santykius. Tikra tiesa, iki šiol Rosauros ir Ti- 
tos santykius galėjai įsivaizduoti kaip verdantį aliejų su ką 
tik įpiltu šaltu vandeniu! Net su ašaromis akyse meldė atleis- 
ti, kad tekėjo už Pedro. Ir prašė patarimo, kaip elgtis, kad 
Pedras liautųsi jos šalintis. Tik ji ir galėjo duoti tokių patari- 
mų! Rosaura prisipažino, kad jau keletą mėnesių Pedras su 
ja nesimyli. Net aiškiausiai to vengia. Ji per daug nesirūpino, 
nes Pedras niekada nebuvo su ja aistringas. Tačiau dabar jis 
ne tik nesimyli, bet net jos šalinasi. 

Rosaura gali pasakyti, nuo kada tai prasidėjo, nes puikiai 
prisimena tą dieną. Nuo tos nakties, kai apsireiškė Mamos 
Elenos vėlė. Ji nemiegojo ir laukė Pedro, išėjusio pakvėpuo- 
ti grynu oru. Pasakojimo apie vėlę jis beveik nesiklausė, bu- 
vo atsainus ir lyg kažkur nutolęs. Naktį keletą kartų ji mėgi- 
no jį apkabinti, tačiau jis arba kietai miegojo, arba apsimetė 
miegas, nes visai nekreipė dėmesio. Vėliau išgirdo jį tyliai 
raudant, bet apsimetė nieko negirdinti. 

Jautė, kad jos tuklumas, dujos ir negeras kvapas iš burnos 
galutinai atstumia Pedrą, ir nesumojo, kaip išbristi iš susida- 
riusios padėties. Iš visos širdies prašė Titos pagalbos. Kaip 
niekad Rosaurai stigo jos draugijos, nes daugiau neturinti su 
kuo pasikalbėti. Jos padėtis kasdien darėsi vis keblesnė. Ji 
neįsivaizduoja, „ką pasakys žmonės“, jei Pedras ją paliks, ši- 
to smūgio ji nepakels. Visa laimė, kad turi dukterį Esperan- 
są, kurios pareiga būti šalia motinos iki pat jos dienų galo. 

Viskas buvo gerai, kol Rosaura neištarė šių žodžių, nes šir- 
dyje sukirbėjusi užuojauta seseriai kaipmat dingo. Jau ant- 
rąkart išgirdo, koks likimas laukia Esperansos, ir vos susilai- 
kė neišrėžusi, kad šis nuosprendis pats absurdiškiausias, ko- 
kį teko girdėti. Dabar ne laikas pradėti diskusijas šiuo klau- 
simu, tačiau besimezganti draugystė akimirksniu išsisklaidė. 
Susilaikiusi nuo prieštaravimų, pažadėjo seseriai parengti spe- 
cialią lieknėjimo dietą. Dar pateikė jai senovinį receptą, ku- 
ris panaikins negerą burnos kvapą: „Blogas kvapas atsiranda 
dėl skrandžio negalavimų, o priežasčių tam yra įvairiausių. 
Kad jo neliktų, reikia dažnai skalauti gerklę sūraus vandens 
tirpalu, sumaišytu su keletu lašų kamparo rūgšties, tuo pat 
metu įtraukiant jo ir į šnerves. Šias procedūras kaitalioti su 
šviežios mėtos kramtymu. Tai padės atsikratyti net ir paties 
nemaloniausio burnos kvapo.“ 

Rosaura buvo labai dėkinga už sesers patarimus ir paliku- 
si virtuvę nukrypavo į sodą pasirinkti šviežių mėtų, prieš tai 
paprašiusi niekam neužsiminti apie šį delikatų reikalą. Iš Ro- 
sauros veido galėjai matyti, kad jai palengvėjo. O Tita, at- 
virkščiai, jautėsi visiškai sugniužusi. Ką ji padarė! Kaip išma- 
tuoti skausmą, kurį ji suteikė Rosaurai, Pedrui, sau pačiai ir 
Džonui? Kaip galės pažvelgti jam į akis, juk iš kelionės jis 
grįžta jau po kelių dienų? Juk Džonas - tai žmogus, kuriam 
ji jautėsi be galo dėkinga, jis grąžino jai gyvenimo džiaugs- 
mą, jis suteikė galimybę tapti laisvai. 

Džonas - ramybė, giedrumas ir išmintis. Jis nė už ką to 
nenusipelnė. Ką jam pasakyti, kaip elgtis? Bus geriausiai im- 
tis Karališkųjų raguolių, nes, plepant su Rosaura, mielės smar- 
kiai pakilo, pats laikas minkyti tešlą. 

Ant stalo išpilamas kilogramas miltų. Į vidurį dedami visi 
produktai ir minkoma tešla, imant po truputį miltų, kol su- 

naudojamas visas kilogramas. Pakilusios mielės sumaišomos 
su gauta mase, ir tešla laikoma gera tuomet, kai nelimpa prie 
rankų. Ant stalo prilipusios tešlos likučius irgi reikia įmaišy- 
ti. Paruoštą tešlą reikia dėti į gilų, riebalais išteptą indą. Tuo- 
met pridengus servetėle laukti, kol tešla dar kartą pakils. Rei- 
kia prisiminti, kad tešlai dvigubai pakilti reikia maždaug dvie- 
jų valandų, o šaunant į krosnį ji turi būti pakilusi tris kartus. 

Kai Tita pridengė servetėle indą su kilti palikta tešla, stip- 
rus vėjo gūsis atidarė virtuvės duris. Tita pajuto žvarbaus 
vėjo šuorą ir ją nupurtė ledinis šaltis. Vėjo pagauta servetė- 
lė pakilo į orą, o Titos nugara nuėjo pagaugais. Atsigręžė ir 
nustėro, pamačiusi priešais Mamą Eleną, žvelgiančią labai 
rūsčiai. 

— Kiek kartų įspėjau tave, kad nesiartintum prie Pedro. 
Kaip drįsai manęs nepaklausyti? 

— Mamyte, aš stengiausi... bet... 

— Kur jau ne! Tai, ką padarei, nepateisinama! Tu pamynei 
moralę, pagarbą ir padorumą! Tu nieko verta, net savęs ne- 
gerbianti paleistuvė. Tas prakeiktas padaras, augantis tavo 
įsčiose, sutepė visos giminės ir mano protėvių vardą! 

— Ne, mano vaikas nėra prakeiktas! 

— Jis prakeiktas! Aš jį prakeikiu! Jį ir tave, visiems laikams! 

— Ne, dėl Dievo. 

Virtuvėje pasirodė Čenčia, ir Mama Elena apsisukusi din- 
go pro tas pačias duris, kaip atėjusi. 

— Mergyt, uždarytum duris, ar nejauti, kaip šalta? Paskuti- 
niu metu esi lyg nesava. Kas nutiko? 

Nieko jai nenutiko, išskyrus tai, kad jau mėnuo, kaip nesi- 
rodo mėnesinės, tikriausiai ji laukiasi; reikia kaip nors pra- 
nešti tai Džonui, kuris skuba grįžti ir kelti vestuves. Reikės 
atšaukti vestuves, reikės palikti šiuos namus, jei nori, kad vai- 

ko gimimas niekam nesukeltų rūpesčių, reikės visiems lai- 
kams išsižadėti Pedro, nes Rosauros skaudinti ji daugiau 
neketina. 

Štai kas ją kankino, ir niekas daugiau! Tik Čenčiai nieko 
negalėjo sakyti. Sužinojusi tai, plepioji tarnaitė jau kitą die- 
ną paskleistų gandus po visą apylinkę. Geriau jau nė žodžiu 
neprasitarti, o keisti pokalbio temą, ir tiek, užklupta, ką nors 
negerai daranti, taip elgdavosi pati Čenčia. 

— Vaje, tešla jau baigia išlipti iš dubens. Leisk man užsiimti 
pyragu, nes sulauksim nakties. 

"Tešla dar nepakankamai iškilusi drybsojo dubenyje, bet Ti- 
tai buvo gera priežastis nukreipti Cenčios dėmesį kitur. 

Kai tešla antrą kartą pakyla, reikia padėti ją ant miltais 
pabarstyto stalo ir susukti iš jos „virvę“. Į tešlą galima įmai- 
šyti džiovintų vaisių, jei norite, ojei ne, pakaks joje paslėpti 
porcelianinę lėlytę. „Virvės“ galus reikia sujungti ir, ište- 
pus skardą riebalais ir pabarsčius miltais, raguolį dėti ant 
skardos. Reikia padėti taip, kad raguolis nesiektų skardos 
kraštų, nes jam reikės dvigubai pakilti. Krosnį dera užkurti 
kiek anksčiau, kad virtuvėje būtų maloniai šilta, o tešla iš- 
kiltų dar kartą. 

Tita atidžiai apžiūrėjo porcelianinę lėlytę. Pagal paprotį 
sausio šeštosios vakarą susirinkusieji laužo raguolį, o žmo- 
gui, šavo gabale radusiam lėlytę, priklauso švęsti vasario ant- 
rąją, Grabnyčios šventę, kada dar kartą prisimenamas Jėzaus 
gimimo stebuklas. Nuo pat vaikystės ji su seserimis labai mė- 
go dėl to varžytis. Radusioji pyrage įkeptą lėlytę buvo laiko- 
ma tikru laimės kūdikiu. Vakare, suspaudusi lėlytę, galėjo 
sugalvoti norą, kuris, jų šventu įsitikinimu, būtinai išsipildys. 

Ji glostė mažutę lėlytės figūrėlę ir mąstė, kaip paprasta bū- 
davo vaikystėje sugalvoti norą. Nieko nebuvo lengviau. Lai- 

kui bėgant Žmogus užauga ir suvokia, kad troškimai nėra be- 
galiniai, atsiranda draudžiamų, nuodėmingų dalykų. Ir ne- 
padorių. 

Bet kas gi tas padorumas? Neigti tai, ko kiekvienas žŽmo- 
gus tikrai nori? O, kad nebūtų suaugusi ir niekada nepaži- 
nusi Pedro, nebūtų pastojusi nuo jo. O, kad jos motina liau- 
tųsi drumsti ramybę, nesivaidentų kiekvienoje kertėje ir ne- 
prikaišiotų Titai paleistuvystės. Duok Dieve, kad Esperan- 
sa vis dėlto ištekėtų, ir Rosaura negalėtų jai sutrukdyti, kad 
mergaitei netektų kentėti baimės ir skausmo, ką teko patir- 
ti jai! Tegu mergaitė atranda savy stiprybės ir kaip Gertrū- 
da palieka namus, jei tik pasijus išnaudojama! O, kad da- 
bar Gertrūda grįžtų namo, nes Titai labai reikia paspirties 
ir patarimo! Taip svajodama ji įspraudė lėlytę į raguolį ir 
paliko tešlą kilti. 

Kai pagaliau tešla trečiąkart iškyla, kepinys puošiamas džio- 
vintais vaisiais, ištepamas kiaušinio plakiniu ir pabarstomas 
cukrumi. Tada šaunamas į krosnį ir kepamas dvidešimt mi- 
nučių. 

Kai raguolis iškepė ir ataušo, Tita paprašė Pedro, kad pa- 
dėtų nunešti jį ant stalo. Galėjo kreiptis pagalbos į bet ką, 
tačiau jai būtinai reikėjo pasikalbėti su juo akis į akį. 

— Pedrai, man reikia su jumis pasikalbėti. 

— Nieko nėra paprasčiau, gal einam į sandėliuką? Tenai 
mums niekas netrukdys. Jau seniai noriu jus ten pakviesti. 

— Aš kaip tik rengiausi pasikalbėti apie mūsų pasimaty- 
mus. 

Pokalbį nutraukė pasirodžiusi Čenčia, ji pranešė, kad į sve- 
čius atvyko Lobų šeimyna ir jau laukia, kada prasidės raguo- 
lio dalybos. Taigi Pedrui su Tita neliko nieko kita, kaip atidė- 
ti pokalbį ir nešti raguolį į svetainę, kur nekantraudami lau- 

kė svečiai. Eidama koridoriumi pastebėjo prie svetainės du- 
rų rymantį motinos siluetą, nulydėjusį Titą pykčio kupinu 
žvilgsniu. Titai net kojas pakirto. Šunelis Pulkė ėmė loti lyg 
paklaikęs, o Mamos Elenos siluetas grėsmingai artinosi prie 
Titos. Šuns gaurai iš baimės stojo piestu, jis atatupstas trau- 
kėsi nuo vaiduoklio. Netyčia užkliudė koridoriaus kampe ša- 
lia paparčio įrengtą spjaudyklę ir apsisukęs bėgti visą turinį 
paskleidė ant žemės. 

Šuniuko sukeltas triukšmas patraukė dėmesį dvylikos sve- 
čių, lūkuriavusių svetainėje šeimininkės. Jie išbėgo į korido- 
rių pasmalsauti, kas darosi, tačiau Pedras juos nuramino, kad 
Pulkė, matyt, jau nuseno, nes paskutiniu metu skalydavo dėl 
nesuprantamų priežasčių, o dabar tikrai nebuvo ko loti. Ta- 
čiau Pakita Lobo pastebėjo, kad Tita labai išbalusi, ir rodės, 
tuoj tuoj apalps. Ji paprašė, kad kas nors kitas padėtų Pedrui 
nunešti raguolį į valgomąjį, nes Titai reikėjo prisėsti. Paė- 
musi Titą už rankos, nusivedė į svetainę. Davė pauostyti drus- 
kų, ir greitai ši visiškai atsigavo. Nieko nelaukdamos jos nu- 
sprendė eiti pas svečius į valgomąjį. Eidama Pakita akimir- 
kai sustabdė Titą ir pasiteiravo: 

— Ar tikrai viskas gerai? Atrodai apsiblaususi, 0 jau tavo 
žvilgsnis! Jeigu nežinočiau, kad esi padori mergina, sakyčiau, 
jog laukiesi. 

Tita dirbtinai nusijuokė ir stengdamasi atrodyti nustebusi 
tarė: 

— Laukiuosi? Tik jums tokios mintys gali ateiti į galvą! O 
kuo čia dėtas mano žvilgsnis? 

— Aš galiu akimirksniu iš moters akių nustatyti, kad ji lau- 
kiasi. 

Tita su palengvėjimu atsiduso, kai vėl pasigirdo Pulkės ska- 
lijimas, išgelbėjęs ją nuo šio nelemto pokalbio, o šunelis kie- 

me draskėsi taip, kad kalbėtis buvo neįmanoma. Pulkės loji- 
mas maišėsi su daugybės žirgų kanopų trenksmu. Svečiai jau 
buvo sugužėję atgal į kambarį. Kas tokiu metu čia galėtų at- 
vykti? Tita nuskubėjo prie durų ir atvėrusi jas pamatė Pulkę, 
šokčiojantį ir vizginantį uodegą priešais raitelį, jojantį suki- 
lėlių būrio priešakyje. Kai priartėjo tiek, kad buvo galima 
įžvelgti jų veidus, Tita net aiktelėjo, pažinusi, kad būriui va- 
dovauja ne kas kitas, o sesuo Gertrūda. Šalia jojo - dabar jau 
generolas - Chuanas Alechandresas, tas pats, kuris kadaise 
išsigabeno ją iš namų. Gertrūda nušoko nuo žirgo ir, lyg pra- 
bėgę metai nieko nereikštų, paprastai tarė, kad šiandien nu- 
manė namie dalijant raguolį, todėl nutarė pasigardžiuoti puo- 
deliu gero, ką tik paruošto šokolado. Tita netverdama 
džiaugsmu ją apkabino ir tuojau pat nuvedė prie stalo, kad 
sugalvotų norą. Jų namuose tam buvo teikiama labai daug 
reikšmės, o ritualas atliekamas labai skrupulingai, pradedant 
šokolado ruošimu ir baigiant jo plakimu, o tai laikoma antru 
labai svarbiu dalyku. 

Nemokšiškai suplaktas net geriausios rūšies šokolado gė- 
rimas gali įgauti prastą skonį, O jei stinga Žinių ar nepaisoma 
tikslaus virimo laiko, šokoladas bus per tirštas arba prisvils. 

Kad taip neatsitiktų, reikia laikytis šitokios eigos: pirmiau- 
sia į indą įdėti plytelę šokolado, įpilti vandens ir kaitinti ant 
silpnos ugnies. Vandens turi būti šiek tiek mažiau už puode- 
lio, kuriame virs šokoladas, tūrį. Vandeniui užvirus, indas nu- 
keliamas, ir šokolado plytelė smulkinama, paskui sutrinama, 
kad gerai ištirptų vandenyje. Masė vėl kaitinama ant mažos 
ugnies. Kai užverda dar kartą ir iškyla putos, reikia nedel- 
siant nukaisti. Atvėsusį šokoladą trečiąkart užkaitinti, o prieš 
užverdant nukaisti ir suplakti. Pirmiausia reikia plakti pusę 

viso kiekio, paskui tą patį padaryti su likusiu. Putotas šoko- 
lado gėrimas išpilstomas į puodelius..Vietoj vandens galima 
naudoti pieną, tik tuomet pakanka užvirti vieną kartą, o ant- 
rąkart pakaitinti tik tam, kad nebūtų per tirštas, tada suplak- 
ti. Šokolado gėrimas, virtas su vandeniu, lengviau virškina- 
mas nei virtas su pienu. 

Kaskart iš puodelio sriūbtelėdama šokolado, Gertrūda iš 
malonumo net prisimerkdavo. Jeigu palikdami tėvų namus 
galėtume pasiimti įprastus kvapus ir skonius, gyvenimas bū- 
tų daug malonesnis. Žinoma, šie namai jau nebuvo jos na- 
mai, O apie motinos mirtį ji dar nė nežinojo. 

Išgirdusi šią liūdną žinią, ji nuoširdžiai susigraudino. Su- 
grįžo namo ir tam, kad Mamai Elenai įrodytų, jog daug pa- 
siekė. Ją paskyrė sukilėlių armijos generole. Šį rangą užsitar- 
navo narsiai kaudamasi kruvinuose mūšiuose. Ji buvo apsi- 
gimusi karvedė, tad įstojusi į armiją apsukriai vadovavo, ga- 
na greitai kilo karjeros laiptais ir užėmė pačią garbingiausią 
vietą, bet ne vien tai norėjo pranešti. Chuanas ją vedė ir san- 
tuoka buvo labai laiminga. Juodu antrąkart susitiko po me- 
tų, ir aistros liepsna vėl apėmė kaip tądien, kai susitiko pir- 
mą sykį. Ko daugiau žmogui reikia! Kokia ji būtų laiminga, 
galėjusi pasirodyti motinai, ir kaip norėjo vėl ją išvysti, bent 
jau tam, kad ši žvilgsniu parodytų Gertrūdai servetėle nusi- 
šluostyti šokolado gėrimą nuo lūpų. 

O šokolado skonis buvo toks pat kaip senais laikais. 

Gertrūda užsimerkusi palaimino Titą, kad ši gyventų ilgus 
metus ir nepamirštų senų gerų receptų. Nei jos, nei Rosau- 
ros virtuvė neviliojo, taigi, Titai pasimirus, išnyks ir šeimos 
tradicijos. Po vakarienės visi patraukė į svetainę, kur prasi- 
dėjo šokiai. Svetainėje degė galybė žvakių. Visus apstulbino 
Chuanas, pagrojęs gitara, akordeonu ir lūpine armonikėle. 

O Gertrūda, stuksendama bato kulnu, pritarė visoms jo me- 
lodijoms. 

Atokiau sėdėdama nenuleido nuo jo pasigėrėjimo kupino 
žvilgsnio, nors ją apsupę gerbėjai užvertė klausimais apie su- 
kilimą ir mūšius, kuriuose ji dalyvavo. Gertrūda, tiesi it nen- 
drė, rūkydama cigarą pasakojo svečiams kvapą gniaužian- 
čias istorijas apie pirmąjį jos vadovaujamą belaisvių sušau- 
dymą, tačiau negalėdama susiturėti nutraukė pasakojimą ir 
išėjo į svetainės vidurį. Pasikaišiusi padurkus pasileido šokti 
smagią polką Jesusita Chihuahua, kurią šiaurietišku akorde- 
onu meistriškai grojo Chuanas. Laisvai, nesivaržydama, kar- 
tais net iki kelių pakeldavo sijoną. 

Iš susirinkusių moterų pasigirdo pasipiktinimo kuždesiai. 

Rosaura pašnibždėjo Titai į ausį: 

— Nežinau, iš kur Gertrūda išmoko tokių šokių. Mamai 
šokti visai nepatiko, o tėtis, sako, irgi nekoks šokėjas buvęs. 

Tita nieko neatsakiusi gūžtelėjo pečiais, nors puikiai žinojo, 
iš ko Gertrūda paveldėjo ritmo jausmą ir temperamentą. Šią 
paslaptį ji manė nusinešianti į kapą, tačiau atsitiko kitaip. Po 
metų pasaulį išvydo Gertrūdos sūnus mulatas. Chuanas per- 
pykęs grasino ją pamesti. Negalėjo atleisti Gertrūdai, kad ji 
grįžo prie seno savo užsiėmimo. Taigi Tita, norėdama išgelbė- 
ti jų santuoką, viską papasakojo. Kokia laimė, kad jai pritrūko 
drąsos tuos laiškus sudeginti, nes dabar motinos „jaunystės 
klaidos“ padėjo Gertrūdai įrodyti savo ištikimybę vyrui. 

Kad ir kaip ten būtų, su tuo faktu reikėjo susitaikyti, ir 
juodu neišsiskyrė, nugyveno gyvenimą kartu, daugiau džiaug- 
damiesi nei bardamiesi. 

Ji žinojo, iš kur temperamentinga Gertrūdos prigimtis, ir 
žinojo kitos sesers nelaimingos santuokos priežastis, 0 pati 
dabar laukėsi. 

Titai rūpėjo kaip nors rasti geriausią išeitį iš susidariu- 
sios padėties. Dabar tai svarbiausia. Nuostabu, kad paga- 
liau turės su kuo pasidalyti savo dvejonėmis. Tikėjosi, jog 
Gertrūda dar šiek tiek pabus su jais, ir Tita spės su ja pasi- 
tarti. O Čenčia manė priešingai. Gertrūdos apsilankymas 
ją tiesiog siutino, na, gal ne pati Gertrūda, o jos būrys, nes 
per darbus ji šviesios dienos nematė. Vakare negalėjo su 
visais kitais džiaugsmingai švęsti kiemelyje, nes reikėjo deng- 
ti didįjį stalą penkiasdešimčiai žmonių ir visiems paruošti 
šokolado gėrimo. 


Bus daugiau... 


Kitas receptas: 
Skrebučiai su grietinėle 


DEŠIMTAS SKYRIUS 


Spalis 


SKREBUČIAI SU GRIETINĖLE 


Reikia: 


puodelio grietinėlės, 
6 kiaušinių, 
Cinamono, 

SIYrUpo 


Ruošimo būdas: 


Reikia išleisti kiaušinius ir atskirti trynius nuo baltymų. Vi- 
sus šešis trynius plakti kartu su grietinėle, kol pasidarys puri 
masė. Tada ją sukrėsti į gerai riebalais išteptą plokščią pri- 
kaistuvį. Masės turi būti per pirštą. Prikaistuvį pakabinti ant 
gembės virš labai lėtos ugnies ir kaitinti, kol masė sutirštės. 

Skrebučius Tita gamino Gertrūdos primygtinai prašoma. 
Ši troško paskanauti savo mėgstamiausio deserto. Jau daug 
metų nebuvo jo ragavusi, o rytojaus dieną ketino palikti 
sodybą ir vykti savo keliais. Namie praleido visą savaitę, o 
tai buvo daug daugiau, nei planavo. Tepdama riebalais pri- 
kaistuvį, kur Tita krės išplaktą masę, Gertrūda nesiliovė 
kalbėjusi. Turėjo tiek visokių naujienų, kad net per mėnesį 
neišpasakotų, nors kalbėtų dieną ir naktį. Tita susidomė- 
jusi klausėsi. Tačiau ji būgštavo, kad Gertrūdai baigus teks 
savo rūpesčius ir bėdas pasakoti jai. Kita vertus, ji turėjo 
tik vieną dieną, ir nors degte degė troškimu pasidalyti su 
seserimi savo širdgėla, nebuvo tikra, kaip šiai atrodys to- 
kios naujienos. 

Gertrūdos su savo būriu apsilankymas ir buvimas visai ne- 
vargino Titos, atvirkščiai, net suteikė jos sielai ramybės. 

Kai pilni namai žmonių, nerasi tuščio kampelio, todėl ne- 
reikia baimintis susidurti akis į akį su Pedru arba susitikti su 
juo buvusioje maudyklėje. Šitai ją ramino, nes dar nesijautė 

esanti pasirengusi su juo kalbėtis. Pirmiausia dėl nėštumo 
norėjo gerai apsvarstyti visas įmanomas išeitis ir nuspręsti, 
kaip toliau elgtis. Vienoje barikadų pusėje buvo ji ir Pedras, 
o kitoje - visiškai bejėgė sesuo. Rosaura nepasižymėjo tvirtu 
charakteriu, jai svarbiausia buvo aplinkinių ir visuomenės 
nuomonė, ji baisiausiai nutuko ir kankinosi dėl žarnyno su- 
trikimų, net Titos pasiūlytos priemonės negelbėjo. Kas atsi- 
tiks, jei Pedras ją pames dėl Titos? Kaip tai paveiks Rosau- 
rą? Ir kas tada laukia Esperansos? 

— Turbūt galutinai tau įkyrėjau su savo plepalais, ar ne? 

— Visai ne, Gertrūda, kodėl taip sakai? 

— Pastebėjau tavo neramų žvilgsnį. Pasipasakok, kas tau 
yra? Juk viskas dėl Pedro, tiesa? 

— Taip. 

— Jeigu vis dar jį myli, kodėl teki už Džono? 

— Ne, dabar jau negaliu už jo tekėti. 

Tita apkabino Gertrūdą ir ėmė tylutėliai raudoti jai ant 
peties. 

Gertrūda švelniai glostė jos plaukus ir akies krašteliu ste- 
bėjo tirštėjančią ant ugnies masę. Būtų apmaudu, jei prisvil- 
tų. Pastebėjusi, kad tirštumas jau toks, kokio reikia, švelniai 
atstūmė Titą tarusi: 

— Leisk man nukaisti masę, o paskui galėsi išsiverkti man 
ant peties. | | 

Tita šyptelėjo, kad seseriai didesnį susirūpinimą kėlė ne 
jos, o skrebučių likimas. Nors tai buvo tik bandymas laimė- 
ti laiko, — Gertrūda vijo šalin įtarimus dėl sesers rūpesčio, 
nes jau numanė, bet nesitvėrė, kaip norėjo paskanauti skre- 
bučių. 

Šluostydamasi ašaras Tita pati nukaitė masę, nes Gertrū- 
da, pamėginusi tai padaryti, nusiplikė ranką. 

Ataušusi grietinėlės masė pjaustoma mažais kvadratėliais, 

tokio dydžio, kad nelūžtų. Baltymus reikia išplakti iki stan- 
džių putų, paskui mirkyti juose grietinėlės gabaliukus ir kep- 
ti su įkaitusiu aliejumi. Galiausiai jie mirkomi sirupe ir api- 
barstomi maltu cinamonu. 

Padėjusi aušti grietinėlės masę, Tita papasakojo Gertrū- 
dai apie ją graužiantį rūpestį. Pirmiausia parodė jai savo pa- 
pilnėjusį juosmenį ir pridūrė, kad nei sijonai, nei suknelės 
jau neužsisega. Paskui paminėjo, kad rytais atsibudus ją kan- 
kina pykinimas ir šleikštulys. O krūtys buvo tokios skausmin- 
gos, kad nė paliesti negalėjai. Ir galiausiai, nors labai neno- 
riai, prisipažino: labai gali būti, kad ji laukiasi. Gertrūda ra- 
miai išklausė sesers ir jos veide nepasirodė jokio nustebimo. 
Revoliucijos karų metu jai teko išvysti ir išgirsti kur kas bai- 
sesnių dalykų nei sesers naujiena. 

— O Rosaura ką nors žino? 

— Ne, ir nežinau, kas bus, kai sužinos visą tiesą. 

— Tiesą! O taip, tiesą! Klausyk, Tita, juk tiesa yra tai, kad 
tiesos nėra, o tik kiekvieno požiūris į ją. Pavyzdžiui, viena 
vertus, teisi esi tu, nes Rosaura ištekėjo už Pedro žinodama, 
kad jis myli tave, o tu jį, bet galvos dėl to nesuko. 

— Gal ir tavo tiesa, bet vis tiek ji yra jo Žmona, o ne aš. 

— Na, ir kas? Negi jų santuoka pakeitė tavo ir Pedro jaus- 
mus vienas kitam? 

— Ne. 

— Matai? Tavo tiesa, nes jūsų meilė tokia stipri, kokios gy- 
venime nesu mačiusi. Ir Pedras, ir tu pati tiesiog suklydote, 
kad nuslėpėte savo jausmus, bet dar ne vėlu ištaisyti klaidą. 
Klausyk, Mamos jau nebėra, ir ji nebūtų to supratusi, tačiau 
Rosaura yra kitokia, ji žino, kaip yra iš tikrųjų, ir privalo tave 
suprasti, manau, giliai širdyje ji visada tave palaikė. Taigi jums 
nelieka nieko kita, tik kovoti už save. 

— Tai tu manai, kad reikia su ja pasikalbėti? 

— Aš taip ir pasielgčiau tavim dėta. Ar paruoši sirupą mano 
skrebučiams? Jau vėlus metas, klausiu tik todėl, kad spėtum. 
Tita šoko ruošti sirupą ir stengėsi iš sesers kalbos nepra- 
leisti nė žodelio. Gertrūda sėdėjo atsisukusi į virtuvės duris, 
atsiveriančias į galinį kiemelį, o Tita darbavosi prie kito stalo 
galo, nusisukusi nuo durų, todėl negalėjo pastebėti virtuvės 
link einančio Pedro su maišu pupelių visam būriui pamaitin- 
ti. Taikliai, kaip mūšyje, Gertrūda pamatavo, kiek užtruks 
Pedras, kol peržengs virtuvės slenkstį, o kai jis buvo pakan- 
kamai arti, kad išgirstų ją, garsiai išpoškino: 
-— ..„Man rodos, Pedras privalo žinoti, kad laukiesi jo kū- 
dikio. 

Taip, jos šūvis pataikė į dešimtuką! Apstulbusiam Pedrui 
net maišas žnektelėjo ant grindų. Dėl Titos jis buvo pasiren- 
gęs bet kam. Ši išsigandusi atsisuko ir pamatė Pedrą su 
džiaugsmo ašaromis akyse. 

— Pedrai, kaip gerai, kad atėjote! Mano sesuo kaip tik ren- 
gėsi pasakyti jums kai ką svarbaus. Gal pasišnekėkite sode, o 
aš per tą laiką paruošiu sirupą. 

Tita nesusivokė, ar keikti seserį už jos kišimąsi, ar dėkoti. 
Vėliau su ja pasikalbės, o dabar neliko nieko kita, tik pasi- 
kalbėti su Pedru. Tita be žodžių padavė Gertrūdai indą su 
pradėtu ruošti sirupu, iš po stalu riogsančios skrynios ištrau- 
kė sulamdytą popieriaus lapą, kuriame surašytas sirupo re- 
ceptas, ir paliko seseriai, jei kartais reikėtų. 

Žinoma, Gertrūdai reikėjo recepto, ji be jo nieko nepaga- 
mins! Susikaupusi ėmė skaityti, kad paruoštų gerą sirupą: 
išplakamas kiaušinio baltymas, du svarai cukraus ir maždaug 
pusė kvartijo“ vandens, o dviejų kiaušinių baltymus reikia 


* Tūrio matas, lygus ketvirtadaliui asumbrės, t. y. apie 504 ml. Vert. 

įšplakti su kvartiju vandens ir penkiais svarais cukraus - štai 
koks turi būti produktų kiekis. Sirupą reikia užvirti, kad jis 
triskart pakiltų, norint kaitrą sumažinti, reikia šliūkštelėti tru- 
putį vandens. Tada nukaisti, ataušinti ir nugraibyti putas, pas- 
kui įpilti dar šiek tiek vandens, įmesti apelsino žievelę, pagal 
skonį anyžių ir gvazdikėlių ir dar kartą užvirti. Kai užverda, 
O putos dvigubai pakyla, dubenį uždengti drobele ir perkošti 
arba pilti per rėtį. Šis aprašymas Gertrūdai priminė hierogli- 
fus. Nenutuokė, kiek cukraus yra penki svarai, nei koks kie- 
kis kvartijas vandens, o sunkiausia buvo suprasti, kada siru- 
pas pakilo paskutinį kartą. Kas pakilo, kas ne, o jau apmau- 
das jai sukilo neapsakomas! Išėjo į kiemą pasižvalgyti Cen- 
čios ir prašyti pagalbos. 

Čenčia gliaudė pupeles jau penktam pusryčių stalui, nes 
kariūnai valgė pagal eilę. Šitas būrys jau buvo paskutinis, ta- 
čiau vos jiems pavalgius, reikės tiems, kurie pusryčiavo pir- 
mieji, jau dengti pietų stalą, ir taip iki dešimtos valandos va- 
karo, kada bus dengiamas stalas paskutiniam būriui. Tad su- 
prantama, jautėsi nuvargusi ir pikta kaip širšė, geriau prie 
jos nesiartinti, ypač su prašymu atlikti papildomus darbus. 
Gertrūda nebuvo išimtis, nesvarbu, kad turėjo generolės ran- 
gą. Čenčia kirste nukirto neturinti laiko. Ji nepriklausė Ger- 
trūdos būriui ir neprivalėjo aklai paklusti įsakymams, kaip 
jos vadovaujami vyriškiai. 

Gertrūdai magėjo pasikviesti seserį, bet susiturėjo. Dabar 
nė už ką nevalia nutraukti Pedro ir Titos pokalbio. Galbūt 
dabar sprendžiasi jį likimas. 

Tita lėtai žingsniavo palei sode augančius vaismedžius, jų 
kvapas maišėsi su citrinmedžio ir jazminų kvapais, kuriais ji 
taip mėgo kvepintis. Šalia einantis Pedras švelniai paėmė ją 
už parankės. 

— Kodėl išsyk man to nepasakėte? 

— Todėl, kad nebuvau apsisprendusi, kaip pasielgti. 

— O dabar jau apsisprendėte? 

— Dar ne. 

— Kol apsispręsite, noriu, kad žinotumėt: susilaukti su ju- 
mis kūdikio — man didžiausia laimė, mudu galim išvykti toli 
nuo čia ir laimingai gyventi. 

— Mudu negalim galvoti vien apie save. Juk dar yra Rosau- 
ra ir Esperansa, kaip jos gyvens? 

Pedras nieko negalėjo jai atsakyti. Iki šiol apie jas net nepa- 
galvojo, o juk tikrai neketino jų skaudinti ar nesimatyti su ma- 
žąja savo dukryte. Reikėjo rasti išeitį, kuri niekam nebūtų skaus- 
minga. Ir jis privalėjo ją rasti. Tik vienas dalykas jį ramino, - kad 
Tita jau netekės už Džono Brauno ir iš sodybos neišvyks. 

Jiems už nugaros pasigirdo kažin koks bruzdesys. Kažkas 
juodu sekė, Pedras kaipmat atitraukė ranką nuo Titos ir atsi- 
suko. Bet pamatė tik Pulkę, kuris, baimindamasis įniršusios 
Gertrūdos, šovė iš virtuvės į sodą paieškoti ramesnės viete- 
lės miegui. Vis dėlto juodu nutarė šį pokalbį tęsti kitąkart. 
Namai buvo pilni žmonių, ir apie asmeninius dalykus kalbė- 
tis dabar ne pats tinkamiausias laikas. 

O virtuvėje šeimininkaujančiai Gertrūdai, nors ir labai sten- 
gėsi, niekaip nesisekė paaiškinti seržantui Trevinjui, kaip tei- 
singai paruošti sirupą. Dabar jau gailėjosi patikėjusi Trevin- 
jui tokį atsakingą darbą, tačiau būrio paklausus, kiek yra vie- 
nas svaras, tik Trevinjas kaipmat išpoškino, kad svaras yra 
460 gramų, o kvartijas - tai ketvirtadalis litro, tad maniusi, 
kad jis nutuokia apie virimą, deja, nieko panašaus. 

Tiesą pasakius, tai buvo pirmasis kartas, kai Trevinjas ko 
nors neįvykdė. Ji prisiminė, kaip kadaise buvo susektas jų 
būryje įsitaisęs šnipas. 

Viena kovotoja, užmezgusi su šnipu meilės romaną, su- 
prato, kad jis verčiasi nešvariais darbeliais, bet šis, išsigan- 
dęs, kad jo neįduotų, šaltakraujiškai ją nudėjo. Gertrūda kaip 
tik grįžo iš maudynių upėje ir rado nelaimingąją paplūdusią 
krauju. Prieš mirtį mergina suspėjo tik viena: kaip ypatingą 
žymę paminėjo išdaviko tarpukojy esančią į vorą panašią rau- 
doną dėmę. 

Gertrūda negalėjo pati tikrinti, ką kiekvienas tokioje vie- 
toje turi, be to, išdavikas, supratęs, kas vyksta, gali pasprukti 
nenubaustas. Tada šią užduotį ji patikėjo Trevinjui. Bet ir jam 
nebuvo lengva įvykdyti įsakymą. Vyrui gali baigtis daug liūd- 
niau nei Gertrūdai, jei ims domėtis, kaip atrodo kiekvieno 
kuopos kareivio tarpukojis. Trevinjas nutarė palaukti, kol jie 
nukeliaus iki Saltijo. 

Atvykus į miestą, buvo leista aplankyti visus viešnamius ir 
pasilinksminti su visomis prostitutėmis, garsėjusiomis savo 
išmone. Bet svarbiausia buvo tai, kad Trevinjas elgėsi su jo- 
mis mandagiai, 0 moterys su juo pasijuto karalienėmis. Su 
jomis bendravo labai galantiškai, o meilės akto metu dekla- 
mavo eilėraščius. Nebuvo nė vienos mergelės, kuri nesižavė- 
tų juo ir nesutiktų bendradarbiauti dėl revoliucijos. 

Šitokiu būdu nei trims dienoms nepraėjus, Trevinjo drau- 
gužių iš viešnamio dėka išdavikas buvo demaskuotas. Viena 
blondinė, pravarde „Užkimėlė“, nusivedė išdaviką į viešna- 
mio kambarį. Ten, pasislėpęs už durų, jo tykojo Trevinjas. 

Spyriu užtrenkęs kambario duris, jis su anksčiau neregėtu 
žiaurumu pribaigė nenaudėlį. Maža to, peiliu nupjovė negy- 
vėliui sėklides. 

Gertrūda vėliau jo paklausė, kodėl buvo toks Žiaurus, juk 
pakako vienu šūviu nudėti šnipą, o jis atsakęs, kad tai buvo 
keršto aktas. Prieš keletą metų vyras su voro formos raudo- 

na dėme tarpukojy išžagino jo motiną ir seserį. Prieš mirtį 
sesuo jam pasipasakojo. Ir štai dabar jam pavyko nuplauti 
šeimos gėdą. Tai buvo vienintelis kartas, kai Trevinjas pasiel- 
gė žiauriai, iki tol ir paskui, net mūšio lauke, visi jį laikė man- 
dagiu ir taktišku. Jis niekada neprarasdavo savitvardos. Iš- 
aiškinęs šnipą, Trevinjas pagarsėjo kaip mergišius. Gal čia ir 
buvo šiek tiek tiesos, tačiau jo gyvenimo meilė buvo Gertrū- 
da. Daug metų nesėkmingai ją mergino ir neprarado vilties, 
bet kai Gertrūda vėl susitiko su Chuanu, Trevinjas suprato, 
kad prarado ją visiems laikams. Pasidarė jos sarginis šuo, nė 
per žingsnį neišleidžiantis savo vadės iš akių. 

Taip, mūšio lauke jis buvo vienas iš geriausiųjų, tačiau apie 
maisto gaminimą nieko nenutuokė. Kita vertus, Gertrūdai 
buvo gaila jį išprašyti lauk, mat Trevinjas garsėjo kap jautri 
asmenybė, ir Gertrūdos barimas jį labai žeisdavo. Tad jai ne- 
liko kitos išeities, kaip dar kartą, dabar jau dviese, įdėmiai 
perskaityti receptą ir ištaisyti klaidą, kad sirupas išeitų kuo 
geresnis. 

„Pagal aprašymą išvirtas sirupas yra tirštas, jis labai tiks ir 
svaigiesiems gėrimams saldinti. Išvirus dubuo ar puodas, ku- 
riame buvo verdamas sirupas, apverčiamas ir nestipriai bil-- 
snojant į dugną, kad nesuirtų, masė išverčiama ant lėkštės.“ 

Aprašyme nebuvo paaiškinta, kaip suprasti „tirštas“, to- 
dėl Gertrūda liepė seržantui paieškoti šio termino „Didžia- 
jame šeimininkės vadove“, kurį rado ant lentynos. 

Trevinjas labai stengėsi įvykdyti prašymą, tačiau jis vos mo- 
kėjo skaityti, tad lėtai vedžiojo pirštu Gertrūdai nekantriai 
stebint. 

— Pagaliau, mano generole, radau, kur paaiškinta, ką reiš- 
kia „tirštas“! 

— Nagi, greičiau nešk čia! Maniau, jau nerasi. 

„Gertrūda pamažu, garsiai skaitė aprašymą seržantui. 

— „Kaip patikrinti, ar sirupas jau tirštas? Reikia suvilgyti 
pirštus kubiliuke ar vazoje esančiu šaltu vandeniu, įkišti į si- 
rupą, tada vėl skubiai merkti į šaltą vandenį. Jei sustingęs 
sirupas susimeta į gumuliuką, vadinasi, jūs tikrai išvirėte tirštą 
sirupą.“ Ar supratai? 

— Tikrai taip, mano generole. 

— Tai žiūrėk, nes liepsiu tave sušaudyti! 

Pagaliau Gertrūdai pavyko išsiaiškinti viską, ko nežinojo, 
beliko tikėtis, kad seržantas išvirs sirupą kaip reikia, O ji pa- 
tenkins savo norą ir paragaus tų gardžiųjų skrebučių. 

Trevinjas, nepamiršęs vadės grasinimų, kaip įmanydamas 
stengėsi deramai atlikti užduotį. 

Tikrai pavyko išvirti puikų sirupą. Trevinjas pasijuto de- 
vintame danguje. Pirmiausia Gertrūdai paliepus, skrebutį nu- 
nešė Titai į jos kambarį, tegu ši įvertina jo pagamintą saldu- 
myną. Tita užsidarė savo kambaryje ir visą popietę praleido 
lovoje, nepasirodė net prie pietų stalo. Trevinjas įėjo į kam- 
barį ir padėjo lėkštelę ant nediduko stalelio, ant kurio dėda- 
vo valgį, kai Tita neturėjo ūpo nulipti žemyn ir valgyti kartu 
su visais valgomajame. Ji padėkojo už rūpestį ir pagyrė ser- 
žantą, nes skrebučiai tikrai buvo gardūs. Trevinjas apgailes- 
tavo, kad Tita nekaip jaučiasi, mat ketino pakviesti ją į šo- 
kius, rengiamus kieme generolės Gertrūdos išvykimo garbei. 
Tita pažadėjo jam šokį, jeigu tik turės sveikatos nusileisti į 
kiemą. Trevinjas skubiai dingo nekantraudamas visam bū- 
riui papasakoti, kaip gerai jo pastangas įvertino Tita. 

Likusi viena Tita grįžo į lovą, neturėjo nė menkiausio no- 
ro keltis, o dėl karščio įsčiose sunku buvo sėdėti. 

Tita prisiminė, kaip daugybę kartų sėjo kviečius, pupeles, 
liucerną, kitokias sėkliukes ir grūdus ir neteikė reikšmės tam, 

kaip išlindę daigai keičia formą. Iš pradžių jiems reikia pa- 
kankamai vandens, kad išbrinktų, plyštų lukštas ir išlįstų dai- 
gas, tai pirmoji naujo augalo forma. Kaip išdidžiai rangyda- 
vosi toji mažutė šaknis, su panieka nusimetusi buvusį kiautą, 
kaip žaviai pasauliui rodė naujus lapelius. Tita džiaugtųsi bū- 
dama paprasta sėkliuke, kai niekam nereikia aiškinti, kodėl 
jos viduje užsimezgė nauja gyvybė, ir tuo Žavėti pasaulį, nesi- 
baiminant visuomenės pasmerkimo. Sėkliukėms ir grūdams 
tokie rūpesčiai nežinomi, jie neturėjo rūsčios motinos, nebi- 
jojo smerkimo ir apkalbų. Tita jau nepriklausė nuo motinos, 
tačiau jai nedavė ramybės mintis, kad už kiekvieną jos poelgį 
gresia bausmė, iš anapus siųsta Mamos Elenos. Ji puikiai at- 
pažindavo šį jausmą: jis apimdavo virtuvėje, kai bent truputį 
nukrypdavo nuo išmokto recepto. Tada jau žinodavo, kad Ma- 
mos Elenos nebus pagirta už išradingumą, tik išbarta, jog 
nesilaikė taisyklių. Tačiau negalėjo atsispirti pagundai nepai- 
syti griežtų taisyklių, kurias motina pritaikė patiekalams... ir 
jos gyvenimui. 

Ji dar valandėlę gulėjo užsimerkusi ir pakilo tik tuomet, 
kai išgirdo Pedrą po jos langu traukiantį meilės dainą. Vienu 
šuoliu Tita pribėgo ir atidarė langą. Negali būti, kad Pedras 
ryžtųsi tokiam žingsniui! Tik metusi žvilgsnį jo pusėn supra- 
to, kur šuo pakastas. Pedras buvo girtutėlis. Šalia jo gitara 
skambino Chuanas. 

Tita persigando, duok Dieve, kad Rosaura jau būtų įmigu- 
si, nes galėjo kilti baisus skandalas! 

Į kambarį įsiveržė perpykusi Mama Elena ir sušuko: 

— Matai, ką pridirbai? Judu su Pedru esate tikri begėdžiai. 
Jei nenori, kad šiuose namuose būtų pralietas kraujas, neš- 
dinkis kuo toliau nuo čia, kad neskaudintum aplinkinių, kol 
dar nevėlu! 

„— Jums pačiai laikas būtų išsinešdinti. Man jau įgriso jūsų 
šantažas. Palikit mane ramybėje! 

— Nepaliksiu tavęs ramybėje, kol nepradėsi elgtis kaip pa- 
dori moteris. 

— Ką reiškia „padori moteris“? Elgtis taip, kaip elgėtės jūs? 

- Žinoma. 

— Tai ir darau. Juk pagimdėte nesantuokinę dukrą. 

— Tu dar pasigailėsi savo žodžių! 

— Manęs negąsdinkit! 

— Užsičiaupk! Kas manai esanti? 

— Kas esu, tas esu! Esu Žmogus ir turiu teisę savo gyvenimą 
tvarkyti kaip noriu. Duokit pagaliau man ramybę. Negaliu 
daugiau jūsų pakęsti! Ir visą gyvenimą nekenčiau jūsų, ne- 
kenčiau! 

Tita ištarė stebuklingus žodžius, ir Mama Elena dingo am- 
žiams. Blyškus motinos siluetas vis mažėjo, kol virto vos ma- 
toma šviesele. Vaiduoklis išnyko, o Titai palengva grįžo ra- 
mybė. Karštis įsčiose ir skausmas krūtyse pamažu atlėgo. Pilvo 
raumenys atsipalaidavo ir atsirado vėlavusios menstruacijos. 

Nerimas, slėgęs ją šitiek dienų, išsisklaidė. Tita lengviau 
atsiduso. Ji nesilaukė kūdikio. 

Tik tuo jos rūpesčiai nesibaigė. Maža šviesele virtęs Ma- 
mos Elenos siluetas staiga pradėjo žaibiškai suktis ratu. 

Jis nėrė tiesiog pro lango stiklą ir kaip užsuktas vilkelis 
išskrido į kiemą. Girtutėlis Pedras nė neįtarė apie jam gre- 
siantį pavojų. Po Titos langais drauge su būriu įkaušusių ka- 
reivių patenkintas traukė Manuelio M. Ponsės melodiją 
„Žvaigždužėlė“. Nei Chuanas, nei Gertrūda nenujautė nie- 
ko bloga. Lyg du įsimylėję paaugliai jie sukosi šokio sūkury, 
o Žibalinių lempų apšviestame sode jau įsisiūbavo šventė. Stai- 
ga beprotišku greičiu besisukantis vilkelis atsirado prie Ped- 

ro, trenkėsi į arčiausiai jo esančią žibalinę lempą ir ši pažiro 
į tūkstantį dalelių. Išsiliejęs žibalas apdegino Pedrui veidą ir 
visą kūną. 

Tita tvarkėsi savo kambaryje, - juk menstruacijos prasidė- 
jo netikėtai, - kai išgirdo kieme sąmyšį, kurį sukėlė nelai- 
mingas atsitikimas su Pedru. Kaipmat nubėgo prie lango, at- 
vėrė jį ir pamatė gyvu fakelu virtusį ir po kiemą besiblaškantį 
Pedrą. Gertrūda nieko nelaukusi puolė prie jo, atplėšė gaba- 
14 savo suknios ir užmetė audeklą ant Pedro, kad užgesintų 
liepsną. 

-Tita neprisimena, kaip atsidūrė kieme, bet jau po dvidešim- 
ties sekundžių ji buvo šalia Pedro. Gertrūda bandė jam nu- 
vilkti apdegusius drabužius. Pedras dejavo iš skausmo. Ant vi- 
so kūno matėsi nudegimo žymės. Keletas vyrų atsargiai jį pa- 
kėlė ir nugabeno į kambarį. Tita paėmė Pedrą už rankos, kuri 
vienintelė buvo neapdegusi, ir daugiau nuo jo nesitraukė. Kai 
pagaliau jį užnešė laiptais, Rosaura atvėrė kambario duris. 

Ji pajuto svilėsių dvoką. Priėjusi prie laiptų norėjo lipti Žže- 
myn ir pasidomėti, kas gi ten vyksta, kai kaktomuša susidūrė 
su grupe vyrų, nešančių apdegusį Pedrą. Šalia einanti Tita 
nesiliovė raudojusi. Pirma Rosauros mintis buvo pulti į pa- 
galbą savo vyrui. Tita pamėgino atitraukti ranką nuo Pedro 
ir pakviesti Rosaurą arčiau, tačiau Pedras, pirmąkart kreip- 
damasis į ją „tu“, paprašė: 

— Tita, prašau neišeiti. Nepalik manęs. 

— Ne, Pedrai, nepaliksiu. 

Tita vėl suspaudė Pedro ranką, akimirką jos ir Rosauros 
akys susitiko, lyg varžydamosi tarpusavy, jos žiūrėjo viena į 
kitą. Tuomet Rosaura suprato, kad daugiau ji čia nereikalin- 
ga, apsisukusi puolė į savo kambarį ir užsirakino. Ir visą sa- 
vaitę nė kojos iš ten nekėlė. 

*"Tita negalėjo, o ir nenorėjo trauktis nuo Pedro, todėl Čen- 

čios paprašė, kad ši atneštų su aliejumi išplaktų kiaušinio bal- 
tymų ir daug bulvių tarkių. Tai buvo geriausia nudegimams 
gydyti skirta priemonė, kokią tik ji žinojo. Švelnia šluotele ar 
plunksna išplaktu baltymu aptepama sužeista vieta, tada rei- 
tarkių, nes tai gerai malšina skausmą. 

Visą naktį Tita taip gydė savo mylimąjį, nenuleisdama akių 
nuo jo veido. Jo vešlių antakių ir ilgų blakstienų neliko nė 
ženklo. Kvadrato formos smakras sutino ir pasidarė ovalus. 
Titai buvo visai nesvarbu, ar liks jo veide nelaimės žymių, tik 
gal pačiam Pedrui tai rūpėjo. Ką daryti, kad veide neliktų 
randų? Načia davė atsakymą, kokį anksčiau jai buvo atsklei- 
dusi Apyaušrio Šviesa: tokiais atvejais geriausiai gydo tepes- 
kouitės medžio žievė. Akimoju Tita nubildėjo laiptais žemyn, 
išbėgo į kiemą, nors buvo gana vėlu, pakėlė Nikolą iš patalo 
ir išsiuntė pas garsiausią apylinkės žynį pargabenti tos Žie- 
vės. Jau beveik aušo, kai Titai pavyko apmalšinti Pedro skaus- 
mus, ir šis pagaliau užsnūdo. Tada ji išėjo į kiemą palydėti 
sesers, nes lauke jau šurmuliavo ir kinkė arklius kelionei pa- 
sirengę kareiviai. 

Gertrūda ilgai kalbėjosi su Tita, apgailestavo, kad daugiau 
pabūti niekaip negalinti, o taip norėtųsi pagelbėti slaugant 
nelaimėlį, tačiau atėjo įsakymas pulti Sakateką. Su ašaromis 
akyse Gertrūda dėkojo Titai už laimingas kartu praleistas 
akimirkas, patarė nenuleisti rankų ir kovoti dėl Pedro, o at- 
sisveikindama pašnibždėjo Titai, kaip kariūnės moterys ap- 
sisaugoja nuo nepageidaujamo nėštumo: po kiekvienos su- 
eities reikia apsiplauti virinto vandens ir kelių lašelių acto 
tirpalu. Prisiartino Chuanas ir nutraukė jų pokalbį, paragi- 
nęs Gertrūdą leistis kelionėn. 

Chuanas stipriai apkabino Titą, o Pedrui palinkėjo grei- 
čiau atsistoti ant kojų. Seserys susijaudinusios puolė viena 
kitai į glėbį. Gertrūda užšoko ant Žirgo ir nušuoliavo. Jojo ne 
viena: jai prie šono, mažoje kuprinėlėje, kartu keliavo jos 
vaikystės dalelė, uždaryta stikliniame indelyje su grietinėlės 
skrebučiais. 

Tita nulydėjo juos su ašaromis akyse. Ir Čenčia apsiašarojo, 
tik - priešingai nei Tita - iš džiaugsmo. Pagaliau ji atsipūs! 

Jau buvo beeinančios į vidų, kai Čenčia suriko: 

— Negali būti. Jie apsisuko grįžti. 

Tikrai, atrodė, kažkas, atsiskyręs nuo būrio, pasuko namų 
link, tačiau šuoliais lekiančių žirgų kanopos kėlė tokį dulkių 
debesį, kad įžvelgti, kas tas žmogus, buvo neįmanoma. 

Po kiek laiko abi su džiaugsmu suprato, kad tai Džono ka- 
rieta. Jis grįžo iš kelionės. Pamačiusi jį Tita pasijuto labai ne- 
jaukiai. Neišmanė, kaip elgtis, nei ką Džonui sakyti. Ji labai 
džiaugėsi vėl jį matydama, bet, kita vertus, jautėsi bjauriai, nes 
reikės prisipažinti, kad negali tapti jo žmona. Džonas priėjo 
prie jos su didele gėlių puokšte. Jausmingai ją apkabino, ta- 
čiau bučiuodamas suvokė, kad jos elgsena pasikeitė. 


Bus daugiau... 


Kitas receptas 
Pupelės su aitriąja paprika ir Teskukanos padažu 


VIENUOLIKTAS SKYRIUS 
Lapkritis 


PUPELĖS SU AITRIĄJA PAPRIKA IR 
TESKUKANOS PADAŽU 


Reikia: 


didelių pupelių, 
kiaulienos, 
spirgučių, 
didžiųjų paprikų, 
svoglinų, 
tarkuoto sūrio, 
salotų, 
avokados vaisių, 
ridikėlių, 
aitriųjų paprikų, 
alyvuogių 


Ruošimo būdas: 


Pirmiausia reikia pupeles apvirti, paskui, perliejus šaltu van- 
deniu, vėl užvirti su kiauliena ir spirgučiais. 

Pakirdusi penktą valandą ryto, Tita užkaitė pupeles. 

Šiandien kviesti pietauti Džonas ir jo tetulė Merė, net iš 
Pensilvanijos atvykusi į Titos ir Džono sutuoktuves. Tetulė 
Merė nekantravo susipažinti su mylimiausio sūnėno išrink- 
tąją, deja, turint omeny prie lovos prikaustytą Pedrą, iki šio- 
lei tokios progos nepasitaikė. Teko oficialų apsilankymą ati- 
dėti dar savaitei. Tita jaudinosi, nebuvo tikra, ar jai pavyks 
deramai viską sutvarkyti, juk aštuoniasdešimtmetė Džono te- 
tulė Merė atkako iš tokios tolybės vien tam, kad susipažintų 
su ja. Mažiausiai, ką Tita galėjo padaryti dėl šios mielos se- 
nutės ir Džono - tai pavaišinti juos skaniais pietumis, tačiau 
net produktų mažai teturėjo, o dar reikės pranešti, kad nesi- 
rengia tekėti už Džono. Jautė tuštumą, lyg trupiniais nusėtas 
padėklas, ant kurio visai neseniai puikavosi didžiausias tor- 
tas. Ieškodama maisto atsargų, sandėliuke išvydo tik tuščias 
lentynas, tikrai viskas buvo kaip iššluota. Gertrūdos būrys 
sodyboje ištuštino visas maisto atsargas. Be kukurūzų miltų, 
iš kurių, beje, galima iškepti gardžių paplotėlių, jai liko tik 
pupelės ir ryžiai. Bet labai norint ir pasitelkus fantaziją, visa- 
da galima paruošti neprastus pietus. Ryžiai su bananais ir 
pupelės su Teskukanos padažu - puikiausias patiekalas. 

Kadangi pupelės buvo džiovintos, reikėjo jas ilgėliau pa- 
virti, todėl ir užkaitė vos pakirdusi, o pati tuo metu ėmė aižy- 
ti plačias aitriųjų paprikų ankštis. 

Išaižytos paprikos, mirkomos karštame vandenyje, o pas- 
kui sumalamos. 

Pamerkusi paprikas Tita skubiai paruošė Pedrui pusryčius 
ir nunešė į jo kambarį. 

Jo nudegimai palengva gijo. Tita nesiliovė gydžiusi Pedro 
tepeskouitės medžio žieve, ir randų, atrodo, nebeliks. Džo- 
nas pritarė Titos pasirinktam gydymo metodui. Ir jis pats jau 
kuris laikas naudojo savo senelės Apyaušrio Šviesos gydymą 
šia Žievė. 

Pedras nekantraudamas laukė ateinančios Titos. Ne tik gar- 
dus jos valgis, bet ir kasdieniai pašnekesiai valgant teigiamai 
veikė jo sveikatą. Tačiau šįryt Tita neturėjo laiko šnekučiuo- 
tis, norėjo paruošti Džonui skanesnius pietus. Nesuvaldyda- 
mas kylančio pavydo, jis tarė: 

— Geriau neruošk jam vaišių, o pasakyk, kad už jo netekė- 
si, nes laukiesi nuo manęs kūdikio. 

— Pedrai, negaliu jam to pasakyti. 

— Ką? Baiminiesi įžeisti daktarėlį? 

— Anaiptol nesibaiminu, man rodos, nedera su Džonu taip 
elgtis, jis man padarė daug gera, verčiau palauksiu tinkamo 
meto ir pasikalbėsiu su juo. 

— Jei nepasakysi tu, tada aš pasakysiu. 

— Ne, nieko tu jam nesakysi; pirmiausia todėl, kad aš drau- 
džiu, o antra - kūdikio aš nesilaukiu. 

— Ką? Kodėl taip kalbi? 

— Tai, ką maniau esant nėštumu, buvo tik šioks toks susi- 
laikymas, bet jau viskas susitvarkė. 

— Ak štai kur šuo pakastas? Dabar jau imu suprasti kur 


LAURA ESOUIVEL E KAIP VANDUO ŠOKOLADUI 157 


link tu suki. Nenori su Džonu kalbėtis todėl, kad neapsispren- 
di, ar būti su manimi, ar tekėti už jo, tiesa? Dabar jau nesi 
susijusi su manimi, nes aš tik apgailėtinas ligonis. 

Tita nesuprato Pedro elgesio: jis priminė įžeistą mažą vai- 
ką. Kalbėjo taip, tarsi jo liga būtų nepagydoma, bet juk jis 
sparčiai taisėsi, netrukus bus visai sveikas. Tikriausiai nelai- 
mingas atsitikimas paveikė ir jo mąstymą. Jo galva, matyt, 
pilna dūmų, sklidusių nuo apdegusio kūno. Lyg prisvilusios 
duonos kvapas plinta namie, kad net nosį riečia, taip ir Ped- 
ro svilėsiais apgaubta sąmonė audė juodas mintis, o malonūs 
žodžiai virto pagiežingais. Juk neturėjo nė menkiausio pa- 
grindo abejoti ja arba elgtis priešingai, nei elgėsi visada ir su 
visais — pagarbiai. 

Tita išėjo iš jo kambario labai susikrimtusi, o Pedras už- 
darant duris dar spėjo sušukti nenorįs, kad ji nešiotų jam valgį, 
tegu pasiunčia Čenčią, tada turėsianti pakankamai laiko ma- 
tytis su Džonu, kiek tik panorės. 

Tita perpykusi grįžo virtuvėn ir sėdo pusryčiauti, mat pir- 
miausia ji pasirūpindavo Pedru, o paskui atlikdavo kitus ruo- 
šos darbus, ir štai kokios padėkos sulaukė. Nė kruopelės dė- 
kingumo, 0 tik užgaulūs žodžiai ir grubus elgesys. Atrodo, 
Pedro širdy suvešėjo pavydo ir pykčio daigai. 

Įsidėjo čilakijės“ ir be ūpo sėdo valgyti. Nelabai mėgo 
valgyti viena, tačiau paskutiniu metu kitos išeities nebuvo, 
nes Pedras gulėjo prikaustytas prie lovos, Rosaura iš savo 
kambario nė kojos nekėlė ir nė už ką nepriėmė valgio, o 
Čenčia ką tik susilaukė pirmagimio, todėl paprašė kelių die- 
nų pailsėti. 

Net čilakijė šiandien neatrodė gardi - matyt, reikėjo val- 

gyti ne vienai. Staiga pasigirdo žingsniai. Virtuvės durys atsi- 
vėrė ir pasirodė Rosaura. | 

Tita labai nustebo ją išvydusi. Ji vėl pasidarė liekna, kokia 
buvo tekėdama. Tik savaitę atsisakiusi valgio! Tikrai sunku 
patikėti, kad per septynias dienas ji numetė net trisdešimt 
kilogramų. Taip jau yra buvę, kai išvyko į San Antonijų: kaip- 
mat sublogo, o grįžusi į sodybą vėl nutuko! 

Rosaura išdidi atsisėdo priešais Titą. Štai ir atėjo laikas 
pasikalbėti su seserimi akis į akį, tik ne Titai buvo lemta pra- 
dėti šį pokalbį. Nukrausčiusi stalą atsigėrė kavos ir pradėjo 
smulkinti maisto likučius. 

Buvo pratusi nulupti paplotėlių pluteles ir sutrupinusi le- 
sinti vištas. Paskui sutrupino duonos likučius. Rosaura ir Ti- 
ta įdėmiai pažvelgė viena kitai į akis, ir Tita tylomis dirbo 
toliau, kol Rosaura nepradėjo pokalbio. 

— Manau, mudviem reikia pasikalbėti. 

— Sutinku. Mudviem reikia pasikalbėti jau nuo tos dienos, 
kai ištekėjai už mano mylimojo. 

— Gerai, jei tik nori, galim prisiminti ir tuos laikus. Tu ne- 
galėjai turėti mylimojo, vadinasi, nesilaikei reikalavimų. 

— O kas tuos reikalavimus iškėlė? Mama ar tu? 

— Tai senas šeimos paprotys, ir tu jo nesilaikai. 

— Ir nežadu laikytis to prakeikto papročio, maža to, svajoju, 
kad jo neliktų nė kvapo. Turėjau lygiai tokią pat teisę ištekėti 
kaip ir tu, o tau nederėjo kištis, jei du žmonės vienas kitą myli. 

— Ne tokia jau ta meilė karšta, jeigu Pedras iškeitė tave ir, 
vos progai pasitaikius, vedė mane. Ištekėjau už jo, nes pats 
to pageidavo. Ir jei turėtum bent lašelį išdidumo, pamirštum 
jį visiems laikams. 

— Negi nesupratai, kad vedė tave tik norėdamas būti ar- 
čiau manęs. Jis nemylėjo tavęs, pati gerai Žinai. 

— Klausyk, neverta kalbėti apie praeitį, man visai neįdo- 
mu, kodėl Pedras pasirinko mane. Jis mane vedė. Ir aš nelei- 
siu, kad judu iš manęs tyčiotumėtės. Gerai įsidėmėk. Aš ne- 
sitaikstysiu. 

— Rosaura, tu nesupranti, niekas iš tavęs nesityčioja. 

— Kaipgi! O kaip atrodo, kai visi sodybos žmonės mato 
tave raudančią šalia Pedro ir meiliai laikančią jo ranką! Ži- 
nai, kaip aš atrodžiau? Kaip paskutinė kvailė! Ne, tu tikrai 
neturi gėdos nei sąžinės! Man nusispjaut, jeigu judu su Ped- 
ru nugarmėsite pragaran už tai, kad bučiuojatės pakampė- 
mis. Nuo dabar galit daryti tai nesislapstydami. Jei niekas 
nepamatys, man nerūpės, nes Pedras turės susirasti kokią 
kitą, nenoriu su juo turėti daugiau nieko bendra. Nes aš 
dar turiu išdidumo! Tegul susiranda kokią kekšę savo pa- 
leistuvystėms, tačiau atmink, šiuose namuose aš esu šeimi- 
ninkė ir jo žmona. Kitų akyse - irgi. Nes tądien, kai judu 
kas nors užklups, - o iš savęs aš neleisiu juoktis, - prisiekiu, 
judu skaudžiai pasigailėsit. 

Rosauros šūksniai sumišo su Esperansos klyksmu. Mergy- 
tė pravirko ir įsisriūbavo taip, kad klyksmas pasidarė nepa- 
kenčiamas. Ji tikriausiai buvo alkana. Rosaura lėtai pakilo 
nuo kėdės: 

— Eisiu pamaitinti dukrelę. Nuo šios dienos nenoriu, kad 
tu ją maitintum, nes dar sugadinsi vaiką. Iš tavęs ji gaus tik 
blogą pavyzdį ir nerimtus patarimus. 

— Tai jau gali būti rami. Nė už ką neleisiu nuodyti dukters 
sąmonės kvailomis mintimis. Ir stosiu skersai kelio, jeigu 
mėginsi sugriauti jos gyvenimą, įtikėjusi tuo prakeiktu pa- 
pročiu. 

— Ak, taip? Ir kaip ketini man trukdyti? Gal manai, leisiu 
būti su ja? Turiu pasakyti, labai klysti. Ar teko matyti, kad 

gatvės moteriai leidžiama būti su mergaitėmis iš garbingų 
šeimų? 

— Negaliu patikėti, kad manai, jog mūsų šeima yra garbinga. 

— Aš kalbu apie savo šeimą, o ji tokia. Ir aš draudžiu tau 
artintis prie mano dukters, kitaip teks išvyti tave iš namų, O 
juos man paliko mama. Ar supratai? 

Pagriebusi Titos paruoštą košelę, Rosaura išlėkė iš virtu- 
vės ir nunešė ją Esperansai. Nieko blogesnio Titai negalėjo 
būti. Rosaura mokėjo įskaudinti kaip niekas kitas. 

Esperansa buvo vienas nuostabiausių dalykų jos gyveni- 
me. Ak, kaip ji kentėjo trupindama paskutinę plutelę. Ji iš 
visos širdies troško, kad sesuo prasmegtų skradžiai. Tai ma- 
žiausia, ko ji nusipelnė. 

Kalbėdama su Rosaura ji nesiliovė trupinti, kol maisto li- 
kučiai virto smulkučiais trupinėliais. Su neslepiamu pykčiu 
subėrė juos į lėkštę ir išėjo lesinti vištų, norėjo greičiau su- 
grįžti prie pupelių. Visas kiemelis buvo pridžiaustytas švaru- 
tėlių Esperansos vystyklų. Tai buvo labai gražūs vystyklai. Kiek 
vakarų ji praleido apmegzdama jų kraštelius. Plazdėdami vė- 
jyje vystyklai priminė putotas bangas. Reikėjo ginti šalin min- 
tis, kad mergaitė pirmą kartą valgo be jos, o jos laukė kiti 
darbai. Grįžusi virtuvėn ėmė ruošti pupeles. 

Keptuvėje reikia išlydyti sviestą ir su juo apkepti smulkin- 
tus svogūnus. Tuomet dėti maltą aitriąją papriką ir pagal skonį 
pasūdyti. 

Galiausiai dėti pupeles, mėsą ir spirgučius. 

Ne, Esperansos pamiršti jai niekaip nesisekė. Dėdama pu- 
peles į keptuvę Tita prisiminė, kad mergaitė labai mėgo pu- 
pelių nuovirą. Pasisodindavo dukterėčią ant kelių, parišdavo 
didelę servetėlę po kakliuku ir maitindavo sidabriniu šaukš- 
teliu. Kaip ji džiaugėsi, vieną dieną išgirdusi kaukštelint į 

šaukštelį pirmąjį Esperansos dantuką. Dabar jau prasikalė 
trys. Maitindama mergytę Tita stengėsi neužgauti dantenų. 
Kad tik Rosaura būtų atsargi. Tačiau ką ji išmanė. Juk nieka- 
da neteko maitinti vaikų. Nemokėjo paruošti nė vonelės su 
salotų lapų nuoviru, kad vaiko miegelis būtų ramus, nemo- 
kėjo mergytės nei rengti, nei bučiuoti, nei myluoti, nei glos- 
tyti, kaip darė ji, Tita. Pagalvojo, gal kaip tik dabar verta pa- 
likti sodybą. Pedru ji galutinai nusivylė. Rosaura galbūt susi- 
tvarkys gyvenimą, o mergytė anksčiau ar vėliau pamažu susi- 
taikys su mintimi, kad atsisakius savo gyvenimo, teks nukar- 
šinti motiną. Jei Tita dar labiau pripras prie mergytės, pas- 
kui sielosis taip, kaip jau buvo atsitikę su Robertu. Išeities 
nebuvo, ją bet kada galėjo išmesti į gatvę taip lengvai, kaip 
akmenėlį iš perrinkinėjamų pupelių. O Džonas siūlo jai kur- 
ti šeimą, kurios niekas iš jos neatims. Jis puikus vyras ir tik- 
riausiai labai ją mylės. Galbūt ir jai nebus sunku pamažu jį 
pamilti. Jos apmąstymus nutraukė vištų kudakavimas kieme. 
Rodės, vištos pašėlo, nes ėmė peštis kaip gaidžiai. Dėl liku- 
sių trupinių užvirė tikras mūšis. Vištos kapojo viena kitą, o 
plunksnos skraidė į visas puses. Būryje atsirado viena višta — 
tikra pikčiurna, kuri snapu tik ir taikė iškirsti kitoms akis, o 
išbalinti Esperansos vystyklai apsitaškė krauju. Išsigandusi 
Tita mėgino nutraukti žiaurų mūšį ir ant peštukių šliūkštelė- 
jo kibirą vandens. Tik nieko iš to neišėjo: netikėtas dušas 
vištas dar labiau sukiršino ir užvirė dar smarkesnė kova. Su- 
stojusios ratu, jos lyg apkvaitusios puolė viena kitą. Pasijuto 
apimtos nevaldomos jėgos, kilusios iš kvailų peštynių, ir jau 
nepajėgė išsivaduoti iš plunksnų ir dulkių, sumišusių su krau- 
ju, verpeto. O šis taip įsisuko, kad virto galingu viesulu, šluo- 
jančiu savo kelyje viską, ir pirmiausia arčiausiai esančius daik- 
tus — Esperansos vystyklus, išdžiaustytus kieme ant virvių. 

Tita puolė jų gelbėti, tačiau pajuto, kaip galingo viesulo jėga 
pakėlė ją aukštyn, paskui triskart neapsakomai greitai apsu- 
ko ir lyg bulvių maišą numetė kitoje kiemo pusėje. 

Tita kniūbsčia gulėjo ant žemės negalėdama atsitokėti. Ne- 
norėjo nė pajudėti. Jeigu vėjo gūsis vėl jos nepagaus, vištos 
tikrai iškirs jai akį. Paukščių sukeltas viesulas išrausė kieme 
duobę, panašią į gilų šulinį, ir toje duobėje didžioji dalis viš- 
tų atsisveikino su šiuo pasauliu. Žemė jas prarijo. Po mūšio 
liko tik trys vištos, žiauriausios ir didžiausios peštukės. Vys- 
tyklų neliko nė pėdsako. 

"Purtydama dulkes Tita apžvelgė kiemelį: vištų - nė kvapo. 
Tik vystyklų, apmegztų su didele meile, buvo gaila. Reikia 
kuo greičiau juos pakeisti naujais. Nors, gerai pagalvojus, da- 
bar tai jau nebuvo jos rūpestis - juk Rosaura pasakė, kad jai 
nevalia artintis, prie Esperansos. Vadinasi, jai pačiai teks su 
tuo susitvarkyti, o Titai reikia grįžti prie savo darbų, ir svar- 
biausia - paruošti vaišes Džonui ir jo tetulei Merei. 

Sugrįžo virtuvėn prie pupelių, bet jai pasirodė keista, kad, 
šitiek laiko virusios, jos vis dar buvo kietos. 

Vyko kažkas nesuvokiama. Ji prisimena, kaip Načia sa- 
kydavo, kad jei žmonės, gamindami valgį, kivirčijasi, valgis 
neišverda, o, pavyzdžiui, papločiai su mėsos įdaru neiške- 
pa. Gali kepti net kelias dienas, vis tiek neiškeps, nes pa- 
pločiai būna suirzę. Tada reikia juos palinksminti ar padai- 
nuoti, kad atgautų gerą nuotaiką ir iškeptų. Tita suprato, 
kad šitaip nutiko pupelėms, juk jos buvo kivirčo su Rosau- 
ra liudytojos. Nebuvo kas daryti, o tik pasistengti palinks- 
minti pupeles meiliai joms dainuojant, nes laikas greitai bė- 
go, o valgis dar buvo neparuoštas. 

Geriausia tokiu atveju prisiminti kokią nepaprastos laimės 
akimirką ir dainuojant ją atgaivinti. Užsimerkė ir valso rit- 

mu ėmė niūniuoti: „Kai tave sutikau, laiminga tapau, dova- 
nojau tau meilę, bet sielą praradau...“ Mintimis nukeliavo į 
tą dieną, kai pirmąkart susitiko su Pedru sandėliuke. Taip 
aistringai išlaisvino ją iš drabužių, kad net jos oda virpėjo, 
geisdama jo karštų rankų. Kraujas užvirė gyslose. Širdis dau- 
žėsi nuo aistros. Kvaituliui atlėgus, apėmė nepaprastas švel- 
numas, užliejęs abiejų iš jaudulio virpančias sielas. 

Tita dainavo, o pupelės aistringai kunkuliavo. Kaipmat su- 
gėrė nuovirą ir tuojau išbrinko. Atsimerkusi Tita paragavo 
vieną pupelę ir nusprendė, kad jos pagaliau išvirė. Vadinasi, 
jai dar yra laiko apsigerbti, kol atvyks tetulė Merė. Patenkin- 
ta gyvenimu ji patraukė į savo kambarį puoštis. Pirmiausia 
reikėjo išsivalyti dantis. Kai vištų sukeltas viesulas ją pagrie- 
bė ir nusviedė į kiemo pakraštį, į burną pateko žemių. Paė- 
mė žiupsnelį miltelių ir kruopščiai išsivalė dantis. Mokykloje 
mokė, kad milteliams pagaminti reikia paimti po pusę unci- 
jos vynakmenio ir cukraus, pusę chivijos kauliuko, dvi drach- 
mas Florencijos lelijų, trintų su dracenos sultimis. Viskas su- 
malama, o milteliai gerai sumaišomi. Pagaminti juos geriau- 
siai sekėsi mokytojai Chovitai. Trejus metus ji mokė Titą. Tai 
buvo maža smulki moterėlė. Visi gerai ją prisimena ne tik 
dėl gautų žinių, bet kaip įdomią asmenybę. Pasakojama, kad 
jau aštuoniolikos metų ji tapo našle su sūnumi ant rankų. 
Nenorėjo parvesti jam patėvio, todėl pasirinko celibatą. Ne- 
žinia, ar buvo tvirtai apsisprendusi dėl savo pasirinkimo, ar 
paveikta impulso, bet metams bėgant vargšelei ėmė maišytis 
protas. Gyveno paskendusi darbuose, kad atsigintų negerų 
minčių. Jos mėgstamiausias posakis buvo: „Tinginystė - visų 
nedorybių motina“. Todėl neleido sau ilsėtis nė sekundės. 
Ėmė dirbti vis daugiau, o ilsėtis mažiau. Namų ruošos darbų 
jau nepakako nuramdyti jos neramios sielos, todėl keldavosi 

penktą valandą ryto ir eidavo šluoti grindinio ties savo namais 
ir ties kaimynų. Pamažu plotas išsiplėtė ir pasiekė keturias obe- 
lis, augančias aplink jos namus, ir taip - in crescendo — prieš 
pamokas ji ėmė šluoti visą Piedro Negro miestelį. Kartais ji 
ateidavo nešvariais, šiukšlelių pribirusiais plaukais, ir vaikai iš 
jos šaipydavosi. Pamačiusi savo atvaizdą veidrodyje, Tita su- 
vokė esanti panaši į savo mokytoją. Gal tai buvo tik keletas 
uragano į plaukus įveltų plunksnų, bet Tita išsigando. 

Apsaugok Viešpatie pavirsti jai į Chovitą. Išrinkusi plunks- 
nas energingai iššukavo plaukus, persirengė ir nusileido pa- 
sitikti Džono. Pulkės skalijimas buvo ženklas, kad jis jau so- 
dyboje. 

Tita pasitiko jį svetainėje. Tetulę Merę ji taip ir įsivaizda- 
vo: smulkutė garbaus amžiaus dama. Tačiau jos apranga ir 
šukuosena atrodė nepriekaištingai. 

Jos švelnios spalvos gėlėmis puošta skrybėlė buvo kontras- 
tas visiškai žiliems plaukams. Pirštinaitės irgi derėjo prie plau- 
kų spalvos, tiesiog švytėjo baltumu. Ėjo pasiramstydama rau- 
donmedžio lazdele, puošta gulbės formos sidabrine ranke- 
na. Kalbėjo labai maloniu balsu. Tetulei labai patiko Tita ir ji 
pasidžiaugė tinkamu sūnėno pasirinkimu ir tuo, kad Tita pui- 
kiai kalbėjo angliškai. 

Tita atsiprašė už seserį, dėl prastos savijautos negalėjusios 
dalyvauti, ir visus pakvietė į valgomąjį. 

Tetulei labai patiko ryžiai su keptais bananais ir visaip liaup- 
sino gardžias pupeles. 

Pupelės buvo patiektos taip: pabarstytos tarkuotu sūriu, 
puoštos jaunų salotų lapeliais, avokadų griežinėliais, ridikė- 
lių skiltelėmis, aitriosiomis paprikomis ir alyvuogėmis. 

Tetulė buvo pratusi prie kitokios rūšies maisto, tačiau su- 
prato, kaip skaniai valgį gamina Tita. 

„— Mmm, Tita, išties labai skanu. Džoni, tau labai pasisekė, 
pagaliau pradėsi gerai maitintis, nes Kati prastoka virėja. Gal- 
būt vedęs bent kiek pasitaisysi. 

Džonas pastebėjo, kad Tita įsitempusi. 

— Tita, kas tau yra? 

— Vėliau pasakysiu, tetulė pasijus nejaukiai, jei nekalbėsi- 
me angliškai. 

Džonas atsakė ispaniškai. 

— Nesijaudink, tetulė kurčia. 

— O kaip jai pavyksta palaikyti pokalbį? 

— Ji supranta iš lūpų, bet tik angliškai, nieko tokio. O kai 
valgo, daugiau nieko aplinkui nemato, tad prašau pasakyti, 
kas tau yra? Kai grįžau, taip ir neteko pasikalbėti su tavimi, o 
iki vestuvių liko tik savaitė. 

— Džonai, manau, bus geriau jas atidėti. 

— Bet kodėl? 

— Neversk manęs dabar apie tai kalbėti. 

Tita stengėsi neparodyti tetulei, kad juodu kalbasi subtilia 
tema, todėl jai nusišypsojo. Tetulė atsakė tuo pačiu ir toliau 
ramiai sau valgė pupeles. Tikra tiesa - ispaniškai ji nemokė- 
jo skaityti iš lūpų. Su Džonu galėjo kalbėtis nesibaiminda- 
ma. Jis tęsė pokalbį. 

— Ar jau manęs nebemyli? 

.— Aš nežinau. 

Dar sunkiau buvo kalbėti, kai pastebėjo Džono veide skaus- 
mingą išraišką, kurią jis labai stengėsi nuslėpti. 

— Kai tavęs nebuvo, aš buvau su vyriškiu, kurį visada mylė- 
jau, ir praradau su juo nekaltybę. Todėl ir negaliu už tavęs 
tekėti. 

Po ilgos pauzės Džonas paklausė: 

— Ar jį myli labiau nei mane? 

— Negaliu tau atsakyti, nes nežinau. Kai tavęs nėra šalia, 
man rodos, labiau myliu jį. Tačiau vos tave pamatau, viskas 
pasikeičia. Šalia tavęs pasijuntu rami, saugi ir tvirta... bet 
nežinau, negaliu pasakyti... Atleisk, kad visa tai sakau. 

Titos skruostais nuriedėjo ašaros. Tetulė Merė švelniai pa- 
ėmė ją už rankos ir angliškai tarė: 

— Kaip žavu matyti verkiančią įsimylėjusią moterį. Ir man 
kiek kartų taip yra buvę, kai vos neištekėjau. 

Džonas sumojo, kad po šių žodžių gali pasipilti dar dau- 
giau ašarų ir padėtis taps nekontroliuojama. 

Jis suėmė Titos rankas ir, lyg pritardamas tetulei, su šypse- 
na pasakė: 

— Tita, man nesvarbu, kas buvo, gyvenime yra dalykų, ku- 
rie nieko nereiškia, jie nieko nekeičia. Tai, ką man pasakei, 
nepakeis mano nuomonės apie tave, ir kartoju: mielai tap- 
čiau tavo gyvenimo palydovu, tik noriu, kad gerai pamąsty- 
tum, ar tikrai nori, kad tas vyras būčiau aš. Jei atsakymas 
teigiamas, jau po kelių dienų galim kelti vestuves. Jei ne, aš 
būsiu pirmas pasveikinęs Pedrą ir paprašysiu, kad suteiktų 
tau viską, ko esi verta. 

Tita nenustebo išgirdusi tokią Džono kalbą: tai atitiko jo. 
būdą. Tačiau ją nustebino tai, kad jis išsyk įvardijo Pedrą. 
Nenumanė, kokia puiki jo nuojauta. 

Daugiau už stalo Tita negalėjo sėdėti. Atsiprašiusi išbėgo 
į kiemą ir verkė, kol apsiramino. Tada grįžo padengti stalo 
desertui. Džonas pakilo, atitraukė jai kėdę ir elgėsi taip pat 
mandagiai, kaip visada. Koks jis šaunus vyras! Abejonės nuo 
to tik dar labiau sustiprėjo! Jazminų šerbetas, kurį patiekė 
desertui, nuramino ją ir suteikė palengvėjimą. Šis gėrimas 
atgaivina kūną ir nuskaidrina mintis. Tetulė net alpo iš pasi- 
tenkinimo. Jai niekad neatėjo į galvą, kad jazminus galima 

vartoti maistui. Tita labai lėtai, kad tetulė galėtų suprasti jos 
kalbą, papasakojo receptą: 

— Nuo jazminų šakelės reikia nuskabyti žiedus, susmulkinti, 
užpilti tris kvartijus vandens su puse uncijos cukraus ir viską 
gerai sumaišyti. Kai cukrus ištirpsta, gėrimas košiamas per tan- 
kią drobę, supilamas į indą šerbetui ir laikomas šaltoje vietoje. 

Kitą popietės dalį jie praleido kaip niekad smagiai. Atsi- 
sveikindamas Džonas pabučiavo Titai ranką ir pasakė: 

— Neverčiu tavęs, tik garantuoju, kad padarysiu tave lai- 
mingą. 

— Aš žinau. 

Aišku, ji žinojo. Ir būtinai prisimins šiuos žodžius, kai pa- 
galiau galutinai nuspręs, su kuo susieti savo ateitį. 


Bus daugiau... 


Kitas receptas: 
Paprikos su riešutiniu padažu 


DVYLIKTAS SKYRIUS 


Gruodis 


PAPRIKOS SU RIEŠUTINIU PADAŽU 


Reikia: 


25 paprikų, 

8 granato vaisių, 

100 kastijo riešutų, 

100 gramų nokinto sūrio, 

1 kilogramo maltos jautienos, 
100 gramų razinų, 

Y/4 kilogramo migdolų, 

4 kilogramo lazdyno riešutų, 
/- kilogramo pomidorų, 

2 vidutinio dydžio svogūnų, 
kaktusų marmelado, 

1 persiko, 

1 obuolio, 

kmynų, 

baltųjų pipirų, 

druskos, 

cukraus 


Ruošimo būdas: 


Geriausia riešutus išgliaudyti prieš keletą dienų, nes gliau- 
dymas - tai ilgas, daug kantrybės ir didelio kruopštumo rei- 
kalaujantis darbas. Išgliaudžius riešutus, reikia nugramdyti 
juos dengiančias žieveles. Reikia labai rūpestingai jas paša- 
linti, nes antraip, sumalus ir sumaišius riešutus su grietinėle, 
jos apkartins padažą, ir visas darbas nueis perniek. 

Tita su Čenčia sėdėjo už stalo valgomajame ir jau baigė 
gliaudyti riešutus. Iš jų bus gaminamas padažas, tiekiamas 
prie paprikų - pagrindinio vestuvių patiekalo, o šventinė puo- 
ta numatyta rytoj. Visi kiti šeimynykščiai, prasimanę įvairių 
priežasčių, paliko jas vienas, ir darbščios moterys stengėsi 
įveikti nelengvą užduotį dviese. Tita nė neketino ko nors kal- 
tinti. Per šią įtemptos ruošos savaitę visi gana daug padėjo, ir 
ji žinojo, kad gliaudyti riešutus - sekinamas ir ne visiems įvei- 
kiamas darbas. Vienintelis žmogus, galėdavęs be atilsio triūsti 
ir neparodyti nuovargio, buvo Mama Elena. Ji galėdavo per 
keletą dienų išgliaudyti nesuskaičiuojamą galybę riešutų, ir 
šis darbas teikdavo jai didelį malonumą. 

Traiškyti, gliaudyti, lukštenti buvo vieni iš mėgstamiausių jos 
darbų. Ji prarasdavo laiko nuojautą, kai su krepšiu riešutų įsi- 
taisydavo kieme ir nepakildavo tol, kol visų neišgliaudydavo. 

Sudoroti tūkstantį riešutų jai buvo tik vaikų žaidimas, o jos 
negalėdavo šito darbo pakęsti. Tokios daugybės reikėjo todėl, 

kad 25 paprikoms skiriama 100 gliaudytų riešutų, na, o dabar 
paprikų ruošiama net 250, vadinasi, reikės 1000 riešutų. Į vestu- 
ves buvo kviesta aštuoniasdešimt žmonių, tik giminės ir arti- 
miausi bičiuliai. Kiekvienam paskaičiuota maždaug po tris pa- 
prikas. Tai nebus didelės vestuvės, tačiau Tita vis tiek rengėsi 
vaišinti svečius dvidešimčia patiekalų, o tai šiais laikais buvo ga- 
na reta, ir, žinoma, negalėjo apsieiti be gardžiojo patiekalo — 
paprikų su riešutiniu padažu, nesvarbu, kad paruošti jį buvo 
pragariškai sunku. Tita galvos nesuko dėl to, kad, išgliaudžius 
šitiek riešutų, pajuoduos pirštai. Pokylis buvo vertas tokios au- 
kos, nes Titai reiškė ypač daug. Džonui, beje, irgi. Jis jautėsi 
toks laimingas, kad su džiaugsmu padėjo rengti pokylį ir tapo 
vienas aktyviausių pagalbininkų. Jis buvo vienas iš paskutinių- 
jų, kurie nuėjo ilsėtis. O gero poilsio tikrai nusipelnė. 

Savo namų vonioje, vos laikydamasis ant kojų, šveitė įjuo- 
dusias rankas. Jam net panages maudė nuo tiek išgliaudytų 
riešutų. Atsigulė apimtas nepaprasto jaudulio. Jau po kelių 
valandų jis bus dar arčiau Titos, ir tai jį nepaprastai džiugi- 
no. Vestuvių ceremonija numatyta dvyliktą valandą, vidur- 
dienį. Dar kartą permetė akimis ant kėdės atlošo pakabintą 
smokingą. Visa apranga kruopščiai parinkta ir iki smulkiau- 
sių detalių apgalvota - laukė nesulaukė valandos, kada rei- 
kės puoštis. Batai išblizginti net iki spindesio, peteliškė, juosta 
ir marškiniai atrodė nepriekaištingai dailiai. Patenkintas, kad 
viskas klojasi puikiai, Džonas giliai atsikvėpė ir, vos palietęs 
pagalvę, tuojau kietai užmigo. 

O Pedras negalėjo bluosto sudėti. Nežabotas pavydas dras- 
kė jo širdį. Negalėjo nė pagalvoti, kad reikės dalyvauti tose 
vestuvėse ir regėti Titą šalia Džono. 

Jis nesuprato Džono elgesio, o atrodė nuovokus vyrukas. 
Juk puikiai Žino, kas sieja juodu su Tita, o elgiasi lyg nieko 

nesuprastų. Šią popietę ji rengėsi kurti krosnį ir niekur nera- 
do degtukų. Tuomet Džonas, kaip tikras vyras, paslaugiai šo- 
ko į pagalbą. Maža to! Užkūręs ugnį, jis suėmė Titos rankas 
ir įteikė jai degtukų dėželę. Kodėl jis vis trinasi aplinkui ir 
dovanoja kvailas dovanas? Matyt, ieško progos jo akivaizdo- 
je paglamonėti Titą. Jis mano esąs labai kultūringas, tačiau 
Pedras jam parodys, kaip elgiasi vyras, kai tikrai myli moterį. 
Pasigriebęs švarką, jis ketino susirasti Džoną ir gerai jį pa- 
mokyti. 

Tačiau tarpdury stabtelėjo. Gali pasklisti šnekos, kad ves- 
tuvių išvakarėse Titos svainis susikivirčijo su Džonu. 

Tita jam šito niekada neatleis. Piktai nutrenkęs švarką ant 
lovos, susiieškojo raminamųjų galvos skausmui malšinti. 
Tvinkčiojimas galvoje dar labiau sustiprino garsus, sklindan- 
čius iš virtuvės. 

Gliaudydama paskutinius riešutus, Tita mąstė apie seserį. 
Rosaurai labai patiktų dalyvauti puotoje. Tačiau vargšelė prieš 
metus netikėtai pasimirė. Gerbiant jos atminimą, jungtuves 
bažnyčioje teko nukelti metams. Ji pasimirė labai keistomis 
aplinkybėmis. Pavakarieniavo, kaip paprastai, ir nieko ne- 
laukusi užsidarė savo kambaryje. Tita su Esperansa liko šne- 
kučiuotis valgomajame. Pedras nuėjo palinkėti Rosaurai la- 
bos nakties. Tita su Esperansa negirdėjo nieko keista, nes 
valgomąjį nuo miegamųjų skyrė ilgas koridorius. Iš pradžių 
Pedras nėmaž nenustebo išgirdęs, kaip jo žmona drumsnoja, 
nors durys ir buvo uždarytos. Tačiau šie ne itin malonūs gar- 
sai atkreipė jo dėmesį tada, kai tai užsitęsė neįprastai ilgai, o 
garsai jau priminė dundesį. Pedras mėgino susikaupti skaity- 
damas ir negalėjo patikėti, kad žmonos žarnyno sutrikimai 
kelia tokius garsus. Grindys ėmė vibruoti, šviesa blykčiojo. 
Pedrui pasirodė, kad tikriausiai vėl prasidėjo sukilimas ir gir- 

disi pabūklų gaudesys, tačiau greit sumetė, kad taip negali 
būti, šalyje dabar tikrai ramu. Greičiausiai bus kaltas kaimy- 
nų automobilio motoras. Kita vertus, motoro išmetamosios 
dujos nėra tokios šleikščios. Keista buvo ir tai, kad kvapas 
neišnyko net pasmilkius gabalėlį anglies su trupučiu cukraus. 

Tai labai gerai pašalina blogus kvapus. 

Kai buvo visai mažas, tokiu būdu šalindavo negerą kvapą 
skrandžiu negaluojančio ligonio kambaryje, ir visuomet pa- 
vykdavo. Tačiau dabar nė tai negelbėjo. Susirūpinęs priėjo 
prie jos miegamojo durų, tyliai pabeldė ir pasiteiravo, ar 
Rosaurai viskas gerai. Neišgirdęs atsako, atvėrė duris ir pa- 
matė Rosaurą pamėlusiomis lūpomis, kūnas buvo nepapras- 
tai ištinęs, akys iššokusios iš akiduobių, o žvilgsnis paklai- 
kęs. Ji dar sykį garsiai atsiraugėjo ir išleido paskutinį kva- 
pą. Džonas diagnozavo ūminę hiperemiją - kraujo priplū- 
dimą į skrandį. 

Laidotuvės buvo labai skubotos, nes po mirties jos kūno 
skleidžiamas kvapas dar labiau sustiprėjo. Tik nedaugelis ry- 
žosi dalyvauti pakasynose. Užtat aplink laidotuvių eiseną ra- 
tus suko būrys išbadėjusių peslių, jie neatstojo, kol velionę 
užpylė žemėmis. Tuomet nusivylę, kad puotos nebus, išsisklai- 
dė, palikę Rosaurą ilsėtis ramybėje. 

Bet Tita dar nėjo ilsėtis. Nors kojos linko iš nuovargio, bū- 
tinai reikėjo pagaminti riešutinį padažą. Todėl nuvijusi šalin 
prisiminimus, griebėsi darbo, kad greičiau galėtų eiti ilsėtis. 

Kai riešutai jau švariai išgliaudyti, juos reikia sugrūsti pies- 
toje kartu su sūriu ir grietinėle. Tada pasūdyti ir pagal skonį 
įberti baltųjų pipirų. Šiuo padažu bus užpiltos paprikos ir 
papuoštos granato vaisiais. 

Paprikų įdaras: 


Susmulkintus svogūnus reikia apkepti su aliejumi. Pagardin- 
ti kaktusų marmeladu, dėti maltą mėsą, įberti kmynų ir šiek 
tiek cukraus. Kai mėsa gražiai apskrunda, sudėti persikus, 
obuolius, riešutus, razinas, migdolus ir pomidorus, viską prieš 
tai susmulkinus. Patroškinti, įberti druskos ir, dar truputį pa- 
kaitinus, nukaisti nuo ugnies. 

Paprikos atskirai apkepamos ir, įpjovus iš vienos pusės, iš- 
imamas sėklalizdis. 

Čenčia su Tita kaip tik baigė puošti dvidešimt penkis pa- 
dėklus su paprikomis ir nunešė juos į šaltą kamaraitę. Iš čia 
rytojaus rytą patarnautojai ėmė padėklus su puikiai atrodan- 
čiu patiekalu ir nešė į stalą. 

Patarnautojai ėjo iš abiejų stalo galų su padėklais ranko- 
se ir vaišino linksmai nusiteikusius svečius. Visų dėmesį pa- 
traukė netikėtas Gertrūdos apsilankymas. Ji atvyko praš- 
matniu Ford „T“, o tais laikais tai buvo vienas iš galingiau- 
sių automobilių. Išlipant jai vos nenukrito plačiakraštė skry- 
bėlė, puošta stručio plunksnomis. Įžūli suknelė išplatintais 
petukais, siūta pagal paskutinę madą. Ir Chuanas nuo jos 
neatsiliko: elegantiškas puikiai gulintis kostiumas, skrybėlė 
ir getrai. Vyriausias jų sūnus buvo gražiai nuaugęs patrauk- 
lus mulatas. Jo veido bruožai buvo subtilūs, o tamsi oda 
paryškino akių mėlį. Odos spalva paveldėta iš senelio, o mė- 
lynos akys - Mamos Elenos palikimas. Tikrai jo akys labai 
panėšėjo į senelės akis. Jiems iš paskos žingsniavo seržan- 
tas Trevinjas, karui pasibaigus, jis tapo asmeniniu Gertrū- 
dos sergėtoju. 

Prie sodybos vartų šventiniais meksikiečių drabužiais pa- 
sipuošę Nikolas ir Rosalijas sutiko svečius ir rinko iš jų kvie- 

timus. Tai buvo tikrai meniškai apipavidalinti kvietimai. Juos 
su meile darė Aleksas ir Esperansa. Standus kortelių popie- 
rius, juodu rašalu išvedžiotos raidės, auksu apvesti vokeliai 
ir smalka uždėti antspaudai - buvo tikras jų pasididžiavimas. 
Viskas atlikta pagal seną De la Garsų šeimos tradiciją. Su- 
prantama, juodo rašalo nereikėjo gaminti, jo gana daug liko 
nuo Pedro ir Rosauros vestuvių. Tai buvo sausi dažai, ku- 
riems trūko tik kelių lašų vandens, ir rašalas atrodė lyg ką tik 
pagamintas. O jam pagaminti būtų reikėję 8 uncijų arabiš- 
kos dervos, 5 su puse uncijų juodųjų riešutėlių, 4 uncijų gele- 
žies sulfato, 2 su puse uncijų kampešmedžio ir pusės uncijos 
vario sulfato. Auksiniams dažams, kuriais puošti vokų kraš- 
teliai, reikia po unciją orpimiento ir smulkiai sutrinto krista- 
lo akmens. Viską reikia sumaišyti su penkių ar šešių truputį 
paplaktų kiaušinių baltymais. O smalka gaunama ištirpinus 
unciją gumilako ir sumaišius su puse uncijos benzoinės der- 
vos, kanifolijos ir uncija cinoberio. 

Gautą skystą masę reikia išpilti ant saldžiųjų migdolų alie- 
jumi ištepto stalo ir, kol dar nesustingo, suformuoti pagaliu- 
kus ar plyteles. 

Esperansa su Aleksu ne vieną vakarą praleido prie šio 
darbo, stengdamiesi pagaminti ypatingus kvietimus, ir jiems 
tai puikiai pavyko. Kiekvienas atrodė lyg meno kūrinys. Tau- 
todailė, deja, nebuvo labai paklausi ir madinga, kaip ir ilgos 
suknelės, meilės laiškučiai ir valsai. Tačiau nei Titai, nei Ped- 
rui niekada neišdils iš atminties valso „Jaunystės akys“ gar- 
sai. Jį, Pedro užsakymu, kaip tik griežė orkestras. Jiedu su- 
kosi, lydimi susižavėjusių žvilgsnių. Tita švytėjo kaip niekad. 
Rodės, tie dvidešimt dveji metai, prabėgę nuo Pedro ir Ro- 
sauros vestuvių, jos nė nepalietė. Trisdešimt devynerių ji at- 
rodė jaunatviška ir patraukli, lyg ką tik pražydusi gėlė. 

Džonas negalėjo atitraukti akių nuo šokančiųjų, žvelgė į 
juos švelniai, su kažin kokia skaidria nostalgija. Pedras švel- 
nutėliai skruostu prigludęs prie Titos, o ji jautė liemenį ap- 
glėbusią jo ranką, karštą kaip niekada. 

— Ar prisimeni, kada pirmąkart išgirdome šią melodiją? 

— Niekada to nepamiršiu. 

— Šiąnakt nė bluosto nesudėjau, ketinau pasipiršti tau nors 
dabar. Nemaniau, kad reikės dvidešimt dvejų metų, kad vėl 
galėčiau pasiūlyti tau savo ranką ir širdį. 

— Tu kalbi rimtai? 

— Žinoma! Negaliu numirti, kol netapsi mano žmona. Vi- 
sada svajojau vestis tave prie altoriaus bažnyčioje, skendin- 
čioje baltose gėlėse, o tu būtum pati gražiausia iš visų. 

— Apsirengusi baltai? 

— Kodėl gi ne! Niekas tau nedraus. O kai susituoksime, 
norėčiau susilaukti su tavimi vaikų. Dabar, kai Esperansa mus 
palieka, labai truks draugijos. 

Tita nieko neatsakė Pedrui, nes kažkoks gumulas gerklėje 
užgniaužė balsą. Jos skruostais lėtai nusirito dvi ašaros. Pir- 
mos džiaugsmo ašaros. 

— Noriu, jog Žinotum, - neįtikinsi manęs, kad būtų kitaip. 
Nesvarbu, ką pasakytų duktė ar kas nors kitas. Daug metų 
slėpėm savo jausmus, kad apie mus nebūtų skleidžiami gan- 
dai, tačiau nuo šiandien niekas mudviejų neišskirs. 

Tita tikrai jautėsi nepaprastai laiminga, kad jai dabar nė 
motais, ką Žmonės manys apie pagaliau viešai parodytą jųd- 
viejų meilės ryšį. | 

Dvidešimt metų juodu laikėsi sutarties, sudarytos su Ro- 
saura, 0 dabar jau gana. Susitarimo esmė buvo tokia: Rosau- 
rai buvo gyvybiškai svarbu įrodyti visuomenei, kad jos vedy- 
binis gyvenimas nepriekaištingas, ir duktė auga šventos san- 

tuokos institucijos sutvirtintoje šeimoje, kuri suformuos jai 
aukštos dorovės pagrindus; o Pedras su Tita davė priesaiką 
slėpti savo meilę ir elgtis padoriai. Aplinkinių akimis žiūrint, 
jie visada atrodė gera šeima. Todėl Tita negalėjo turėti pa- 
vainikio. Rosaura buvo pasirengusi sušvelninti Titos lemtį ir 
dalijosi su ja Esperansa šitaip: tegul Tita rūpinasi jos mityba, 
o Rosaura - auklėjimu. 

Rosaura įsipareigojo vengti kivirčų su juodviem, gyventi 
draugiškai ir nekelti pavydo scenų. 

Ir visi pavyzdingai laikėsi įsipareigojimų, gal tik išsilavini- 
mo prasme mergaitei šio to trūko. Tita troško, kad dukterė- 
čia gautų kitokį išsilavinimą, nei Rosaura planavo. Todėl pa- 
sitaikius progai, kai mergaitė būdavo su ja, diegė jai kitokią 
išmintį negu motina. 

Ši praktika užimdavo didesnę dienos dalį, nes virtuvė tapo 
mėgstamiausia Esperansos vieta, o Tita - geriausia mokyto- 
ja ir bičiulė. 

Buvo viena iš tų popiečių, kurias jos leisdavo drauge virtu- 
vėje, kai Tita sužinojo, kad Džono Brauno sūnus Aleksas ne- 
abejingas Esperansai. Tita pirmoji išgirdo šią naujieną. Po 
daug metų jaunuoliai susitiko vienoje mokyklos, kur mokėsi. 
Esperansa, šventėje. Aleksas jau baigė medicinos studijas. 
Vos išvydę vienas kitą, pajuto abipusę trauką. Esperansa Ti- 
tai prisipažino, kad Alekso žvilgsnis verčia ją virpėti, ji pasi- 
junta lyg spurga, įmesta į verdantį aliejų, ir ši suprato, kad jie 
neišvengiamai bus kartu. 

Rosaura visais būdais stengėsi to išvengti. Nuo pat pra- 
džių ji tapo neperkalbama ir griežta. Pedras su Tita mėgino 
atvesti ją į protą ir užstoti Esperansą, tada prasidėjo mirtinas 
karas. Rosaura pareiškė: Pedras su Tita laužo susitarimą, o 
tai neteisinga. 

Tai nebuvo pirmas kartas, kai dėl Esperansos auklėjimo 
kilo ginčas. Pirmą sykį buvo susiremta dėl Rosauros nenoro, 
kad Esperansa lankytų mokyklą, ji laikė tai tuščiu laiko švais- 
tymu. Jeigu jau dukters gyvenimo tikslas prižiūrėti ją, savo 
motiną, iki pat mirties, tai kam tie papildomi mokslai, pa- 
kaktų mokėti šokti, dainuoti ir groti fortepijonu, dukteriai 
tai reikalingiausi ir naudingi dalykai. Pirmiausia tam, kad va- 
karais galėtų linksminti Rosaurą, o antra, aukštuomenės ren- 
giamuose vakarėliuose ji sublizgėtų ir taptų garsenybe. Ją 
kviestųsi, ir ji pamažu susipažintų su aukštuomenės žmonė- 
mis. Tik didelėmis pastangomis ir įkalbinėjimais pavyko įti- 
kinti Rosaurą, jog be dainavimo ir šokio pamokų Esperansai 
reikia išsilavinimo, kad galėtų bendrauti su žmonėmis ir kal- 
bėti įvairiomis temomis, todėl mokyklą lankyti jai gyvybiškai 
svarbu. Rosaura vargais negalais sutiko, bet tik su sąlyga, kad 
visais įmanomais būdais stengsis pritapti prie Piedro Negro 
miestelio aukštuomenės. Taip Esperansa pakliuvo į geriau- 
sią mokyklą, kad lavintų savo intelektą ir gilintų žinias. Tita 
irgi pasirūpino atskleisti jai ne mažiau svarbių paslapčių — 
gyvenimo ir meilės dalykų, susijusių su valgio ruošimu. 

Pergalė, laimėta prieš Rosaurą, jau rodos galėjo būti galu- 
tinė, jeigu ne staiga atsiradęs įsimylėjęs Aleksas. Rosaura pa- 
klaiko išgirdusi, kad Tita su Pedru besąlygiškai pritaria duk- 
teriai. Lyg įsiutusi liūtė ji kovojo už tai, kas pagal tradiciją 
priklauso jai: dukterį, kuri karšins ją ir slaugys ligi mirties. 
Riksmais, kojų trypimu, grasinimais, spjūviais, vėmimo prie- 
puoliais ir beprotiškais prakeiksmais. Pirmąkart pažeidusi su- 
sitarimą, ji keikė Titą su Pedru ir tiesiog į akis išrėžė visą 
nuoskaudą, kaip visą gyvenimą kentėjusi per juodu. 

Namai virto mūšio lauku. Durų trankymas nesiliovė. Lai- 
mei, visi nemalonumai ilgai nesitęsė, nes po trijų varginamų 

ir negailestingų mūšio dienų Rosaura, suriesta žarnyno skaus- 
mų, pasimirė... tai jau aišku. 

Alekso ir Esperansos vestuvės Titai buvo vienas iš svar- 
biausių laimėjimų. Kokia jautėsi laiminga, regėdama Espe- 
ransą pasitikinčią savimi, protingą, veiklią, laimingą, bet kartu 
ir moteriškai žavią. Negalėjai atitraukti akių nuo baltu drabu- 
Žiu pasipuošusios nuotakos, besisukančios valso „Jaunystės 
akys“ ritmu. 

Kai muzika nutilo, Pakita ir Chorchė Lobai prisiartino pa- 
sveikinti Pedro su Tita. 

— Sveikiname tave, Pedrai, duktė nebūtų galėjusi nė už de- 
šimties mylių rasti geresnio jaunikio nei Aleksas. 

— Taip, Aleksas Braunas - šaunus vaikinas. Tik vienas da- 
lykas man nepatinka, kad jie mus paliks. Aleksas vyksta į Har- 
vardo universitetą ruoštis doktorantūros egzaminams, ten jam 
pasiūlė stipendiją, iškart po vestuvių juodu išvyksta. 

— Oi, Tita, kaip negerai! Ką dabar darysi? — su pagieža 
pasiteiravo Pakita. - Esperansos nebus, tai negalėsi gyventi 
kartu su Pedru. Beje, išvykdama gyventi kitur, parašyk man 
paprikų su gardžiuoju riešutiniu padažu receptą. Tikrai pui- 
kus patiekalas! 

Paprikos su riešutiniu padažu ne tik atrodė puikiai, bet 
tiesiog tirpo burnoje, dar niekada Titai nepavyko taip ska- 
niai paruošti patiekalo. Lėkštėje jis priminė nacionalinę vė- 
liavą: žalios spalvos paprikos, baltos — riešutinis padažas, o 
granato vaisiai tviskėjo raudoniu. 

Tais trispalviais padėklais ilgai gėrėtis neteko: akies mirks- 
niu paprikos dingo... Kaip seniai buvo praėjusios dienos, kai 
Tita jausdavosi lyg paprikos ankštis, riešutiniame padaže pa- 
likta tik iš mandagumo, stengiantis laikytis gerų manierų. 

Tita klausė savęs, ar tai, kad neliko nė vienos paprikos, 

reiškia žmones užmiršus etiketą, ar kad patiekalas tikrai la- 
bai skanus. 

Svečiai atrodė labai patenkinti. Nepalyginti su nelemtąja 
Pedro ir Rosauros vestuvių puota, kai valgiusieji nejuokais 
apsinuodijo. Dabar, atvirkščiai, paskanavę paprikų su rie- 
šutiniu padažu, pajuto ne baimę ir liūdesį, o lyg euforiją, 
kaip Gertrūda, užvalgiusi kurapkų rožių žiedlapių padaže. 
Ir dabar Gertrūdą apėmė keistas jausmas. Ji pritardama dai- 
navo ir kaip niekad trypė aikštelėje su Chuanu „Mano bran- 
kapitone, prisimindavo tuos laikus, kai Chuanas turėjo tik 
kapitono laipsnį, ir ji sutiko jį atvirame lauke visiškai nuo- 
ga. Staiga jai vėl ėmė kaisti šlaunys, pilvo apačioje pajuto 
lyg ir kokį kutenimą, vaizduotę kaitino nepadorios mintys, 
tuomet ji nusprendė atsisveikinti ir išvykti, kol neprasidėjo 
kai kas daugiau. Gertrūda pirmoji davė ženklą skirstytis. 
Kiti svečiai irgi atsiprašė dėl įvairiausių priežasčių ir skirs- 
tėsi, tik jų geidulingi žvilgsniai sakė daug daugiau. Jauna- 
vedžiai tikrai buvo patenkinti greita puotos baigtimi, reikė- 
jo tik pasiimti lagaminus ir išdumti. Jiems labai knietėjo 
greičiau atsidurti viešbutyje. 

Tita su Pedru atsitokėjo, kai sodyboje liko tik dviese, dar 
Čenčia su Džonu. Visi kiti, net sodybos darbininkai, nuklydę 
kuo toliau, mylėjosi apimti nežemiškos aistros. Vieni net po 
tiltu, jungiančiu Piedro Negro miestelį ir Ygl Pasą. Konser- 
vatyvesni pasiliko tiesiog automobiliuose, stovinčiuose bet 
kaip, net skersai kelio. Dar kiti - kas kur išmanė. Tam tinka 
bet kuri vieta: laiptai, upė, kubilas, krosnis, židinys, vaistinės 
prekystalis, spinta, medžio šakos. Geismas - tai visokių 1š- 
monių ir pozų pradžia. Ši diena žmonijos istorijoje labiausiai 
pagarsėjo savo išmone. 

Tita su Pedru sunkiai tvardėsi, kad neatsiduotų geismui, 
bet jis užvaldė juos taip smarkiai, kad net oda ėmė skleisti 
karštį ir svaigų kvapą. Džonas pastebėjo tai, ir, sumojęs, kad 
trečias nereikalingas, atsisveikino. Titai buvo liūdna matyti 
išeinant jį vieną. Džonui derėjo vesti kokią moterį, bet, Titai 
atsisakius tapti jo Žmona, jis niekuomet ir nevedė. 

Džonui išėjus, Čenčia irgi pasiprašė leidimo vykti į savo 
kaimelį. Jos vyras prieš keletą dienų iškeliavo tenai parūpin- 
ti plytų, ir ją apėmė nesuvaldomas noras su juo pasimatyti. 

Jei Tita su Pedru būtų planavę medaus mėnesį likti vienu 
du, net nebūtų įsivaizdavę, kad gali reikėti tiek mažai pa- 
stangų. Pirmąkart galėjo laisvai mylėtis. Daug metų juodu 
slapstėsi nuo svetimų žvilgsnių, kad tik niekas nepamatytų, 
neįtartų, kad Tita nepastotų, kad tik nešauktų iš malonumo 
susijungę vienas su kitu. Nuo šiol visa tai - jau praeitis. 

Be žodžių juodu susikibo už rankų ir patraukė į tamsųjjį 
sandėliuką. Įeidamas Pedras pakėlė ją ant rankų, lėtai atvė- 
rė duris ir išvydo visiškai pasikeitusį sandėliuko vaizdą. Ne- 
buvo jokių rakandų, o vidury kambarėlio stovėjo paklota l0- 
va. Patalai ir antklodė buvo iš balto šilko, kaip ir kilimas, su 
dviem šimtais penkiasdešimčia degančių žvakučių, apšvietu- 
sių ligi šiol tamsoje skendėjusį kambarėlį. Tita susijaudino, 
pamačiusi, kiek pastangų įdėjo Pedras, kad kambarėlis taptų 
toks jaukus, o Pedras buvo iki širdies gelmių sužavėtas, kad 
Tita paslapčiomis sumanė padaryti jam staigmeną. 

Jie buvo taip susižavėję viens kitu, kad nepastebėjo kam- 
putyje besišypsančios Načios, kuri uždegė paskutinę žvakutę 
ir išnyko kaip dūmas. 

Pedras paguldė Titą ant lovos ir pamažu vieną po kito nu- 
vilko jos apdarus. Glamonės ir begalinio švelnumo kupini 
žvilgsniai išlaisvino tiek metų slėptą ir tramdytą aistrą. 

„ Nejuto nei skaudamo pakaušio, ne kartą atsitrenkusio į 
sieną, negirdėjo nei dejonių, išsiveržiančių iš gerklės, nes jos 
sumišo su galybe viršum jų besiblaškančių balandžių. Šešta- 
sis pojūtis, kurį, manoma, turi gyvūnai, davė balandžiams žen- 
klą palikti sodybą. Kiti gyvuliai - karvės, kiaulės, vištos, ku- 
rapkos, ėriukai ir arkliai - pasekė jų pavyzdžiu. 

Tita nieko negalėjo suvokti. Jautė artėjantį tokį stiprų jaus- 
mą, kad jos užmerktas akis užliejo šviesa ir atsivėrė spindin- 
čio tunelio vaizdas. 

Tą akimirką prisiminė žodžius, kadaise jai pasakytus Džo- 
no: „Jei nuo kokio nors įstabaus jausmo mumyse įsiplieskia 
visi degtukai, kuriuos nešiojamės savy, atsiradęs švytėjimas 
pasklinda daug toliau, nei galime matyti, tuomet prieš akis 
iškyla spindinčio tunelio vaizdas, rodantis mums kelią, kurį 
gimimo akimirką buvome pamiršę, ir kviečia mus susijung- 
ti su prarastu dieviškuoju pradu. Siela trokšta grįžti ten, iš 
kur atėjusi, o kūną palieka likimo valiai“... Tita sulaikė šį 
jausmą. 

Mirti ji dar nenorėjo. Troško dar daug kartų patirti šį jaus- 
mą. Juk tai buvo tik pradžia. 

Pamėgino susitvardyti ir nusiraminti ir tuomet išgirdo pas- 
kutinių išskrendančių balandžių sparnų šnaresį. Daugiau ne- 
sigirdėjo nė garso, tik dvi plakančios širdys. Jos net gaudė. 
Jai atrodė, kad savo krūtinės oda jaučia Pedro širdį. Staiga 
plakimas liovėsi. Kambarėlį užvaldė mirtina tyla. Dar aki- 
mirka, ir jai pasidarė aišku, kad Pedras nebegyvas. 

Pedrui išėjus Anapilin, neliko vilties vėl įžiebti ugnį, esan- 
čią jos viduje, nes jis turėjo visus degtukus. Ji vylėsi, kad šilu- 
ma, kurią jaučia savy, pamažu grįš, reikia tik ją pakurstyti. 

Tikriausiai Pedras mirė ekstazės akimirką, kai įžengė į spin- 
dintį tunelį. Ji dabar gailėjosi, kad susilaikė nežengusi kartu. 

Dabar neturės galimybės jo pamatyti ir tikriausiai daugiau 
nepatirs tokių jausmų. Visą amžinybę klaidžios sutemose vie- 
na, visiškai viena. Reikėjo rasti kokį būdą, kuris nutviekstų 
kelią grįžti prie savo dieviškojo prado ir Pedro. O stingdantis 
šaltis pamažu jau skverbiasi vidun. Ji atsikėlė ir nubėgo pasi- 
imti nemigo ir laukimo naktimis nertos antklodės ir ja apsi- 
siautė. Antklodė uždengė net tris hektarus, sudariusius visą 
jos sodybą. Iš naktinio stalelio stalčiaus išsiėmė degtukų dė- 
želę, kurią buvo dovanojęs Džonas. Jos kūnui reikėjo daug 
fosforo. Ji kišo į burną vieną degtuką po kito, kramtė juos 
užsimerkusi ir mėgino atgaivinti jaudinančius santykių su 
Pedru prisiminimus. Pirmą jo žvilgsnį, pirmą rankų susilie- 
timą, pirmą rožių puokštę, bučinį, glamonę, pirmą meilės 
naktį. Ir jai pavyko. Vos tik fosforas susilietė su spindinčiu 
vaizdu, degtukas įsižiebė. Pamažu vizija užvaldė ją, ir prieš 
akis vėl atsirado tunelis. Tenai, prie įėjimo, ji išvydo šviesos 
nutviekstą Pedro figūrą. Tita daugiau nedvejojo. Pasidavė 
jo pusėn, abu apsikabino ir juodu sujungė amžinos palai- 
mos būsena, vedanti į prarastąjį rojų. Daugiau jie niekada 
neišsiskyrė. 

Liepsnojantys Pedro ir Titos kūnai ėmė svaidyti spragsin- 
čias žarijas. Nuo jų užsidegė antklodė, o pamažu ir visa sody- 
ba. Pačiu laiku gyvuliai paliko namus ir išsigelbėjo nuo gais- 
ro! Buvęs sandėliukas virto geismo ugnikalniu. Sproginėda- 
mi į šalis lėkė akmenys ir pelenai, Žirdami įvairiaspalvėmis 
šviesomis. Apylinkių gyventojai net už kelių kilometrų ste- 
bėjo šį nuostabų reginį, manydami, kad tai Alekso ir Espe- 
ransos vestuvių saliutai. Ir tik tuomet, kai reginys užsitęsė 
savaitę, keli smalsuoliai priėjo arčiau. 

Kur andai buvo sodyba, žemę dengė kelių metrų pelenų 
sluoksnis. Kai Esperansa, mano mama, grįžo iš povestuvinės 

kelionės, tarp nuodėgulių rado tik šią valgių gaminimo kny- 
gą, kurią paveldėjau po jos mirties. Čia kiekvienas receptas 
pasakoja palaidotos meilės istoriją. 

Sako, pelenais padengta žemė pasidarė labai derlinga, vi- 
soje apylinkėje derlingesnės nerasi. 

Vaikystės metais teko ragauti skaniausių vaisių ir daržo- 
vių, išaugintų šiame sklype. Laikui bėgant, mama išsirūpino 
teisę pastatyti jame nedidelį daugiabutį pastatą. Viename bu- 
te iki šiolei gyvena Aleksas, mano tėvas. Šiandien laukiu jo 
apsilankant, kartu švęsime mano gimtadienį. Ta proga kepu 
savo mėgstamiausią patiekalą - kalėdinius pyragėlius. Ma- 
ma juos kepdavo kasmet. Ak, mama!.. Kaip ilgiuosi jos pa- 
gardų, jos virtuvės kvapo, pašnekesių ruošiant valgį, jos ka- 
lėdinių pyragėlių! Nesuprantu, kodėl man niekada nepavyks- 
ta taip skaniai jų iškepti, nežinau, kodėl suima graudulys ir 
juos ruošdama visuomet verkiu, galbūt esu jautri svogūnams, 
kaip Tita, mano senelės sesuo, kuri bus šalia mūsų, kol gy- 
vuos jos receptai. 

Serija „Garsiausios XX a. pabaigos knygos“ 


Peter Hgeg „Panelės Smilos sniego jausmas“ 
Jostein Gaarder „Sofijos pasaulis“ 

Kerstin Ekman „Įvykiai prie vandenų“ 
Umberto Eco „Fuko švytuoklė“ 

Michael Ondaatje „Anglas ligonis“ 

Einar Mar Guėmundsson „Visatos angelai“ 
Robert Schneider „Miego brolis“ 

Andrėi Makine „Prancūziškas testamentas“ 
Peter Hgeg „Moteris ir beždžionė“ 

Milan Kundera „Nemirtingumas“ 

Nino Ricci „Šventųjų gyvenimai“ 

Thomas Brussig „Herojai kaip ir mes“ 
Andrzej Zaniewski „Žiurkinas“ 

Gabriel Garcia Mdrguez „Apie meilę ir kitus demonus“ 
Michael Larsen „Netikrumas“ 

Alessandro Baricco „Šilkas“ 

Viktor Pelevin „Čiapajevas ir Pustota“ 
Irvine Welsh „Traukinių žymėjimas“ (Trainspotting) 
Ute Ehrhardt „Geroms mergaitėms dangus, 
blogoms - viskas“ 

Susanna Tamaro „Eik kur liepia širdis“ 
Umberto Eco „Vakarykštės dienos sala“ 

E. Annie Proulx „Akordeono nusikaltimai“ 
Elfriede Jelinek „Geidulys“ 

Zyranna Zateli „Grįžtantys su vilkų šviesa“ 
Svava Jakobsdėttir „Gunlodos saga“ 
Agneta Pleijel „Žiema Stokholme“ 

Lydie Salvayre „Šmėklų draugija“ 

Ute Ehrhardt „Kaip tapti bloga mergaite“ 
Carl-Johan Vallgren „Lošėjo Rubašovo dokumentai“ 
Michael Larsen „Gyvatė Sidnėjuje“ 

Alina Fernandez „Alina“ 

Margaret Atwood „Greis“ 

Ingrid Noll „Šaltas vakaro dvelksmas“ 

Eva Wlodarek „Neliksiu nepastebėta“ 
Catherine Clėment „Teo kelionė“ 

Connie Palmen „Dėsniai“ 

Robert Schneider „Oreigė“ 

Nikolaus Piper „Feliksas finansininkas“ 
Lennart Hagerfors „Svajonė apie Ngongą“ 
Arto Paasilinna „Zuikio metai“ 

Judith Krantz „Iesės Kent brangenybės“ 

Elizabeth Wurtzel „,„Prozaco karta“ 
Marie-Claire Blais „Geismai“ 

Ian McEwan „Amsterdamas“ 
Ragnhild N. Gradal „Grobuonis!“ 
Zoė Jenny „Žiedadulkių kambarys“ 
Denis Guedj „Papūgos teorema“ 


John O'Donohue „Anam čara. Keltų pasaulio dvasinė išmintis“ 


Jean-Pierre Vernant „Pasaulis, dievai, žmonės. 
Mitų interpretacijos“ 

Philippe Delerm „Pirmas gurkšnis alaus ir kiti 
maži malonumai“ 

Chuck Palahniuk „Kovos klubas“ 

Carl Sagan „Demonų apsėstas pasaulis“ 
Alessandro Baricco „Jūra vandenynas“ 

Milan Kundera „Atsisveikinimo valsas“ 
Umberto Eco „Rožės vardas“ 

John Banville „Parodymų knyga“ 

Michal Viewegh „Mergaičių auklėjimas Čekijoje“ 
Samuel Shem „Dievo namai“ 

Pentii Lempiainen „Skaičių simbolika“ 
Milan Kundera „Juokingos meilės“ 

Milan Kundera „Gyvenimas yra kitur“ 
Dietrich Schwanitz „Vyrai“ 

Finn Skarderud „Nerimas“ 

John O'Donohue „Amžinybės atbalsiai“ 
Josė Donoso „Tamsus nakties paukštis“ 
Joseph Heller ,22-oji išlyga“ 

„Kaip vanduo šokoladui" - tai pirmoji 
Meksikos rašytojos Lauros Esąuivel 
knyga, atnešusi rašytojai pasaulinę 
šlovę. Jos romanas pelnė tarptautinių 
apdovanojimų, buvo išverstas | 
trisdešimt penkias kalbas, jo tiražas 
pasaulyje - daugiau kaip keturi milijonai 
egzempliorių. Pagal šią knygą buvo 
sukurtas net vienuolika prestižinių 
apdovanojimų pelnęs filmas. 

Romanas „Kaip vanduo šokoladui“ — 
uždraustos meilės istorija, apipinta 
tradicijomis ir pagardinta Meksikos 
valgių receptais. Tie receptai - tai Iš 
kartos į kartą perduodama tradicija, tai 
raktai ir formulės, kuriose užkoduota 
šeimos ir žmogaus atmintis. Siais 
raktais autorė atrakina daugelį prasmių. 
Skirtingi patiekalai ruošiami skirtingais 
metų laikais ar ypatingomis progomis, ir 
kiekvienas toks pagal šeimos receptą 
ruoštas valgis pažadina atmintį ir 
prisiminimus. Ruošiant maistą negana 
turėti receptą. Kad valgis būtų tikrai 
ypatingas, reikia įdėti slaptą ingredientą, 
dažniausiai - dalelę širdies. Štai kodėl 
pagal tą patį receptą dviejų šeimininkių 
paruoštas maistas nebūtinai bus 
vienodo skonio. Valgio gaminimas Titai, 
kuriai uždrausta ištekėti, - tai vienintelis 
būdas išlieti savo jausmus ir širdį. 
Deginama aistrų, Tita į patiekalus 
sudeda visą savo meilę, ilgesį, kartėlį, 
pyktį. Nenuostabu, kad jos ruošiamas 
maistas įgyja magiškų galių - tie, kurie jį 
valgo, pradeda gyventi Titos jausmais ir 
nuotaikom. Vieniems jos maistas yra 
tarsi nuodas, kitus jis uždega 
nenumaldoma aistra. 


